Fuvahmulakugai Mihaaru Covid Baleege 21 Meehun - Vaguthu\nކާފިއު އިއުލާން ކުރުމުން ފުވައްމުލަކު މަގުތަކަށް ހަމަހިމޭން ކަން: ވަގުތު އިމޭޖެސް - އަހްމަދް އަލީ\nފުވައްމުލަކުން ކޮވިޑް-19 އަށް އިތުރު އެކަކު ފައްސިވެ، އެރަށުން ފައްސިވި މީހުންގެ ޖުމްލަ އަދަދު 94 އަށް އަރައިފިއެވެ.\nފުވައްމުލަކު ހޮސްޕިޓަލުން ރޭ އާއްމުކޮށްފައިވާ މައުލޫމާތުތައް ބުނާ ގޮތުގައި އިއްޔެ ފުވައްމުލަކުން ފައްސިވީ އެންމެ މީހެކެވެ. މިހާތަނަށް އެރަށުން 94 މީހުން ފައްސިވެފައި ވާއިރު އޭގެތެރެއިން 74 މީހުން ވަނީ ބަލިން ރަނގަޅު ވެފައެވެ. އެހެންކަމުން މިހާރު ކޮވިޑް ޖެހިފައި ތިބީ 21 މީހުންނަށެވެ.\nފުވައްމުލަކުގައި މިހާތަނަށް 5711 މީހަކަށް ވަނީ ކޮވިޑް ވެކްސިންގެ ފުރަތަމަ ޑޯޒް ދީފައެވެ. 2868 މީހަކު ވަނީ ވެކްސިންގެ ދެ ޑޯޒް ފުރިހަމަ ކޮށްފައެވެ.\nމިމަހުގެ 07 ވަނަ ދުވަހު އެޗްޕީއޭ އިން ވަނީ ފުވައްމުލަކުގައި ވެސް ހަފްތާއެއްގެ މުއްދަތައް ކާފިއު އިއުލާންކޮށް އިތުރު ފިޔަވަޅުތަކެއް އަޅާފައެވެ. ކާފިއު އިއުލާން ކޮށްފައި ވަނީ ރޭގަނޑު 21:00 އިން ފަތިހު 04:00 އަށެވެ. ފުވައްމުލަކުގެ ސްކޫލްތަކާއި ރެސްޓޯރެންޓްތައް ބަންދު ކުރުމަށް ވެސް ވަނީ އަންގާފައެވެ.\nމިހާރު ރާއްޖޭގެ ބޮޑެތި ހުރިހާ ރަށެއްގައި ކަހަލަ ގޮތަކަށް ކޮވިޑްގެ ގިނަ އަދަދެއްގެ ބަލި މީހުން އެބަތިއްބެވެ. އޭގެތެރޭގައި ފުވައްމުލަކުގެ އިތުރުން އައްޑުއާއި ގދ.ތިނަދުއާއި ލ.ގަމާއި، ހއ.ދިއްދޫ ހިމެނެއެވެ.\nކޮވިޑް-19 އަށް ރާއްޖެ އިން ފައްސިވާ މީހުންގެ އަދަދު ވަރަށް ބޮޑަށް މިހާރު އަންނަނީ އިތުރުވަމުންނެވެ. އިއްޔެ ވެސް ހާހަކަށްވުރެ ގިނަ މީހުން ކޮވިޑަށް ފައްސިވިއެވެ.\nމެއި 10, 2021 16:07\nއިންޑިޔާ މީހުން އައުންހުއްޓުވާ.. ފޮރިންމިނިސްޓަރާއި ހެލްތް މިނިސްޓަރު އިސްތިއުފާ ދީ..\nއިންޑިޔާ ޓްރާންސިޓް / ކޮރަންޓީން ފެސިލިޓީއަކަށް ރާއްޖެ ހަދައިގެން ދިވެހީންގެ ލޭ ތިބޮނީ.. ދިވެހީން މަރަން ފައިސާ ހޯދަނީ ؟\nޚައްދާރުވިޔަސް ބޮޑުވަރު.. ޓެކްސް ފައިސާއިން މުސާރަ ނަގައިގެންތިބެ.. ރައްޔަތުން މަރާފައި އެންމެ ނުރައްކާ ކޮވިޑް ރާއްޖޭގައި ފެރުރުނަސް ވަރިހަމަ ކޮށް..\nތި އުޅެނީ މީހުން އިންޑިޔާ މީހުން ދުބާއީއަށް ފޮނުވާނެ މަގުތަނަވަސްކުރަން ތޯ؟


Oppo in Apple gadeege sifa ah Android Smartwatch | Mihaaru\nއޮޕޯ އިން އެންޑްރޮއިޑް "އެޕަލް ގަޑިއެއް" އުފައްދައިފި\nއޮޕޯގެ ފުރަތަމަ ސްމާޓް ގަޑި - އެޕަލް ގަޑިއަކާ ކިތަންމެ ވައްތަރު ނަމަވެސް މިއީ އެޕަލް ގަޑިއެއް ނޫން\n09 މާޗް 2020 - 08:28\nމިއީ ސްމާޓް ގަޑިއެއް އުފެއްދުމަށް އޮޕޯ ކުރި މަސައްކަތްތަކުގެ ނަތީޖާ އެވެ. އެޕަލްގެ ގަޑިއަކާ ކިތަންމެ ވައްތަރު ނަމަވެސް، މި ގަޑި ބޭނުންކުރާ މީހުންނަށް އޮތް ތަޖުރިބާ އަކީ އެންޑްރޮއިޑެވެ.\nއޮޕޯގެ ސްމާޓް ގަޑި ހިންގަނީ އެންޑްރޮއިޑުންނެވެ. އެއީ އަދި ގޫގުލްގެ "ވެއާއޯއެސް"އެއް ނޫނެވެ. "ވެއާއޯއެސް" އަކީ އަތުކުރީގައި އަޅާ ގަޑި، ބޭންޑް އަދި ސްމާޓް އަނގޮޓިތައް ހިންގުމަށް ގޫގުލް އިން އުފަައްދާފައިފާ އޮޕަރޭޓިން ސިސްޓަމެކެވެ. އޮޕޯ ބޭނުންކުރަނީ "ކްލިއާއޯއެސް" އެވެ. މި އޯއެސް ބިނާވެފައި ވަނީ އެންޑްރޮއިޑަށެވެ.\nއޮޕޯ އިން މި ގަޑި، އެޕަލް ގަޑއެއް ސިފައިގައި އުފައްދާފައި ވަނީ ވިޔަފާރި އަށެވެ. އެޕަލް ގަޑިއެއް ކަމަށް ދެއްކުމަށް ބޭނުންވާ މީހުން ވެސް ގަޑި ގަތުން އެކަށީގެންވެ އެވެ.\nއެޕަލް ސްމާޓް ގަޑިތަކުގައި ސިއްހީ ގިނަ ފައިދާތަކެއް ހުރި ނަމަވެސް، އޮޕޯ ސްމާޓްގަޑީގައި މި ކަހަލަ އެއްވެސް ކަމެއް ނެތެވެ. މިސާލަކަށް، އެޕަލް ސްމާޓްގަޑިތަކުން "އީސީޖީ" ހެދުނަސް، އޮޕޯ ގަޑިތަކުގައި އެ ފަސޭހައެއް ނެތެވެ.\nއޮޕޯ ސްމާޓް ގަޑިއާ ބެހޭ ގޮތުން މިހާރު ލިބެން ހުރި މައުލޫމާތަށް ބަލާއިރު، އޮޕޯ ސްމާޓްފޯނުތަކުގައި ހުރި ބައެއް ފީޗާތައް ވަނީ ގާއިމުކޮށްފަ އެވެ. އޭގެ ތެރޭގައި "ވޫކް ޗާޖިން" ހިމެނެ އެވެ. މިއީ އޮޕޯ ފޯނުތަކަށް ޚާއްސަ، ފާސްޓް ޗާޖިން ޓެކްނޮލޮޖީއެކެވެ.\nގޫގްލް އެންޑްރޮއިޑް އެޕަލް ޗައިނާ ސްމާޓް ސޮފްޓްވެއާ\nތިކަހަލަ އެޕަލް ފޯނުވެސް ހުރޭ...ތީފޭކް


Egypt ge church akah hamalaa dheyn reyvi 30 meehaku jalah laan hukum kohfi – adduLIVE\nމިޞްރުގެ ޗާޗަކަށް ހަމަލާދޭން ރޭވި 30 މީހަކު ޖަލަށްލާން ޙުކުމްކޮށްފި\nMar 30, 2019, 17:58 އައިޝަތު ފަތުހީ\nސިފައިންގެ މީހަކު މިޞްރުގެ ސެއިންޓް ޖޯސެފްސް ރޯމަން ކެތޮލިކް ޗާޗު ގާޑްކުރަނީ - ފޮޓޯ: މުހައްމަދު އަބްދް އެލް ޣަނީ (ރޮއިޓާސް)\nމިޞްރުގެ ސިޓީއެއް ކަމުގައިވާ އެލެކްޒެންޑްރިއާގެ ޗާޗެއްގައި ޖާނުން ފިދާވުމުގެ ހަމަލާއެއް ދިނުމަށް ރޭވުމުގެ ތުހުމަތުގައި އާއި އިތުރު ދައުވާތަކެއް ސާބިތުވުމުގެ ސަބަބުން، 30 މީހަކު ޖަލަށްލުމަށް އެޤައުމުގެ ކޯޓަކުން ޙުކުމްކޮށްފި އެވެ.\nއެމީހުންގެ މައްޗަށް ވަނީ 10 އަހަރާއި އުމުރު ދުވަހާއި ދެމެދުގެ ޖަލު ޙުކުމްތައް އިއްވައިފައެވެ.\nކަމާބެހޭ ފަރާތްތަކާއި ހަވާލާދީ "ރޮއިޓާސް" އިން ރިޕޯޓްކުރާ ގޮތުގައި ހައްޔަރުކުރިއިރު އެމީހުން ވަނީ އިސްލާމިކް ސްޓޭޓް (އައިއެސް)ގެ ހައްދުފަހަނަޅާފައިވާ ޚިޔާލުތައް ޤަބޫލުކޮށްފައި ކަމަށާއި، އަދި މިޞްރުގައި އާއި ބޭރު ޤައުމްތަކުގައި އެމީހުން ތަމްރީންތައް ވެސް ހަދާފައިވާ ކަމަށެވެ.\nކޯޓަށް ހާޒިރުކުރި 20 މީހުން އެމީހުންގެ ޙުކުމާއިމެދު އެއްވެސް އެއްޗެއް ބުނެފައިނުވާއިރު، އެމީހުންގެ ވަކީލުން ވެސް ޙުކުމާމެދު އިތުރު އެއްޗެއް ބުނެފައެއް ނުވެއެވެ. ބާކީ 10 މީހުން އަދިވެސް އުޅެނީ ފިލައިގެން ކަމަށްވާއިރު، އެމީހުންގެ މައްޗަށް ޙުކުމްކޮށްފައި ވަނީ ޣައިރު ހާޒިރުގައެވެ.\nއެމީހުން ރޭވި ހަމަލާ ޗާޗަށް ދީފައި ނުވިނަމަވެސް، ފާއިތުވި އަހަރުތަކުގައި އެލެކްޒެންޑްރިއާ އާއި މިޞްރުގެ އެހެން ހިސާބުތަކުގައި ދިރިއުޅޭ ކްރިސްޓިއަނުންނަށް ވަނީ އެކިއެކި ގޯނާތަކާއި ކުރިމަތިލާން ޖެހިފައެވެ.\n2017 ވަނަ އަހަރުގެ އޭޕްރީލް މަހުގެ ތެރޭގައި އެލެކްޒެންޑްރިއާގެ ޗާޗުތަކަކަށް ޖާނުން ފިދާވެގެން ދިން ބޮމުގެ ހަމަލާތަކެއްގައި 45 މީހުން މަރުވެފައިވާއިރު، އެ ހަމަލާތަކުގެ ޒިންމާ އައިއެސް އިން ވަނީ ނަގާއެވެ.\nމިއަދު ޙުކުމްކުރި މީހުންގެ މައްޗަށް ވަނީ ޑެމިއެޓާ ސިޓީގެ ބަނގުރާ ވިއްކާ ފިހާރައެއްގައި ބޮމެއް ހަރުކުރުމަށް ރޭވިކަމުގެ ދައުވާ އާއި، ޣައިރު ޤާނޫނީ ގްރޫޕަކާއި ގުޅުނުކަމުގެ ދައުވާގެ އިތުރުން ހަތިޔާރާއި ގޮވާޒާތުގެ ތަކެތި ގެންގުޅުމުގެ ދައުވާވެސް އުފުލާފައެވެ.\nއެމީހުންގެ ތެރެއިން 18 މީހަކަށް އުމުރު ދުވަހުގެ ޖަލު ޙުކުމް ވަނީ އިއްވައިފަ އެވެ. މިޞްރުގައި އުމުރު ދުވަހުގެ ޖަލު ޙުކުމެއްގެ މުއްދަތަކީ 25 އަހަރެވެ. އަދި އަށް މީހަކު 15 އަހަރަށް ޖަލަށްލުމަށް ޙުކުމްކޮށްފައިވާއިރު، ހަތަރު މީހެއްގެ މައްޗަށް ވަނީ 10 އަހަރުގެ ޖަލު ޙުކުމެއް އިއްވައިފަ އެވެ.


Male' Halaakukohlumuge Meysthiri Akee "Holhi Muizzu": Nasheedh - Vaguthu\nމާލެ ހަލާކުކޮށްލުމުގެ މޭސްތިރީ އަކީ "ހޮޅި މުއިއްޒު" - ނަޝީދު\nމާލެ ހަލާކުކޮށްލީ ކުރީގެ ހައުސިން މިނިސްޓަރ ޑރ.މުހައްމަދު މުއިއްޒު ކަމަށް ވިދާޅުވެ، ކުރީގެ ރައީސް އަދި އެމްޑީޕީގެ ރައީސް މުހައްމަދު ނަޝީދު ޑރ.މުއިއްޒު އަށް ވަރަށް ބޮޑަށް ފާޑު ވިދާޅުވެއްޖެއެވެ.\nލޯކަލް ކައުންސިލް އިންތިހާބުގެ އެމްޑީޕީގެ ކެމްޕޭން ލޯންޗު ކުރުމަށް ބާއްވާ "ރަށްވެހި ފަތިސް" ޖަލްސާގައި ވާހަކަދައްކަވަމުން ނަޝީދު ވިދާޅުވީ މާލެ ހަލާކުކޮށްލުމުގައި އެންމެ އިސްކޮށް ހުރީ "ހޮޅި" މުއިއްޒު ކަމަށާއި އެކަން މާލޭގެ ރައްޔިތުން ހިތުން ފިލައިގެން ނުދާނެ ކަމަށެވެ.\nއަދި މާލޭގެ ރައްޔިތުން ކައިރިއަށް ނުކުމެ ވޯޓުދޭން ބުނަން މުއިއްޒް އަށް ކެރިވަޑައިގަތީ ލަދު ހަޔާތެއް ނެތުމުން ކަމަށް ވިދާޅުވެ، މުއިއްޒްގެ ހައިސިން މިނިސްޓަރުކަމުގައި އަމަލު ކުރެއްވި ގޮތަށް ރައީސް ނަޝީދު ވަނީ ހަޖޫޖައްސަވާފައެވެ.\n"މި މާލެ ހަލާކުކޮށްލުމުގައި އެންމެ އިސްކޮށް ހުރީ އެ ހޮޅި މުއިއްޒު. އެންމެ އިސްކޮށް ހުރީ އެ ހޮޅި މުއިއްޒު. އޭނާ ވަޒީރުކަމުގައޭ ކިޔައިގެން ކުރި ކަންކަން އަޅުގަނޑުމެންގެ ހިތުން ފިލައިގެން ދާނެތަ؟ ކުޑަވެސް ލަދެއް ހަޔާތެއް ހުރި ނަމަ މާލޭ ރައްޔިތުންގެ ކުރިމައްޗަކަށް ނުނިކުންނާނެ. ކުޑަވެސް ގޮތެއް ހުރި ނަމަ." ނަޝީދު ވިދާޅުވިއެވެ.\nމުއިއްޒް އަކީ ލާމަރުކަޒީ ނިޒާމް ފުނޑާލަން ފާއިތުވި ސަަރުކާރުން ކުރި މަސައްކަތްތަކުގައި އިސްކޮށް ހުންނެވި ބޭފުޅެއް ކަމަށާ، މިއަދު ލާމަރުކަޒީ ނިޒާމުގެ މަޤާމަކަށް ކުރިމަތިލައްވަން ލަދުގަންނަން ޖެހޭނެ ކަމަށް ނަޝީދު ވިދާޅުވިއެވެ.\nނަޝީދަކީ މާލޭ މީހެއްކަން ފާހަަގަކުރައްވާ އެމަނިކުފާނު ވިދާޅުވީ، މާލޭ މީހުން މުއިއްޒުއަށް ވޯޓުދީފާނެ ކަމަށް ޤަބޫލު ނުކުރައްވާކަމަށެވެ.\nމީގެ އިތުރުން މިދިޔަ ސަރުކާރުން ހައުސިން މަޝްރޫއުތައް ކުރިއަށް ގެންދިޔަ އިރު އުސޫލުން ބޭރުން އެތައް ބަޔަކަށް ފްލެޓްތައް ދިނީ މުއިއްޒްގެ ބައިވެރިވުން އޮވެގެން ކަމަށް ނަޝީދު ވަނީ ތުހުމަތު ކުރައްވާފައެވެ.\n"މުއިއްޒުގެ އައުވާނުންނަށް 7000 ފްލެޓް ބަހާލި ގޮތް އޯކޭ އެއް ނޫނޭ. ގާތްތިމާގެ އެންމެންނަށް ހުރިހާ ފްލެޓެއް ވަށަފަރުގާ ތިއްބާ ދީފާ ދެންއައިސް އަޅުގަނޑުމެން ގާތުގައި ވިދާޅުވަނީ މިތަނުން ވޯޓެއް ދޭށޭ. ނުދޭނޭ. ނުލިބޭނޭ." ނަޝީދު ވިދާޅުވިއެވެ.\nނަޝީދު ވަނީ ޕީޕިއެމް އިން ލޯކަލް ކައުންސިލް އިންތިޚާބަށް ވާދަކުރައްވަން އުޅޭތަން ނުފެންނަ ކަމަށާ، އެކަން ކުރައްވަނީ މުއިއްޒު އެކަނި ކަމަށް ވެސް ވިދާޅުވެފައެވެ.\nމީގެ އިތުރުން ކުރީގެ ސަރުކާރުން ހިންގި ތަރައްޤީގެ ބައެއް މަޝްރޫޢުތައް ފާހަގަކުރައްވާ ނަޝީދު ވިދާޅުވީ އެ ސަރުކާރުން ގެނައި ތަރައްޤީ ރަނގަޅު ކަމަށެވެ. ކަމު ނުދަނީ އެ ތަރައްޤީގެ ތެރެއިން މިދިޔަ ސަރުކާރުން ވައްކަން ކޮށްފައިވާތީ ކަމަށް ނަޝީދު ވިދާޅުވިއެވެ.\nނަޝީދު ވަނީ ވެލާނާ އިންޓަރނޭޝަނަލް އެއާޕޯޓްގައި ތަރައްޤީ ކުރި ސީޕްލޭން ޓާމިނަލް އެއްކޮށް ޓީއެމްއޭއަށް ދެން ނިންމީ މިދިޔަ ސަރުކާރުން ކަމަށް ވިދާޅުވެ އެކަމަށް ވެސް ފާޑު ވިދާޅުވެފައެވެ.\nމިހާރު ހިނގަމުންދާ ކައުންސިލްތަކުގެ ދައުރު ދަންމާލަށް ގާނޫނުއަސާސީއަށް އިސްލާހެއް\nކާފިއު ވަގުތު މަގުތަކަށް ނުކުމެ އުޅުމަކީ ޒިންމާދާރުކަން ކުޑަ ކަމެއް\nފެބުރުއަރީ 22, 2020 00:15\nއިިންޝާﷲ މުއިއްޒު މާލޭގެ މޭޔަރަށް ހޮވޭނެ! އަނަސް ބޮޑުތަނުން ބަލިވާނެ!\nފެބުރުއަރީ 22, 2020 00:40\nލަދއް ހުރިނަމަ ކަލޭ ތިތާގަ ހުްނާކަށް ވެސް ނުކެރުނީސް. ހޮޅި ނަޝީދު.\nޢަންނި ހަލާކު ކޮއްލި ސަލްޓަން ޕާކް އަލުން ދިރުވީ މުއީޒު، މިހާރު އަނެއްކާ ސަލްޓަންޕާކް އާއި ރަސްފަންނު ތިޔަހަލާކު ކޮއްލަނީ\nފެބުރުއަރީ 22, 2020 00:50\nސޭޑް ސްޓޯރީ.. ބަޓް ޓްރޫ... 😢😢😭\nޢަހަރެމެން ނަކީ ވަކި ބައެއްގެ އައުވާނުން ނެއްނޫން\nފެބުރުއަރީ 22, 2020 01:25\nހަޔަތާ ގޮތާފުތެއް ނެތަސް 8500 ފުލެޓުގެ 70ފަސެނޓު އެމްޑީފީ އަށް ނިސްބަތްވާ މީހުންނަށް ދިނީމަވެސް މިސަރުކާރުން އެތަންތަން އެއުޅެނީ ހަވާލުކުރަން ނުކެރިގެން. ބޭނުންވާ ބަޔަކަށް އެތަންތަން ބަހައި ނުލެވިގެން. ވީއިރު ކެނެރީކޮރޮފް ދޮންބެގެ އޮތީ ކޮން އިޚުލާސްތެރިކަމެއް.\nފެބުރުއަރީ 22, 2020 02:27\nއަމިއަލަ މީހާ މަނާކުރި އެންޓި ކެމްޕޭންް އަމިއްލައަށް ކުރަނީތޯ....؟\nފެބުރުއަރީ 22, 2020 02:50\nލަދު ހަޔާތް ކުޑަކޮއްވެސް ނެތީމަ ދެން އަގައިން ހިފެހެއްޓޭތޯ ބަލާނެ.\nފެބުރުއަރީ 22, 2020 03:01\nޢަންނި ކަލޯ ޗަހުރީ ރީތިކޮށް މޮޔަވެފޭ، ކައުންސިލް އިންތިހާބުން ބަލިވާނެކަން އިނގޭތި މިހާރު ތިއުޅެނީ މުއިއްޒު ދެކެ ބިރުން، ކަލޭ ދައްކާ ވާހަކަ މިހާރު ކުކުޅުހާވެސް ގަބޫމް ނުކުރާނެ.\nފެބުރުއަރީ 22, 2020 04:25\nބުރާނޗާ! މުއިއްޒަކަށް ނޫން ހޮޅި ކިޔަންވީކީ.....ތިމާގެ ހޮޅި ވާހަކަތައް އަޑުއަހަން ޖަލްސާއަށް ފުރަމާލޭގައި ދިރިއުޅޭ ޕާޓީގެ މެންބަރުންކޮޅު ނައިވާހަކަ ދައްކަބަލަ!\nމުބީނު މާރނީ ނިއުޔޯކް/އެމެރިކާ\nފެބުރުއަރީ 22, 2020 04:52\nމުއިޒް ގެ ޝަރިއްޔަތް ހިންގާ ޖަލަށް ލެވެން ޖެހޭނެ. ޓިނު ވަގައްނެގި ޔާމިނުގެ އައުވާނު ވަނީ 19 އޭނާގެ ގާތް ތިމާގެ މީހުނަށް ފްލެޓް ދީފައި. މީނާ އަށް ވެސް ޝަރިއްޔަތް ހިންގަންޖެހޭގެ. ޛަލަށް ވެސް ލާން ޖެހޭނެ.\nފެބުރުއަރީ 22, 2020 11:15\nތީ ރާއްޖޭގެ އުއްތަމަ ފަނޑިޔާރުތަށް ؟ ހިތުން މިވެސް ރޯނުއެދުރެއް\nފެބުރުއަރީ 22, 2020 05:00\nފެބުރުއަރީ 22, 2020 07:02\nއިސްލާމްދީނާ ދެކޮޅު މީހަކަ ށް ވީމަދޯ\nގާޒީވަގަށްނަގާ ( ގުޔިއުނދުޅި ) އަށް\nފެބުރުއަރީ 22, 2020 05:57\nމާލޭ ސަރަހައްދުގައި ތަރައްޤީގެ އެއްވެސް މަޝްރޫޢުއެއް ނުހިންގި ދެއަހަރާއި ގާތަށް ދާއިރުވެސް އެހެން މީހުންނާއި ގެޅިގަނެވޭތޯ ތިއުޅެނީ.\nމިހިރަ ބުރާންޗާ މީހުނާ ނުގެޅި ކަމެއް ކޮށްދެވޭތޯ ބަލާބަލަ.\nމާލެ ވަށައިގެން ބަލައިލިޔަސް ފެންނާނީ ރައީސް ޔާމީންއާއި އެކު މުޢިއްޒު ހިންގާފައިވާ ތަރައްޤީ އުސް އިމާރާތާއި ބުރިޖާއި ހުޅުމާލެއަށް ދާން އޮންނަ ހައިވޭ އާއި މާލޭ ތާރުމަގާއި ހުޅުލޭގައި ހަދައިފައިވާ ބޮޑު ރަންވޭއާއި މިހެންގޮސް ކިޔާނެ ކަމެއްނެތް.\nވީމާ މުޢިއްޒުއަކީ ހަމަ ރަންގަނޑެކޭ.\nއަހަރެމެންނަށް ފެންނަނީ ދެއަހަރުވާއިރު މާލެތެރޭ ޕާކުގަނޑެއް ނޭޅިގެން އުޅޭތަން.\nފެބުރުއަރީ 22, 2020 06:13\nމިމުޅި ރާއްޖޭގެ ހަލާކަކީ ކެނެރީގޭ ކެރަފާބުއްޅަބޭ. މުއިޒް އަކީ މާލެ އާއިމުޅިރާއްޖެ އަ ށް ރ ޔާމީން ގެނެސްދެއްވި ތަރައްގީ ގެމޭސްތިރިއެއް ހިކްމަތް ތެރި އިހްސާންތެރި ހީވާގިބޭފުޅެއް. .\nފެބުރުއަރީ 22, 2020 07:08\nމިކަލޭގެ މިދައްކާ ވާހަކަ ނިސްބަތްވަނީ ހަމަ މީނައަ ށް އަނެކުންގެ އަގު ވައްޓާލަން ކިތައްމެ ހުތުރު ނަންތަކެއް ބޭނުން ކުރިޔަސް ބުއްދި ސަލާމަތުން ހުރި ކޮންމެ މީހަކަ ށް ވެސް އެނގޭނެ ކެނެރީގޭ މޮޔަސޮރާ މުއިއްޒު އާ އެއްވަރުނުވާނެ ކަން ތަޢުލީމީ ގޮތުން އަޚްލާޤީ ގޮތުން ހިންގުމުގެ ގޮތުން ވެސް ، އެހެން މީހުނަ ށް ހުތުރު ނަންތައް ބޭނުންކުރި ވަރަކަ ށް ތިމާގެއަގުވެއްޓެމުން ދާތަންފެންނަނީ ސޮނި ބާލަ މުން އެހެންމީހުނަށ ށްހުތުރު ނަން ބޭނުން ކުރި ވަރަކަ ށް ތިމާގެ އަގު ވެއްޓެ މުންދާ ތަން ފެންނަނީ ވަކަރުގޭ ސޮރު\nފެބުރުއަރީ 22, 2020 07:20\nއަޅުގަނޑަށް ހީވަނީ މާލެ ވަރަށް ބޮޑަށް ތަރައްޤީ ކުރައްވަފަހެން އޮތީ މުއިއްޒު. މިހާރު އެތަންތަން އެދަނީ ވީރާނާ ވަމުން. މުޢިއްޒު ހެއްދެވި ތަންތަން ވީމާ އެހެން މީހަކު އިސްކޮށް ހުރިއްޔާ އެތަންތަން އެހެން އޮވެ ވީރާނާ ވުމުގެ ފުރިސަތުބޮޑު. ޙުރިހާ ގެއްލުމެއް ވާނީ ރައްޔިތުންނަށް. މުޢިއްޒު ހަމަގައިމުވެސް އަލުން އެތަންތަން ސާފުކޮށް ބަލަހައްޓާ އެތަންތަން ދަމަހައްޓަން މަސައްކަތް ކުރާނެކަމަށް ފެނޭ. އަނަސްމެންގެ އުފެއްދުންތެރިކަމެއް ނުހުރެދާނެ. އެހެންވެއްޖެނަމ އެއީ ތަރައްގީގައި ގެއްލޭ5އަހަރު.\nފެބުރުއަރީ 22, 2020 07:52\nއައްމަޓަ، މިދިޔަ ސަރުކާރުން ގެނައި ކޮންކްރީޓް ތަރައްގީ ރަނގަޅޭތަ އެބުނީ؟ ހޫނ ދެން ސަމާސާ ނުކުރޭ އިނގޭ.\nފެބުރުއަރީ 22, 2020 08:16\nހޮޅި ނަސީދު ބުންޏަސް ޑރ.މުޢިއްޒު މާލޭ މޭޔަރު ކަމުގެ\nމަގާމް ދިފާއު ކުރައްވާނެއެވެ މާލެ މުޢިއްޒުކުރުމަށް ރައްޔިތުން ތިބީ ކެތް މަދުވެފައެވެ މޑޕ އަށް ކުރެވޭނެ\nތަރައްގީއެއް ނެތެވެ މާލެ ތަރައްގީވާނީ ތަރައްގީ ދަންނަމީހަކު މޭޔަރު ކަމަށް އައުމުންނެވެ އެއީ މުޢިއްޒެވެ.\nފެބުރުއަރީ 22, 2020 08:30\nހޮޅި ނަޝީދު ރަނގަޅުވީސް ވެރިކަންލިބި މިވީ މުއްދަތުގައި އެންމެ ހޮޅިއެއް ނަމަވެސް ނަގާފަ ތިކަހަލަ ހޮޅި ވާހަކަ ތިހާ "ބިޔަ ބޮޑު" ލަޝްކަރެއް ކުރިމަތީގަ ދެއްކިނަމަ. ނުވިތާކަށް މަގުމަތީގަ ހޮޅި އިތުރަށް ގިނަވެ ހޮޅީގެ ސައިޒުވެސް ފަލަކޮށްފަ މިހާރު ހުންނަނީ. މީހުން މަދުން ތިޔަތަނަށް ދިއުމަކީ މުއިއްޒުގެ ކުށެއް ނޫން ހަމަ ރުޅިއައިސްގެން ކުރިމަތީގަ ތިބި މީހުން ކުޅުން ފޯކޮށްލީ ޕޯޑިއަމަށް އަރާ! އާއިލާއާ ދަންނަ ރަށްޓެހިންނަށް ބައިއަޅައި މުޅި ބައިތުލްމާލު ހަފުސްކުރުމުން ހެޔޮވިސްނޭ އެމްޑޕީ މީހުންވެސް ބޮޑުކޮށް ނޫނެކޭ ބުނީމަ މުއިއްޒު ނުޖެހޭ އެކަމުގެ ޒިންމާ ނަގާކަށް އެނގިއްޖޭ! ފަހަތު ގޮނޑިބަރީގަ ކާކީ ކުލައިގެ ގަމީހެއް ލާފަ އިން #ޓީއެމްއޭ ވަގު އެއީ ޒިންމާނަގަން ޖެހޭ އެކަކު މުއިއްޒު އާ ކޮން ކަމެއްތަ!\nފެބުރުއަރީ 22, 2020 12:17\nމީ 100 ގެވަހަކައެއް! މުއިއްޒު ނުޖެހޭ ޖަލސާއަށް މީހުން ނުދިޔައިމަ އޭގ ޒިންމާ ނަގަކަށް ލޮލް ލޮލް\nފެބުރުއަރީ 22, 2020 09:25\nއެންޓި ކެމްޕޭން ނުކުރާށޭ !\nކަލޯޔަށް ހުރިހައި ބާރެއް ލިބި ޓީއެމްއޭ އަތުން 13 މިލިއަން ޑޮލަރު ކައިލެވުނުއިރުވެސް ހަމަ މުޢިއްޒަށް ހަސަދަވެރިވަނީ! ތިހެން ޕޯޑިއަމްކައިރީގައި ހުރެގެން ކަލެޔަށް ސޮނި ފުހެވިދާނެ! މުއިއްޒު ކުރި މަސައްކަތާ ގާތްކުރާ ވަރަކަށްވެސް މަސައްކަތެއްނުކުރެވޭނެ!\nފެބުރުއަރީ 22, 2020 10:34\nހޮޅިނަޝީދުގެ ހޮޅިވާހަކަ މާލޭގެ ދިރިއުޅޭމާލޭމީހުންގަބޫލެއްނުކުރާނެ ރާއްޖެއިންބޭރުގަ ދިރިއުޅޭމާލޭމީހުން އެއްތަށިން ބޮއިއުޅޭމީހުން ގަބޫލުކުރާނީ ތިއޮތީހާމަޔަށްފެންނަށް މާލޭމީހުންމިހާރުތިބިގޮތް މާލޭމީހުނަށް އެގޭމިސަރުކާރުން ފެންފޮދެއް ހިއްދާލާނެ ހޮޅިކޮޅެއް ނޭލިގެންއުޅޭބައެއްކަން . ކުރީސަރުކާރުގެ ތަރައްގީގެހުރިހާކަމެއްރަގަޅުކަމަށް ވާނަމަ މުއިއްޒުއަކީ ތަރައްގީގެ ބައިވެރިއެއް . ދެންޖެހޭނީ އަގައިން ހިފަހައްޓަން ޖަވާބު ލިބޭނީ ކަރުގަ ބުނޑުގަހިތިރަހަލާވަރުގެ ވޯޓްގެ ނަތީޖާއިން . ލަލަލަ ކެނެރީ ބުއްލަބެ .\nފެބުރުއަރީ 22, 2020 11:30\nކެނެރީގޭ ހޮޅިދައްޖާލު ދިވެހިންނައް ހަރާންކޯރުވެ ގިނަބަޔަކު މަގުފުރައްދާފަތިހިރީ\nފެބުރުއަރީ 22, 2020 11:51\nތަރައްގީއަކީ އަމިއްލައެފުމުންފޯވެފަތިބޭބަޔަކަށް ގެނެސްދެވޭނެއެއްޗެއްނޫން ރައީސްޔާމީނަކީ ރައްޔިތުންނައްބޭނުންވެފައިވާ ކަންކަން އެގިގެންރާއްޖޭގެވެރިކަމަށް ވަޑައިގެންނެވިބޭފުޅެއް އެހެންވެރައްޔިތުންބޭނުންވާކަންކަން ކޮށްދެއްވަމުންގެންދެވީ އެމަނިކުފާނުދެވަނަ ދައުރަކަށް އިންތިހާބުނުވީ އިންޑިއާމެދުވެރިކޮށްތިޔަބައިމީހުން ރިސްވަތުމުޑުދާރު ޢަމަލުހިންގައި ވޯޓުއޮޅުވާލުމުން އެހެންނޫންނަމަ ޒުވާނުންގެސަހަރުއޮންނާނީ ޒުވާނުންގެ އުންމީދުތަކުން ފުރާފުރިހަމަވެނިމިފައި ތިމަނިކުފާނު ތިޔަވިދާޅުވާ އިންޑިޔާއަކީ މިތަނައްތަރައްގީގެކަމެއްކޮށްދެވޭނެ އަދިކޮށްދޭނެބައެއްނޫން ރައްޔިތުންނައް ކަމެއްކޮށްދޭންބޭނުންނަމަ ކަންކުރެވޭވަރުގެބަޔަކާ ވެރިކަންހަވާލުކޮށްފަ އެއްފަރާތްވާންވީ\nފެބުރުއަރީ 22, 2020 13:47\nކެނެރީ ލާދީނީ ގަންޖާ އޭ ގޮވިއްޔާ ޤަބޫލުކުރަން ފަސޭހަވާނެ މާބޮޑަށްވެސް.... މި ސަރުކާރަށް ހޮޅި ނޫން އެހެން ޙައްލެއް ދެއްކިފަ އޮތްނަމަ ތާހިރު ތިޔަ ކެނެރީ ލާދީނީ ގަންޖާ އެހެން މީހުނަށް ހޮޅިއޭ ގޮވަން.\nފެބުރުއަރީ 22, 2020 14:28\nމޭސްތިރި އަކީ ޝިފާ މުޅި މާލެ ހަލާކު ކޮށްލައިފި\nފެބުރުއަރީ 22, 2020 15:23\nއަނަސް އަކީ މުޢިއްޒާއި އަޅާ ބަލާއިރު ޅަ ކުއްޖެއް. އިހުސާން ފިހާރަ ހިންގޭތީ ރެއާއި ދުވާލު މަސައްކަތް އެކުރަނީ. ހަޤީޤަތުގައި މާލޭގެ ކަންކަން ހަމަ ޖެއްސުމަށް އަނަސް އަކަށް ވަގުތެއް ވެސް ނުވާނެ.\nފެބުރުއަރީ 22, 2020 17:08


Shima Hoadhumah Kanduge Sarahahdhu belun huhtaalaifi\nގެއްލިގެން ހޯދަމުން އަންނަ ޝިމާ--\n14 މާޗް 2019 1 ކޮމެންޓް\nޝިމާ ހޯދުމަށް ކަނޑުގެ ސަރަހައްދު ބެލުން ހުއްޓާލައިފި\nމިދިޔަ މަހުގެ 22 ވަނަ ދުވަހު ލ. ކައްދޫން މާމެންދޫއަށް ދަތުކުރަމުންދަނިިކޮށް ބަންޑުން ޖަހާލި ޑިންގީން ގެއްލުނު އުމުރުން 19 އަހަރުގެ އައިމިނަތު ޝިމާ ހޯދުމަށް ކަނޑުގެ ސަރަހައްދު ބެލުން އެމްއެންޑީއެފުން ހުއްޓާލައިފިއެވެ.\n"ސީއެންއެމް" އަށް އެނގިފައިވާ ގޮތުގައި ޝިމާ ހޯދުމަށް ޑިންގީ ބަންޑުން ޖަހާލި ސަރަހައްދާއި އެ ސަރަހައްދުގައި އެވަގުތު އޮއި ހުރިގޮތް ބަލައި ބޮޑު ބައެއް އެމްއެންޑީއެފުން ބެލި ނަމަވެސް ޝިމާ އާއި ޑިންގީ ވެސް ފެނިފައި ނުވާތީ އެމަސައްކަތް އެމްއެންޑީއެފުން ވަނީ ހުއްޓާލާފަ އެވެ.\nޑިންގީ ބަންޑުން ޖަހާލި މައުލޫމާތު ލިބުމާއެކު އެމްއެންޑީއެފުން ވަނީ ޝިމާ ހޯދުމުގެ މަސައްކަތް ފަށާފައެވެ. އެގޮތުން ކޯސްޓްގާޑް ޑައިވިން ޓީމުން ވެސް ޑިންގީ ބަންޑުން ޖަހާލި ސަރަހައްދު ބަލާފައިވާއިރު އޭނާ ހޯދުމަށް ޑައިވިން ރޮބޮޓް ވެސް ބޭނުން ކުރިއެވެ. އަދި ކޯސްޓްގާޑް ޝިޕް ޝަހީދު އަލީ ވެސް ޝިމާ ހޯދުމަށް މަސައްކަތް ކުރިއިރު ވައިގެ މަގުން ވެސް ޝިމާ ފެނޭތޯ ހެލިކޮޕްޓަރު ވެސް އެމްއެންޑީއެފުން ބޭނުންކޮށްފައިވެއެވެ.\nޝިމާ ހޯދުމުގެ މަސައްކަތައް ކުރިއެރުމެއް ލިބިފައި ނުވާތީ އޭނާ ހޯދުމުގެ މަސައްކަތް ކުރުން އެމްއެންޑީއެފުން ހުއްޓާލިނަމަވެސް އެސަރަހައްދުން ދަތުރުކުރާއިރު އެފަދަ މައުލޫމާތެއް ލިބިއްޖެނަމަ އެމްއެންޑީއެފަށް ހިއްސާކުރަން ޖެހޭނެއެވެ.\nޑިންގީ ބަންޑުން ޖަހާލިއިރު އޭގައި ދަތުރުކުރަމުންދިޔައީ ޝިމާ އާއި އޭނާގެ އެކުވެރިއެއް ކަމަށްވާ ލ. ގަމަށް ނިސްބަތްވާ އިބްރާހީމް ފަޒީލެވެ. އެ ހާދިސާގައި ފަޒީލް ސަލާމަތްވީ ފަތާފައި ސިކްސް ސެންސަސް ރިސޯޓަށް ދެވުމުންނެވެ. ޑިންގީ ބަންޑުން ޖަހާލި ވަގުތުގައި ވެސް ޝިމާ ސަލާމަތް ކުރަން ވަރަށް މަސައްކަތް ކުރި ކަމަށާއި އެހީއެއް ހޯދުމަށް ފަތާފައި ކޮންމެސް ދިމާލަކަށް މިސްރާބު ޖެހީ ޝިމާގެ އަތަަށް ހަމެއް ދިނުމަށް ފަހު އޭގެ އެހީގައި ފެން މަތީ އޮތުމަށް ބުނެފައި ކަމަށް ފަޒީލު ބުނެއެވެ. އެކަމަކު ފަޒީލުގެ ވާހަކަތައް އެކި ފަހަރު އެކި ގޮތަށް ހުރުމުން އާއިލާއިން ތުހުމަތު ކުރަނީ ޑިންގީ ބަންޑުން ޖަހާލި ކަމަށް ބުނެ ފަޒީލު ހަދަނީ ދޮގެއް ކަމަށެވެ.\nއާއިލާގެ އެ ތުހުމަތުތަކަށް އިތުރަށް ބާރުދެނީ މީގެ ދުވަސްކޮޅެއް ކުރިން ފަޒީލު ވެސް ހިމެނޭހެން ޝިމާގެ ކޮއްކޮ ގޮވައިގެން ބަޔަކު ޑިންގީއެއްގައި ފިލަން އުޅެނިކޮށް ފުލުހުން ހުއްޓުވި ހަބަރާއެކުއެވެ. ފުލުހުން ބުނާ ގޮތުގައި ޑިންގީ ހުއްޓުވިއިރު އޭގައި ތިބި މީހުން ތިބީ މޫނު ނިވާކޮށްގެންނެވެ. އެމައްސަލަ މިހާރު ތަހުގީގު ކުރަމުން އަންނައިރު ފަޒީލު އާއި ޑިންގީގައި ތިބި އަނެއް ދެ ފިރިހެނުންގެ ތިބީ ފުލުހުންގެ ބެލުމުގެ ދަށުގައެވެ.\nކަނޑުމަތީ ހާދިސާ އެމްއެންޑީއެފް ގެއްލިގެން ހޯދާ މީހުން\nސައިކަލު ދުއްވާއިރު ހެލްމެޓު އެޅުމާއި ކަނޑުމައްޗަށް ނުކުންނައިރު ލައިފް ޖެކެޓް އެޅުން މަޖުބޫރުކުރާނެ އިރަކަށް މި އިންތިޒާރުކުރަނީ. އޭރުން ގެނބިގެން ގެއްލިގެން މީހުން ހޯދުމަށް މިހިނގާ ބޮޑުކާރަދުން ވެސް ސަލާމަތްވެ މީހުންގެ ފުރާޏް ވެސް ސަލާމަތްވާނެކަމަށް ދިރާސާތަކުން ދައްކާ.


Contact tracing alun harudhanaakuranee – Iru\nކޮވިޑް-19 ގެ ކޭސްތައް 1،000 އިން މައްޗަށް ދިއުމާ އެކު، ހަމައެކަނި ހައި ރިސްކު މީހުން އެކަނި ދެނެގަންނަ ގޮތަށް ހަމަޖެއްސި ނަމަވެސް އަލުން އެ މަސައްކަތް ހަރުދަނާ ކުރުމުގެ މަސައްކަތް ފަށާފައިވާ ކަމަށް ޓެކްނިކަލް އެޑްވައިޒަރީ ގްރޫޕުގެ މެމްބަރު ޑރ. އަހުމަދު ޝަހީދު މިއަދު ވިދާޅުވެއްޖެ އެވެ.\nހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) އިން ބޭއްވި ނޫސްވެރިންގެ ބައްދަލުވުމުގައި އޭނާ ވިދާޅުވީ ކޮވިޑަށް ޕޮޒިޓިވްވާ މީހުންގެ އަދަދުތައް ދަށްވެފައި ވާތީ ކޮންޓެކްޓް ޓްރޭސިން ހަރުދަނާ ކުރެވޭނެ ކަމަށެވެ.\n“ކޮންޓެކްޓް ޓްރޭސިން އަށް ދަތިވެގެން ދިޔައީ ކޭސްތައް ވަރަށް ބޮޑަށް މަތިވެގެން ދިޔައިީމާ. ކޮންމެ މީހެއްގެ ވެސް އާންމުކޮށް ބަލައިލާއިރު އުޅޭނެ އެޓްލީސްޓް ފަސް ކޮންޓެކްޓް ނޫނީ އެއަށް ވުރެ ވެސް ގިނައިން. އެހެންވީމާ 1،000 އިން މައްޗަށް އަރައިގެން ދިޔައީމާ ކޮންޓެކްޓް ޓްރޭސިން އަށް ވަރަށް ބޮޑަށް ދަތިވެގެން ދިޔައީ.”\nޑރ. ޝަހީދު ވިދާޅުވިގޮތުގައި، ކޮންޓެކްޓް ޓްރޭސިން ހަރުދަނާ ކުރުމުގެ މަސައްކަތް މިހާރު ފަށާފައިވާއިރު އަމާޒަކީ 80 ޕަސެންޓް ކޮންޓެކްޓުން 24 ގަޑިއިރުގެ ތެރޭގައި ދެނެގަތުމެވެ. އަދި ކޮވިޑަށް ޕޮޒިޓިވްވާ މީހެއްގެ ހުރިހާ ކޮންޓެކްޓުން 48 ގަޑިއިރުގެ ތެރޭގައި ހޯދުމުގެ އަމާޒުގައި ކުރިން އެ މަސައްކަތް ކުރިޔަސް، ކޭސްތައް އިތުރުވެ އެގޮތަށް އަމަލުކުރަން ދަތިވި ކަމަށް ވިދާޅުވި އެވެ.\nޑރ. ޝަހީދު ވިދާޅުވީ މިހާރު މާލެތެރެއިން ވެސް ވަކި އަދަދަކަށް ރެންޑަމް ސާމްޕަލް ނަގައި، އަމާޒަށް ވާސިލުވުމަށް މަސައްކަތް ފަށާފައިވާ ކަމަށެވެ.


ނޫސްބަޔާން: ނ. މިލަދޫ ކައުންސިލްގައި ހިމެނޭ އެމްޑީޕީ މެމްބަރަކަށް ކައުންސިލްގެ އެހެން މެމްބަރުން ޖެއްސުންކޮށް، ޒިންމާއަދާކުރަން ހުރަސްއަޅާ މައްސަލަ ކުށްވެރިކުރުން – Maldivian Democratic Party\nނޫސްބަޔާން: ނ. މިލަދޫ ކައުންސިލްގައި ހިމެނޭ އެމްޑީޕީ މެމްބަރަކަށް ކައުންސިލްގެ އެހެން މެމްބަރުން ޖެއްސުންކޮށް، ޒިންމާއަދާކުރަން ހުރަސްއަޅާ މައްސަލަ ކުށްވެރިކުރުން\nނ. މިލަދޫ ކައުންސިލްގައި ހިމެނޭ މޯލްޑިވިއަން ޑިކޮކްރެޓިކް ޕާޓީ (އެމްޑީޕީ) މެމްބަރު ނަސްރުﷲ މުޙައްމަދަށް، އެކައުންސިލްގެ އެހެން މެމްބަރުން ޖެއްސުންކޮށް، ރައްޔިތުން އޭނާއާ ހަވާލުކޮށްފައިވާ ޤާނޫނީ ޒިންމާ އަދާކުރުމަށް ހުރަސްއަޅައި އެތައް މަހެއް ވަންދެން އޭނާއަށް ޙައްޤު މުސާރަ ނުދީ ހިފަހައްޓާފައިވާ މައްސަލަ މިޕާޓީން އެންމެ ހަރުކަށި ޢިބާރާތުން ކުށްވެރިކުރަމެވެ.\nނ. މިލަދޫ ކައުންސިލްގައި ހިމެނިވަޑައިގަންނަވާ ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް)ގެ މެމްބަރުން އިސްކޮށް ތިއްބަވައިގެން ވަނީ، ނަސްރުﷲ މުހައްމަދަކީ ކައުންސިލް މެމްބަރެއް ނޫން ކަމަށް ކަނޑައަޅައި އޭނާ އެކަހެރިކޮށްފައެވެ. ލާމަރުކަޒީ ޤާނޫނާއި ޚިލާފަށް އެ ފަރާތްތަކުން ހިންގި ދަށު ދަރަޖައިގެ މި ޢަމަލަކީ، ރައްޔިތުންގެ ނިންމުން ބަލައިގަތުމަށް ނުކުޅެދިފައިވާ ކަމުގެ ހެއްކެކެވެ. އެހެނީ ރައްޔިތުންގެ ފުރިހަމަ އަޤުލަބިއްޔަތުން ކައުންސިލަށް އިންތިޚާބްކޮށްފައިވާ ނަސްރުﷲއަށް އެފަރާތްތަކުން ހުރަސް އަޅަމުން ގެންދަނީ ޝަރުޢީ ދާއިރާގެ ޙުކުމެއް ނުވަތަ ލޯކަލް ގަވަރމެންޓް އޮތޯރިޓީ (އެލްޖީއޭ)ގެ ނިންމުމެއްގެ ދަށުންނެއް ނޫނެވެ. ކަން މިހެން އޮތްއިރު މިއަދާ ހަމައަށް ވެސް މިކަމުގައި އެލްޖީއޭ ހަމަހިމޭނުން އޮތުމަކީ މިޕާޓީން ނުހަނު ކަންބޮޑުވާކަމެކެވެ.\nޢާއިލީ ޒިންމާ ޗުއްޓީގައި ނަސްރުﷲ ހުންނަވަނިކޮށް ކައުސިލްގެ7ޖަލްސާއެއް ކުއްލިގޮތަކަށް ބޭއްވުމަށް ފަހު، އެ ޖަލްސާތަކައް ހާޒިރު ނުވާތީ އޭނާގެ މަޤާމް ގެއްލިފައިވާ ކަމަށް ނ. މިލަދޫ ކައުންސިލުން ނިންމާފައިވަނި ނުބައި ރޭވުމެއްގެ ދަށުން އެބައި މީހުންގެ އަމިއްލަ ފައިދާތަކެއް ޙާސިލް ކުރުމަށް ކަމަށް މިޕާޓީއަށް ޤަބޫލްކުރެވެއެވެ.\nކަމާއިބެހޭ އެންމެހާ ފަރާތްތަކަށް މިޕާޓީން ގޮވާލަނީ، ނަސްރުﷲގެ ގެއްލިފައިވާ ހައްޤުތައް މިހާރުން މިހާރަށް ހޯދައިދިނުމަށާއި، ނަސްރުﷲގެ ޤާނޫނީ ވާޖިބަށް ހުރަސް އެޅި ފަރާތްތަކަށް ޤާނޫންގައިވާގޮތުގެ މަތިން ވީ އެންމެ އަވަހަކަށް ޢަމަލުކޮށްދިނުމަށެވެ.


އަހަރެމެންގެ ނަބިއްޔާއަކީ އަހަރެމެންގެ ނަމޫނާއެވެ 1 – DhiSalafiyyah\nއަހަރެމެންގެ ނަބިއްޔާއަކީ އަހަރެމެންގެ ނަމޫނާއެވެ 1\n01/06/2014 محمد ﷺ ގެ ސިޔަރަތު, ސިޔަރަތާއި ތާރީޚްއައްޝައިޚު ޢަބްދުއްރަޙީމް ބިން މުޙައްމަދު\nالحمدلله. والصلاة والسلام على نبينا وقدوتنا محمد وآله وصحبه أجمعين، وبعد.\nއަބޫ އައްޔޫބުލް އަންޞާރީ ރަޟިޔަﷲ ޢަންހުމަސްދުވަހުގެ ރާސްތާއެއްގެ ދިގު ދަތުރެއްކުރައްވާފައި ޢުޤުބާ ބިން ޢާމިރު ރަޟިޔަﷲ ޢަންހު މިސްރުގެ ގަވަރުނަރުކަމުގައި ހުންނަވަނިކޮށް (މަދީނާއިން)ވަޑައިގަތެވެ. އަދި ދެންނެވިއެވެ. މާތްނަބިއްޔާ ޞައްލަﷲ ޢަލައިހި ވަސައްލަަމަގެ ކިބައިން މުސްލިމުންގެ ޢައިބު ފޮރުވުމާއި ބެހޭގޮތުން އައިސްފައިވާ ހަދީޘް ތިމަންކަލޭގެފާނަށް ކިޔައިދެއްވާށެވެ. މިހާރު އެޙަދީޘް އަޑުއެހި މީހުންގެ ތެރެއިން ތިމަންކަލޭގެފާނާއި އަދި ކަލޭގެފާނު މެނުވީ އެހެންމީހަކު ނެތެވެ. ޢުޤްބާ ބިން ޢާމިރު ރަޟިޔަﷲ ޢަންހު މި ޙަދީޘް ކިޔައިދެއްވުމުން އަބޫ ޢައްޔޫބުލް ޢަންޞާރީ ރަޟިޔަﷲ ޢަންހު ވަޤުތުން އެކަލޭގެފާނު ދަތުރުކުރެއްވި ސަވާރީއަށް އަރުއްވައިގެން މަދީނާއަށް ދިޔުމަށް ދަތުރުފައްޓަވައިފިއެވެ. އެންމެކުޑަމިނުން އެކަލޭގެފާނު ވަރުބަލިފުޅު ފިލުވާލެއްވުމަށްވެސް މަޑުނުކުރައްވައެވެ.\nސުވާލަކީ މިފަދަ ބޮޑު ލޯތްބަކާއި މަތިވެރިކަމެއް މުސްލިމުން ރަސޫލާ ޞައްލަﷲ ޢަލައިހި ވަސައްލަަމައަށް ދެނީ ކީއްވެހެއްޔެވެ؟\nޖަވާބު ވަރަށް ސާފެވެ. ސަބަބަކީ އެއީ ހުރިހާ އިންސާނުންނަށްޓަކައި ފޮނުވުނު ރަޙުމަތެއްކަމުގައި އެކަލޭގެފާނު ވެފައި އެކަލޭގެފާނަކީ މުޅި އިންސާނިއްޔަތަށްވާ ނަމޫނާއެއްކަމުގައި ވާތީއެވެ. މުޅި އިންސާނިއްޔަތަށް އެންމެ ފުރިހަމަ ނަމޫނާ އަދި އެންމެ ފުރިހަމަ އަޚުލާޤު ދައްކަވައި ދެދުނިޔެ ބާއްޖަވެރިވާނެ ރިސާލަތު ބަޔާންކޮށްދެއްވުމަށް ﷲ ސުބުޙާނަހޫ ވަތަޢާލާ ފޮނުއްވި ކަލޭގެފާނު ކަމުގައިވާތީއެވެ. އަދި އިސްލާމްކަން އަދި އީމާންކަން ފުރިހަމަވުން ހިމެނިފައިވަނީ އެކަލޭގެފާނަށް ތަބާވެގެން ކަމުގައިވާތީއެވެ. އެއީ ހައްދުން ނެއްޓުމެއްނެތި ނަބިއްޔާ ޞައްލަﷲ ޢަލައިހި ވަސައްލަަމަބަޔާންކޮށްދެއްވި އެކަލޭގެފާނުގެ ޞަޙާބީން (ރަޟިޔަﷲ ޢަންހުމް) ޢަމަލު ކުރެއްވިގޮތުގެ މަތީންނެވެ.\nދަލީލު ﷲ ސުބުޙާނަހޫ ވަތަޢާލާގެ ވަޙީބަސްފުޅުން\nﷲ ސުބުޙާނަހޫ ވަތަޢާލާ އަޙުޒާބުގެ ސޫރަތުގެ 21 ވަނަ އާޔަތުގައި ޥަޙީކުރައްވާފައިވެއެވެ.\n﴿لَّقَدْ كَانَ لَكُمْ فِي رَسُولِ اللَّـهِ أُسْوَةٌ حَسَنَةٌ لِّمَن كَانَ يَرْجُو اللَّـهَ وَالْيَوْمَ الْآخِرَ وَذَكَرَ اللَّـهَ كَثِيرًا ﴾\nމާނައިގެ ތަރުޖަމާއީ: “ހަމަކަށަވަރުން ﷲ ގެ ރަސޫލާ (މުޙައްމަދު ޞައްލަﷲ ޢަލައިހި ވަސައްލަމަ) ގެ ކިބައިގައި ރިވެތިވެގެންވާ ނަމޫނާއެއްވެއެވެ. އެއީ ﷲއާއި އަދި އާޚިރަތް ދުވަހަށް އުއްމީދުކުރާ އަދި ގިނަގިނައިން ﷲގެ މަތިން ހަނދުމަކުރާމީހުންނަށެވެ.”\nމިއާޔަތުން އަޅުގަނޑުމެންނަށް މާތްނަބިއްޔާ ޞައްލަﷲ ޢަލައިހި ވަސައްލަމައަކީ އަޅުގަނޑުމެން މުސްލިމުންގެ އެންމެ ހެޔޮވެގެންވާ ނަމޫނާކަން އެނގިގެންދެއެވެ.\nއަދިވެސް ﷲ ސުބުޙާނަހޫ ވަތަޢާލާ އަލްއަންބިޔާ ސޫރަތުގައި ވަޙީކުރައްވައެވެ.\n﴿وَمَا أَرْ‌سَلْنَاكَ إِلَّا رَ‌حْمَةً لِّلْعَالَمِينَ﴾ ﴿١٠٧﴾\nތަރުޖަމާޢީ: އަދި ތިމަންއިލާހު ކަލޭގެފާނު (އެބަޙީ މުޙައްމަދު ޞައްލަﷲ ޢަލައިހި ވަސައްލަމަ) ޢާލަމްތަކަށް (އިންސާނުންނާއި ޖިންނީންނާއި އަދި ވުޖޫދުގައި ވާހާ ހުރިހާއެއްޗަކަށް) ރަޙުމަތެއްކަމުގައި މެނުވީ ނުފޮނުއްވަމެވެ.”\nފަހެ މާތް ނަބިއްޔާ ޞައްލަﷲ ޢަލައިހި ވަސައްލަމަ އަކީ އަޅުގަނޑުމެންނާއި އަދި މުޅި ޢާލަމްތަކަށް ފޮނުވުނު ރަޙުމަތެއްކަމުގައި އަޅުގަނޑުމެންނަށް އެނގިގެން ހިނގައްޖެއެވެ.\nއަދިވެސް ﷲ ސުބުޙާނަހޫ ވަތަޢާލާ ކީރިތި ޤުރުއާނުގެ އެތައްތަނެއްގައިި އެކަލޭގެފާނަށް ތަބާވުމަށާއި އަދި އެކަލޭގެފާނު ދެއްވި އެއްޗެއްގައި ހިފުމަށާއި އެކަލޭގެފާނާށް ތަބާނުވާ މީސްތަކުންނަކީ ހަވާނަފުސަށް ތަބާވެފައިބާ ބަޔެއްކަން އަންގަވާ ބަސްފުޅު ވަޙީކުރައްވާފައިވެއެވެ.\nވީމާ މިކަމުގެ ސަބަބުން މުސްލިމުން އެންމެ ލޯބިވާ އިންސާނަކީ މާތްނަބިއްޔާ ޞައްލަﷲ ޢަލައިހި ވަސައްލަމަ ކަމާމެދުގައި އެއްވެސް ޝައްކެއްނެތެވެ. އެކަލޭގެފާނުވަނީ މުޅި ދުނިޔެ ބަދަލުކުރައްވައި އެކަލޭގެފާނުގެ ހިދާޔަތުގެ ސަބަބުން މުޅިދުނިޔޭގެ އެތައްބަޔަކަށް އުއްމީދުގެނެސްދެއްވި ބޭކަލަކަށެވެ. ޖާހިލިއްޔަތު ނައްތާލައްވައި އިންސާނުންގެ އަޅުވެތިކަމުން މީސްތަކުން ނެރުއްވައި އަދި ޢާލާމްތަކުގެ ވެރިރައްބުގެ އަޅުވެތިކަމުގެ ދަށަށް މީސްތަކުން ދާނެ މަންހަޖު ބަޔާންކޮށްދެއްވިއެވެ. އަންހެނުންގެ ޙައްޤުތައް އެކަލޭގެފާނު ބަޔާންކޮށްދެއްވިއެވެ. އެކަލޭގެފާނަކީ އެންމެ މާތް އިންސާނާއެވެ. މުސްލިމުންގެ ޖާނާއި މާލުން އެބޭކަލަކަށްޓަކައި ޤުރުބާންވާން މުސްލިމުން ތިބެނީ ލޮލުން ބޮލުން އެދިއެވެ.


Sinaf ge showroom henveyrah - vNews.mv\n(މާލެ، 16 އޮކްޓޯބަރު 2019 ) -- ސިނަފްގެ އާ ޝޯރޫމެއް ހެންވޭރުގައި ހުޅުވުން -- ވީފޮޓޯ: އަހުމަދު ޝުރާއު\nސިނަފްގެ އާ ޝޯރޫމް ހެންވޭރުގައި ހުޅުވައިފި\nމަރްޔަމް ލީން Male' | 16 October 2019, 23:41\nގޭތެރެ މަރާމާތުކުރުމަށާއި ޒީނަތްތެރިކުރުމަށް ބޭނުންކުރާ އިންޓީރިއަރ ސާމާނު ލިބެން ހުންނަ ސިނަފްގެ އާ ޝޯރޫމް ހެންވޭރުގައި ހުޅުވައިފި އެވެ.\nހެންވޭރު ޖެލީ ޓޭކްއަވޭ ކުރިމަތީގައި ހުންނަ ހ.ޝަބްނަމްގައި ހުޅުވި މި ޝޯރޫމް ހުޅުއްވައިދެއްވީ ސިނަފްގެ ޑައިރެކްޓަރުންގެ މަންމަ، ހާމިދާ އާދަމް އެވެ.\nސިނަފްގެ ކުރީގެ ޝޯރޫމުން ލިބެންހުންނަ ހުރިހާ ސާމާނެއް މި ޝޯރޫމުންވެސް ލިބެން ހުންނާނެކަމަށް އެކުންފުނިން ބުނެއެވެ.\nމި ޝޯރޫމުން ފްލޯރިންގެ އެކި ވައްތަރުތަކާއި ވޯލް ފިނިޝަސް އާއި ބްލައިންޑްސް އަދި މިނޫންވެސް ގިނަ އިންޓީރިއަރ ސާމާނު ލިބެން ހުރެއެވެ.\nޝޯރޫމްގެ ޑިސްޕްލޭއިން ފެންނަން ހުންނަ ތަކެތީގެ އިތުރުން ކެޓަލޮގް މެދުވެރިކޮށްވެސް ބޭނުންވާ ޑިޒައިނެއްގެ އިންޓީރިއަރ ސާމާނު ލިބޭނެކަމަށް ސިނަފުން ބުނެއެވެ.\n( މާލެ ، 16 އޮކްޓޯބަރު 2019 ) -- ސިނަފްގެ އާ ޝޯރޫމެއް ހެންވޭރުގައި ހުޅުވުން -- ވީފޮޓޯ : އަހުމަދު ޝުރާއު\nހުކުރުދުވަސް ފިޔަވައި ހަފްތާގެ ހުރިހާ ދުވަހެއްގެ ހެނދުނު9އަކުން ރޭގަނޑު 10 އަށް ހުޅުވިފައި ހުންނަ މި ޝޯރޫމުން މެޓިންގެ ތިން ވައްތަރެއް ލިބޭނެއެވެ. އޮރިޖިނަލް މެޓްތަކުގެ ތެރޭގައި ހިމެނޭ ތްރީ އެމް ބްރޭންޑްގެ މެޓްތަކަކީ ސްޕީޑް ބޯޓުތަކުގެ އިތުރުން ގޭގައި ނުވަތަ އޮފީސްތަކުގައި އަޅާލެވޭ މެޓްތަކެވެ.\nމެޓުގެ އިތުރުން ތަފާތު ޑިޒައިންތަކުގެ ކަރޓަންވެސް މި ޝޯރޫމުން ލިބެން ހުންނާނެއެވެ. އަދި ގޭތެރޭގައި ނުވަތަ ކޮޓަރީގައި ބޭނުންކުރުމަށް ވޯލްޕޭޕާގެވެސް ހިތްގައިމު ތަފާތު ޑިޒައިންތައް މި ޝޯރޫމުން ލިބެހުރެއެވެ.\nކޮންމެ ފަންތިއެެއްގެވެސް ބޭފުޅުންނަށް ގަނެވޭނެފަދަ އަގުތަކެއްގައި މިތަކެތި ލިބެންހުރިއިރު، ސިނަފްގެ އާ ޝޯރޫމް ހުޅުވުމާއި ގުޅިގެން ހާއްސަ ޑިސްކައުންޓްތަކެއްވެސް އަންނަމަހުގެ 15 ގެ ނިޔަލަށް އެ ޝޯރޫމުން ލިބޭނެ ކަމަށް ސިނަފް ކުންފުނިން ބުނެއެވެ.


Press Badhige: Beef Lasagna - The Press\nޕްރެސް ބަދިގެ: ބީފް ލަޒާނިއާ\nއާމިނަތު ނިއުޝާ 12 May 2019, 11:14\nއޮލިވް އޮއިލް ކޮޅެއް\n1200 ގ ގްރައުންޑް ބީފް\n1 ސައި ސަމްސާ ޑްރައިޑް ބެސިލް\n2 މޭޒުމަތީ ސަމްސާ މުގުރި މިރުސް\n2 ސައިސަމްސާ އޮރިގާނޯ\n1 ސައިސަމްސާ މުގުރި އަސޭމިރުސް (ރާޅުކޮށް މުގުރާފަ)\n2 ދަޅު ޗޮޕްޑް ޓޮމާޓޯ ސޯސް\nވައިޓް ލަޒާނިއާ ސޯސް\n70 ގ ބަޓަރު\n4 މޭޒުމަތީ ސަމްސާ ފުށް\n80 އެމްއެލް ރޯ ކިރު\nފިޔާ ކޮޅާ ލޮނުމެދު ތަވަޔަށް އަޅާލުމަށް ފަހު މިލާނަންދެއް ދޭފަތުން ހަލުވާށެވެ. ފިޔާ ކޮޅު މިލޭނުމުން ފިޔާކޮޅުގެ ތެރެއަށް އޮލިވް އޮއިލް ކޮޅެއް އަޅާށެވެ. ފިޔާކޮޅަށް މަށު މުށި ކުލައެއް އެރުމުން ބީފް ކޮޅު އެއްކޮށްލާށެވެ. ދެން ލޮނު، މުގުރި މިރުސް، ބެސިލް، އޮރިގާނޯ، އަދި އަސޭމިރުސްކޮޅު އަޅާލުމަށް ފަހު ރަނަގަޅަށް އެއްކޮށްލާށެވެ. އެއަށް ފަހު ޓޮމާޓޯ ސޯސް ކޮޅު އަޅާށެވެ. ދެން4ޖޯޑު ފެން އަޅާ ދެ ގަޑިއިރަށް މަޑު ގިނީގައި ކައްކާށެވެ.\nލަޒާނިއާ ވައިޓް ސޯސް:\nލަޒާނިއާ ވައިޓް ސޯސް ތައްޔާރު ކުރުމަށް ތަވައެއްގައި ބަޓަރު ކޮޅު މެލްޓު ކުރާށެވެ. އެއަށްފަހު ފުށް ކޮޅު އަޅާށެވެ. ރަނގަޅަށް ބަޓަރުކޮޅާއި ފުށް އެއްވުމުން ރޯކިރު އެޅުމަސްފަހު އޮލަ ވަންދެއް ކައްކާށެވެ. ކައްކާ ނިމުމުން ލޮނިކޮޅު އެއްކޮށްލާށެވެ.\nލޭޔާ ކުރާނެ ގޮތް:\nޗޮޕްޑް ޓޮމާޓޯ ސޯސް\nގާނައިފައި ހުރި ޗީޒް\nފްރެޝް މޮޒެރެއްލާ ފޮތި ފޮއްޗަށް ތުނިކޮށް ކަފާލައިފައި\nމޮޒެރެއްލާ ޗީޒް ފޮތި\nމި ތަރުތީބަށް ލޭޔާ ހަދަމުން ދާށެވެ. ބޭނުމިއްޔާ ޓޮމާޓޯ ސޯސް ސްކިޕް ކޮށްލެވިދާނެއެވެ. އެންމެ މަތީގައި އަތުރަން ވާނީ މޮޒެރެއްލާ ޗީޒް ފޮއްޗެވެ. އޭގެ މައްޗަށް ގާނައިފައި ހުރި ޗީޒް އަޅަން ވާނެއެވެ.\nފިހުމުގެ ކުރިން ޓްރޭގެ މަތީގައި ފޮއިލް އަޅާށެވެ. ފޮއިލް އެޅުމަށް ފަހު 375oF ގައި 60 މިނެޓު ވަންދެއް ފިހާށެވެ. އެއަށް ފަހު5މިނެޓަށް ފޮއިލް ނަގާފައި ފިހެލާށެވެ. އޭރުން ހުންނާނީ ބީފް ލަޒާނިއާ ތައްޔާރުވެފައެވެ.


ހަޤީޤީ ޙާދިޘާ: މަސްޖިދުއްނަބަވީއިން ލިބުނު ގެރިމެޓާ – lhohi.com\nޝާއިޢުކުރީ: Lhohi ތާރީޚު: ނޮވެންބަރު 12, 2012\nއެދުވަސްތަކެއްގެ މައްޗަށް އިރުއަރާ އެންމެ މާތް ދިހަ ދުވަހުގެ ހެޔޮކަމާއެވެ.\n(…قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ : ” تَبَسُّمُكَ فِي وَجْهِ أَخِيكَ لَكَ صَدَقَةٌ)\nދެންފަހެ އެބޭބެއަށް ލިބުނު އުފަލުގެ ސަބަބުން “ޓުރީޓެއް” ދިނުމަށްޓަކައި ޖީބަށް އަތްލުމަށްފަހު އެއްޗެއް ނަގާ އެއްލައިފިއެވެ. އުނގަށް ވެއްޓުނީ ކޮންއެއްޗެއްކަމެއްނޭންގެއެވެ. ނަގާފައި ބަލައިލައިފީމެވެ. ގެރި މެޓަޔެކެވެ. ގެރިމެޓާ އަދި އެނޫންވެސް މެޓާ ޤުރުއާން ކިޔަވައިދޭން ތިބޭ މީހުން ކުޑަކުދިންނަށް ބަހާ ހެދުމަކީ ޢާންމު ކަމެކެވެ. މަސްޖިދުއް ނަބަވީގައި ބައެއް ކުޑަކުދިންނަށް ކިޔަވައިދެއްވަން ތިބޭ މުސްކުޅި ބައެއް ބޭބެއިން ކޮންމެ ފިލާވަޅެއް ނިމުމުން ފިލާވަޅު ނިންމާކުދިންނަށް އާދަކޮށް މެޓާ ބަހާ ހަދާތަން ބައެއް ފަހަރު ފެނެއެވެ. މިއީ އަޅުގަނޑުމެންވެސް ކިޔަވައިދިނުމުގައި ކުޑަކުދިން ލޮއްސުމަށްޓަކައި ބޭނުންކުރެވިދާނެ އުސްލޫބެކެވެ. އަޅުގަނޑުމެންގެ ރާއްޖޭގައިވެސް ނުކިޔަވާން ބޮޑާ ހާކާ ކުދިންނަށް ބޭނުންކުރެވިދާނެ ގޮތެކެވެ. ކޮންމެ އަކަސް މެޓާ މިފަހަރު މިލިބުނީ އަޅުގަނޑަށެވެ. ގެރިމެޓާ ލިބުމުން އުފަލުން އެބޭބެއަށް ބަލާލާފައި އަހަރެންވެސް އެބޭބެފަދައިން އިޚުލާސްތެރިކަމާއެކު ހިނިތުން ވެލެވޭތޯ ބެލީމެވެ.\nއެހިނިތުންވުމަކީ އެބޭބެގެ ހިނިތުންވުމާއި ގާތްކުރާނެ ހިނިތުންވުމެއްވެސް ނޫނެވެ. ނަމަވެސް ގެރިމެޓާ ލިބުމުން ވީ އުފަލުން ހިނިތުން ވެލީމެވެ. ކުޑައިރުގެ އެންމެ މީރު މެޓާ ނުދެކޭތާ އެތައް ޒަމާނެއްފަހުން މާތްނަބިއްޔާ ޞައްލަﷲ ޢަލައިހި ވަސައްލަމަގެ މިސްކިތްކޮޅުން ރިޒުޤު ކުރެއްވި ފަރާތަށް ހަމްދުހުއްޓެވެ. “ޔަމީ ޔަމީ”\nكتبه: أبو عبد الله عبد الرحيم بن محمد المدني\n4 – ޢީސާ ޢަލައިހިއްސަލާމް ބިމަށް ފައިބައިވަޑައިގަތުން


Leicester City balikoh Chelsea 1 vanaigai kuriyah | Mihaaru\nލެސްޓާ ސިޓީ ބަލިކޮށް، ޗެލްސީ އެއްވަނައިގައި ކުރިޔަށް\n20 ނޮވެމްބަރ 2021 - 20:28\nލެސްޓާ (ނޮވެމްބަރު 20) - މިއަހަރުގެ އެންމެ ފަހު ފީފާ އިންޓަނޭޝަނަލް ބްރޭކަށް ފަހު އިނގިރޭސި ޕްރިމިއާ ލީގުގައި ކުޅުނު ފުރަތަމަ މެޗުގައި ޗެލްސީން 3-0 އިން ލެސްޓާ ސިޓީ ބަލިކޮށް ޓޭބަލްގެ އެއްވަނައިގައި ލީޑު ފުޅާ ކޮށްފި އެވެ.\nމި ނަތީޖާއާއެކު ޗެލްސީ އެއްވަނައިގައި އޮތީ 29 ޕޮއިންޓާ އެކު، ދެވަނައިގައި އޮތް މެންޗެސްޓާ ސިޓީއަށް ވުރެ ހަ ޕޮއިންޓް އިތުރަށް ހޯދައިގެންނެވެ. ސިޓީއާ އެއްވަރަށް ޕޮއިންޓް ހޯދައިގެން ތިންވަނައިގައި އޮތީ މި ސީޒަނުގައި ތަފާތު މޮޅު ކުޅުމެއް ކުޅެމުން އަންނަ ވެސްޓް ހޭމް ޔުނައިޓެޑެވެ. ވެސްޓް ހޭމް އާއި ސިޓީ ބައްދަލުކުރާނީ މާދަމާ ރެއެވެ. ލެސްޓާ ސިޓީ އޮތީ 12 ވަނައިގަ އެވެ.\nމިރޭގެ މެޗުގެ ފުރަތަމަ ހާފު، ޓީމެއްގެ ގޮތުގައި މޮޅަށް ކުޅުނު ޗެލްސީން ނިންމާލީ ދެ ގޯލުގެ ލީޑަކާ އެކު އެވެ. ފުރަތަމަ ލަނޑު މެޗުގެ 14 ވަނަ މިނިޓުގައި ބެން ޗިލްވެލް ނަގައިދިން ހުރަހަކުން ކާމިޔާބު ކޮށްދިނީ ޑިފެންޑަރު އެންޓޯނިއޯ ރުޑިގާ އެވެ. އޭގެ 14 މިނިޓު ފަހުން ރީސް ޖޭމްސް ދިން ބޯޅައެއް ހިފައިގެން އޭރިއާ ބޭރުން ފޮނުވާލި ހަމަލާއެއް ގޯލަށް ވައްދާލައިގެން ދެވަނަ ލަނޑު ކާމިޔާބު ކޮށްދިނީ، ލެސްޓާއަށް ޕްރިމިއާ ލީގު ނަގައިދިން ޓީމުގައި މުހިއްމު ކުޅުމެއް ކުޅުނު އެންގޯލޯ ކަންޓޭ އެވެ.\nލެސްޓާއިން މެޗުގައި ފޮނުވާލި ފުރަތަމަ ހަމަލާ ފެނުނީ 65 ވަނަ މިނިޓުގަ އެވެ. ހާވީ ބާންސްގެ ބަދަލުގައި ދެވަނަ ހާފުގައި ކުޅެން އެރި ޖޭމްސް މެޑިސަން ނަގައިދިން ހުރަހެއް ޖެމީ ވާޑީ ފޮނުވާލިއިރު ގޯލާ އަމާޒެއް ނުވިއެވެ.\nޗެލްސީގެ ތިނަވަނަ ލަނޑު 71 ވަނަ މިނިޓުގައި ހަކީމް ޒިޔެކުގެ އެހީތެރިކަމާއެކު ޖެހީ އަނިޔާއިން ރަނގަޅުވެ، މިރޭގެ މެޗުގެ ދެވަނަ ހާފުގައި ކުޅެން އެރި ކްރިސްޓިއަން ޕުލިސިޗެވެ.\nމި ހާފުގައި ޗެލްސީގެ ކެލަމް ހަޑްސަން އޮޑޯއި އާއި ރީސް ޖޭމްސް އަދި ޕުލިސިޗް އިތުރު ތިން ލަނޑު ޖެހި ނަމަވެސް އެސިސްޓެންޓް ރެފްރީ ވަނީ އެ ގޯލުތައް ޖަހަން ފުރުސަތު ތަނަވަސް ކޮށްދިން ކުޅުންތެރިން ތިބީ އޮފްސައިޑުގައި ކަމަށް ނިންމައިފަ އެވެ.\nމިއީ ޗެލްސީން ލީގުގައި މި ސީޒަނުގައި ރަށުން ބޭރުގައި ކުޅުނު ހަ މެޗުން މޮޅުވި ފަސްވަނަ މެޗެވެ. އެއްވަރުވީ ހަމައެކަނި ލިވަޕޫލާ ވާދަކޮށް 1-1 އިންނެވެ. އެންމެ ފަހުން ލީގުގައި ކުޅުނު ހަތް މެޗުގެ ތެރެއިން ހަ މެޗުން ޗެލްސީ މޮޅު ވެފައި ވާއިރު، އެއް މެޗުން ވީ އެއްވަރެވެ. މި ހަތް މެޗުން އެޓީމު 18 ލަނޑު ޖަހައިފައިވާއިރު، ބައިކޮޅަށް ވަދެފައި ވަނީ ތިން ލަނޑެވެ.\nޗެލްސީ އިންގްލިޝް ޕްރިމިއާ ލީގް ލެސްޓާ ސިޓީ\nއެހެންމީހުންގެ އެކައުންޓް ނަން ވަގަށް ނަގައިގެން ކޮމެންޓްކުރުން އެއީ ވަރަށް ދަށުދަރަޖައިގެ ކަމެއް.އެފަދަ ކަންތައްތަކުން ދުރުހެލިވެގެން ތިބުމަށް ހުރިހާ ފަރާތްތަކަށް ނަސޭހަތްތެރިވަަން.އާސެނަލް ފޭނަކު ދިވަހަކުވެސް ޗެލްސީވަރެއް ނެތޭ ނުބުނާނެކަން ރަނގަޅަށް ފުޓްބޯޅަ ދަންނަ ހުރިހާ މީހުންނަށް އެނގޭނެކަން ކަށަވަރުވެ ޔަގީންވޭ.ވ.ވެދުން\nޗެލްސީ ވަރުކަމެއް ހަމަ ނެތީއޭ! ކީޕް ދަ ބްލޫ ފްލެގް ފްލައިން ހައި!


އުދުހޭ ޓެކްސީތައް 2024 ވަނަ އަހަރު ތައާރަފްކުރަން މަސައްކަތްކުރަނީ އުދުހޭ ޓެކްސީތައް 2024 ވަނަ އަހަރު ތައާރަފްކުރަން މަސައްކަތްކުރަނީ\nއެމެރިކާގެ ޖޮބީ އެވިއޭޝަންގެ ވެރިން / ފޮޓޯ: ބީބީސީ\nއެމެރިކާގެ ޖޮބީ އެވިއޭޝަންގެ އުދުހޭ ޓެކްސީ / ފޮޓޯ: ބީބީސީ\nކުރިއަށް އޮތް3އަހަރު ދުވަހު ތެރޭގައި އުދުހޭ ޓެކްސީ ތަޢާރަފުވުމުގެ ފުރުސަތު ބޮޑުކަމަށް، މިފަދަ އުޅަނދު އުފެއްދުމުގެ މަސައްކަތުގައި ހަރަކާތެރިވާ އެމެރިކާގެ ކުންފުންޏަކުން ބުނެފިއެވެ.\nއެލެކްޓްރޯނިކް ވާޓިކަލް ޓޭކް އޯފް އެންޑް ލޭންޑިންގެ (އީވީޓޮލް) އަކީ ޓެކްސީއެއް ފަދައިން އިންސާނުން އުފުލާ ފަދަ އެލެކްޓްރޯނިކް އުޅަނދުތަކެވެ. މިއީ ހެލިކޮޕްޓަރަކަށް ވުރެ ކުޑަ ޑްރޯންއާއި އެއް ޒާތަކަށް އުފެއްދުމުގެ މަސައްކަތް ކުރަމުންދާ އުޅަނދެކެވެ. މި އުޅަނދު އުފެއްދުމުގައި ދުނިޔޭގެ އެކި ޤައުމުތަކުގައި ކުންފުނިތަކުން މަސައްކަތް ކުރަމުންދާއިރު އަދި މިހާތަނަށް އާންމު ބޭނުމަށް މިއުޅަނދު އުދުއްސުމުގެ ހުއްދަ ދީފައެއް ނުވެއެވެ.\nއެމެރިކާގެ ޖޮބީ އެވިއޭޝަން ކުންފުނިން ބުނާ ގޮތުގައި، އެކުންފުނީގެ އީވިޓޮލް އުޅަނދު މިހާރު 1000 އަށް ވުރެ ގިނަ ދަތުރު ޓެސްޓު މަރުހަލާގައި އަޅައިފިއެވެ. އަދި މިވަގުތު އެމެރިކާގެ އުދުހުމުގެ ކަންކަމާއި ގުޅޭ އިދާރާއާއެކު މި އުޅަނދުތައް ބޭނުން ކުރުމަށް މަޝްވަރާ ކުރެވެމުންދާ ކަމަށެވެ. އެކުންފުނިން ޤަބޫލުކުރާ ގޮތުގައި، 2024 ވަނަ އަހަރުގެ ނިޔަލަށް އާންމުން އަރުވައިގެން މިއުޅަނދުތަކަށް ދަތުރުތައް ފެށޭ ވަރުވާނެއެވެ.\nނަމަވެސް މިފަދަ އުޅަނދުތައް އުފެއްދި ކަމުގައިވިއަސް، މިއަށް ބޭނުންވާ އުމްރާނީ ވަސީލަތް ޤާއިމުކުރަން ޖެހޭކަން، ކަމާގުޅޭ ގިނަ މާހިރުން ފާހަގަކުރެއެވެ. އެގޮތުން އެންމެ ބޮޑު ގޮންޖެހުމަކަށް އޮތީ، މިއުޅަނދުތައް ޖައްސާ ނައްޓާލާނެ ކުދި ސްކައި ޕޯޓުތައް ޤާއިމުކުރަން ޖެހުމެވެ. މިއީ އެއަރޕޯޓު ފަދަ ބޮޑެތި ތަންތަނަށް ނުވިއަސް، މި އުޅަނދުތައް ޖައްސައި ނައްޓާލާނެ އެތަކެއް ސަރަހައްދެއް ބަސް ޓާމިނަލްތައް ފަދައިން ޤާއިމު ކުރަން ޖެހޭނެއެވެ. އަދި މިއުޅަނދުތައް އުދުހޭނެ ރޫޓަކާއި ޤަވާއިދުތައްވެސް އެކުލަވާލަން ޖެހެއެވެ.\nއާބަން އެއާޕޯޓު ކުންފުނިން އިނގިރޭސި ވިލާތުގައި ތަރައްޤީ ކުރަން މަސައްކަތް ކުރާ އާބަން އެއާޕޯޓުގެ ކުރެހުމެއް / ފޮޓޯ: ބީބީސީ\nއިނގިރޭސިވިލާތުގައި ކޮވެންޓްރީގައި މިފަދަ ސްކައި ޕޯޓެއް ޤާއިމުކުރުމަށް އާބަން އެއާޕޯޓު ނަމަކަށް ކިޔާ އިނގިރޭސި ކުންފުންޏަކުން ދަނީ މަސައްކަތް ކުރަމުންނެވެ. މި މަޝްރޫއަށް އިނގިރޭސި ސަރުކާރުގެ އެއްބާރުލުންވެސް ދަނީ ލިބެމުންނެވެ. އެހެންކަމުން މި ތަން ޤާއިމުވުމަކީ ދުރު މުސްތަޤުބަލެއްގައި އޮތް ކަމެއް ނޫންކަމަށް އެކުންފުނިން ދެކެވެ. އިނގިރޭސި ކުންފުނިން ބުނާ ގޮތުގައި، ކުރިއަށް އޮތް5އަހަރު ތެރޭގެ ދުނިޔޭގައި މީގެ 200 އަށް ވުރެ ގިނަ އާބަން އެއާޕޯޓު ހުންނާނެއެވެ.\nނަމަވެސް މިވަގުތަށް އިނގިރޭސި ސިވިލް އެވިއޭޝަން އޮތޯރިޓީންވެސް އެމެރިކާގެ ފެޑެރަލް އެވިއޭޝަން އޮތޯރިޓީންވެސް ކުރަމުންދާ އެންމެ މުހިންމު މަސައްކަތަކީ މި އުޅަނދުތަކާއި ގުޅޭ ޤަވާއިދުތަކެއް އެކުލަވައި މިކަމުގައި އޮތް ހިރާސްތައް ދެނެގަތުމަށެވެ. ބައެއް މާހިރުން ދެކޭ ގޮތުގައި 2040 ވަަނަ އަހަރު އަންނަންވާއިރަށް ދުނިޔޭގައި މިފަދަ 430،000 އަށް ވުރެ ގިނަ އުޅަނދު ބޭނުން ކުރާނެއެވެ.


މާޅޮސްމަޑުލު ދެކުނުބުރީ ހިތާދޫ ކައުންސިލްގެ އިދާރާ\nފެރީޓާމިނަލްގައި އެލްމުނިއަމް6ކުޑަދޮރު ހަރުކުރަން\nމިރަށު ބަނދަރުސަރަހައްދުގައި އަޅަފައިވާ ފެރީޓާމިނަލްގައި އެލްމުނިއަމް6ކުޑަދޮރު ހަރުކުރަން ބޭނުންވެއްޖެއެވެ.\nވީމާ -/32000 (ބައްތިރީސްހާސް ރުފިޔާ) އަށް ވުރެ ބޮޑުނޫން އަގަކަށް، މިކަންކޮށްދެއްވުމަށް އެދިލައްވާ ފަރާތްތަކުން 19 ސެޕްޓެމްބަރު 2019 ވާ ބުރާސްފަތި ދުވަހުގެ 09:30 އަށް މިއިދާރާއަށް ދުރުވެ މަޢުލޫމާތު ސާފުކުރެއްވުމަށްފަހު 22 ސެޕްޓެމްބަރު 2019 ވާ އާދިއްތަ ދުވަހުގެ 09:30 އަށް އަންދާސީ ހިސާބު ހުށަހަޅާ ފޯމް ހުށަހެޅުއްވުން އެދެމެވެ.\nމަޢުލޫމާތު ސާފުކުރުމަށް ވަޑައިނުގަންނަވާ ބޭފުޅުންނަށް އަންދާސީ ހިސާބު ހުށަހަޅާ ފޯމް ހުށަނޭޅޭނެ ވާހަކަ މަޢުލޫމާތަށްޓަކައި ދެންނެވީމެވެ. އަދި ބީލަން ހުޅުވާލެވިފައިވަނީ، ވިޔަފާރި ރަޖިސްޓްރީކުރުމުގެ ޤާނޫނުގެ ދަށުން ވިޔަފާރި ރަޖިސްޓްރީ ކުރެވިފައިވާ ތިރީގައި ބަޔާން ކުރެވިފައިވާ ފަރާތްތަކަށެވެ.\nދިވެހިރާއްޖޭގެ ކުންފުންޏާއި ބެހޭ ޤާނޫނުގެ ދަށުން ރަޖިސްޓްރީ ކުރެވިފާއިވާ ކުންފުނިތައް.\nޕާޓްނަރޝިޕް ޤާނޫނުގެ ދަށުން ރަޖިސްޓްރީ ކުރެވިފައިވާ ޕާޓްނަރޝިޕްތައް.\nކޯޕަރޭޓިވް ސޮސައިޓީގެ ޤާނޫނުގެ ދަށުން ރަޖިސްޓްރީ ކުރެވިފައިވާ ކޯޕަރޭޓިވް ސޮސައިޓީތައް.\nއަމިއްލަ ފަރުދުންގެ ވިޔަފާރީގެ ޤާނޫނުގެ ދަށުން ރަޖިސްޓްރީ ކުރެވިފައިވާ އަމިއްލަ ފަރުދުންގެ ވިޔަފާރިތައް.\nސުންގަޑި: 19 ސެޕްޓެންބަރު 2019 0930


"Gohraalhu" adhi "Maamui" Annanee\n"ގޮށްރާޅު" އަދި "މާމުއި" އެނބުރި އަންނަނީ\nމާމުއިގެ ޓީމް، ޑާކްރެއިންގެ ވެރިޔާ މޮގާއާ އެކު --\nޑާކްރެއިން އެންޓަޓެއިންމަންޓުން މިދިޔަ އަހަރު ގެނެސްދިން ދެ ފިލްމަކީ ބެލުންތެރިންގެ މެދުގައި ވަރަށް މަގުބޫލް ދެ ފިލްމެވެ. "ގޮށްރާޅު" އަދި "މާމުއި" ދެ ފިލްމުވެސް އޮލިންޕަހުން ނެގީ މުޅިންހެން ހައުސްފުލް ޝޯތައް ދެއްކުމަށްފަހު އެވެ.\nއެ ދެ ފިލްމުވެސް އޮލިންޕަހުން ނަގަން ޖެހުނީ ފިލްމަށް ދޫކޮށްފައިވާ މުއްދަތު ހަމަވުމުންނެވެ. އެހެން ކަމުން "ގޮށްރާޅު" އަދި "މާމުއި" ބަލާލަން ބޭނުންވެފައި ތިބި އެތައް ބަޔަކަށް ފިލްމު ބަލާލުމުގެ ފުރުސަތު ނުލިބުނެވެ.\nޑާކްރެއިން އެންޓަޓެއިންމަންޓުން މިހާރު ގެންދަނީ "ގޮށްރާޅު" އަދި "މާމުއި" ބަލާލަން އިތުރު ފުރުސަތެއް ތަނަވަސްކޮށް ދިނުމަށް މަސައްކަތް ކުރަމުންނެވެ.\nއަވަސްއާއި ވާހަކަދައްކަމުން ޑާކްރެއިންގެ ވެރިޔާ މުހައްމަދު އަލީ (މޮގާ) ބުނީ "ގޮށްރާޅު" އަދި "މާމުއި"ވެސް އަލުން އޮލިންޕަހުގައި ދެއްކުމަށް ނިންމާފައިވާ ކަމަށެވެ. އަދި މިއަހަރަށް އޮލިންޕަސް ދޫކުރަން ފެށުމުން ފިލްމު އަޅުވާނެ ތާރީހުތައް އިއުލާނު ކުރާނެ ކަމަށެވެ.\nޑާކްރެއިން އެންޓަޓެއިންމަންޓުގެ ފިލްމު "ގޮށްރާޅު" އެއީ މިދިޔަ އަަހަރު އެންމެ ގިނަ ބަޔަކު އިންތިޒާރުކުރި ފިލްމެވެ. އަސްލާ އެއްގޮތް އެތައް މަންޒަރުތަކަކާއެކު އުފައްދާފައިވާ މި ފިލްމަށް ބެލުންތެރިން ވަނީ ވަރަށް ބޮޑަށް ތައުރީފުކޮށްފައެވެ.\nކްރައިމް ތްރިލާ ޖޯންރާ އަކަށް އުފައްދާފައިވާ މި ފިލްމު ޑައިރެކްޓުކޮށްދީފައިވަނީ އަހްމަދު ޝިނާން އެވެ. މިއީ އޭނާގެ ފުރަތަމަ ސޯލޯ ޑައިރެކްޝަން އެވެ. ފިލްމުގެ ޕްރޮޑިއުސަރަކީ މުހައްމަދު އަލީ (މޮގާ) އަދި އައިޝަތު ފުއާދު އެވެ. އަދި ފިލްމުގެ ވާހަކައާއި ސްކްރީންޕްލޭ ތައްޔާރުކުރީ މޫމިން ފުއާދު އެވެ.\n"ގޮށްރާޅު"ގެ ލީޑު ކާސްޓުންގެ ގޮތުގައި ޖުމައްޔިލް ނިމާލް (ޖުމަލް)، ހަސަން އިރުފާން (ޒަކިއްޓެ)، ތަސްނީމާ، ރަޝްފާ، އަޒާން، ނާސިތް އަދި ނުޒުހަތު ޝުއައިބް (ނުޒޫ) ފެނިގެންދާނެ އެވެ.\nމީގެ އިތުރުން "މާމުއި" އަކީވެސް ބެލުންތެރިންނަށް ވަރަށް ކަމުދިޔަ ފިލްމެކެވެ. ހެއްވާ މަޖާ އެތައް ކަންތައްތަކެއް ދައްކުވައިދޭ މި ފިލްމަކީ ޑާކްރެއިންގެ އެންމެ އަގުބޮޑު އުފެއްދުމެވެ.\nވަރަށް ހިތްގައިމު މަންޒަރުތަކާއެކު ނަގާފައިވާ "މާމުއި" ގެ 18 ޝޯ ދައްކާފައިވަނީ ހައުސްފުލްކޮށެވެ. އެއީ 2019 ގެ ރެކޯޑެކެވެ.\nޑާކްރެއިންގެ ކުރިއަށްވެސް ހުރީ ވަރުގަދަ ޕްރޮޖެކްޓްތަކެވެ. އެންމެ ފުރަތަމަ ބެލުންތެރިންނަށް ފެންނާނީ "ނޮވެންބަރު" އެވެ. "ނޮވެންބަރު" ގެ މުހިންމު ރޯލުތަކުން ފެނިގެން ދާނީ ޖުމައްޔިލް ނިމާލް އާއި މަރިޔަމް މަޖުދާ އެވެ. މިއީ ޑާކްރެއިންގެ ކަޕުލް ޖުމައްޔިލް އަދި މަޖޫގެ ފަހު ފިލްމެވެ. "މާމުއި" އިން ބެލުންތެރިންގެ މެދުގައި މަގުބޫލުކަން ހޯދި އަލީ ޝިފާއުގެ އަންހެނުން އައިޝަތު ޔާދާ ވެސް "ނޮވެންބަރު" ން ފެނިގެންދާނެ އެވެ.\nމީގެ އިތުރުން ކުރީގެ ފިލްމީ ތަރި އިސްމާއީލް ވަޖީހުވެެސް މި ފިލްމުން ފެނިގެންދެއެވެ.\n"ނޮވެންބަރު"ގެ ޕްރޮޑިއުސަރުންނަކީވެސް މުހައްމަދު އަލީ (މޮގާ) އަދި އައިޝަތު ފުއާދެވެ. ޑައިރެކްޓް ކުރާނީ އައިޝަތު ފުއާދުގެ އިތުރުން އަލީ ޝިފާއު (ޗިއްޕެ) އެވެ. އަދި ސްކްރީންޕްލޭ ތައްޔާރުކޮށްފައިވަނީ އައިޝަތު ފުއާދު އަދި އަހުމަދު ތޮލާލެވެ.\nއެ ސްޓޫޑިއޯގެ ފިލްމު "ބަޅިނދު" ގެ މަސައްކަތްވެސް މިހާރު ވަނީ ފަށާފައެވެ. އަދި "ކައިވެނީގެ އަމާޒް" ނަމުގައި ފިލްމެއް ވަނީ އިއުލާނުކޮށްފައެވެ.


Ooredoo supernet service at B. Hithaadhoo\nހިތާދޫ އޮންލައިން | 08 އޭޕްރީލު 2021\n100 އެމްބީޕީއެސް އާ ހަމައަށް ހަލުވި ސްޕީޑްތަކާ އެކު، އުރީދޫ ސުޕާނެޓް ފިކްސްޑް ބްރޯޑްބޭންޑުގެ ހިދުމަތް ބ. ހިތާދޫއަށް ތައާރަފު ކޮށްފިއެވެ.\nއުރީދޫން ބުނީ އެ ހިދުމަތް އެރަށަށް ތައާރަފްކޮށްފައި ވަނީ މިއަދު ކަމަށެވެ.\nއެގޮތުން އެ ހިދުމަތާއެކު، ހަލުވި ސްޕީޑްތަކާއި، ބޮޑެތި އެލަވަންސްތައް ލިބޭ ޕެކޭޖްތަކުގެ އިތުރުން ސުޕަނެޓްގެ ހިދުމަތް ހިތާދޫއިން ބަލާގަންނަ ފުރަތަމަ 20 ފަރާތަކަށް މައިކްރޮސޮފްޓް 360 ލައިސެންސެއް ލިބޭނެ ކަމަށް އުރީދޫން މައުލޫމާތު ދެއެވެ.\nއުރީދޫގެ އެކްޓިންގް ޗީފް ކޮމާޝަލް އޮފިސާ ހުސައިން ނިޔާޒު ވިދާޅުވީ ފެންވަރު ރަނގަޅު އިންޓަނެޓްގެ ހިދުމަތް ހެޔޮއަގުގައި ރާއްޖޭގެ އެކި ކަންކޮޅުތަކަށް ފޯރުކޮށްދިނުމަށް ކުރާ މަސައްކަތުގެ ތެރެއިން މިއަހަރު ތެރޭގައި5ރަށަކަށް އުރީދޫ ހޯމް ބްރޯޑްބޭންޑް، ސުޕާނެޓްގެ ހިދުމަތް ފޯރުކޮށްދީފައިވާ ކަމަށެވެ.\n100 އެމްބީޕީއެސް އާ ހަމައަށް ހަލުވި ސްޕީޑްތަކާި ބޮޑެތި ޑޭޓާ އެލަވަންސް ލިބޭ ޕެކޭޖްތަކާއެކު އެހިދުމަތް މިއަދު ހިތާދޫގެ ރައްޔިތުންނަށް ފޯރުކޮށްދެވުމަކީ ލިބޭ ވަރަށް ބޮޑު އުފަލެއް ކަމަށް ނިޔާޒު ވިދާޅުވިއެވެ.\nޑިޖިޓަލް ހިދުމަތްތައް އިތުރުވެފައިވާ މި ދަނޑިވަޅުގައި ދަރިވަރުންނަށާއި ކުންފުނިތަކަށް އަދި އާންމު ދިރިއުޅުމަށްވެސް ފެންވަރު ރަނގަޅު އިންޓަނެޓްގެ ހިދުމަތުގެ މުހިންމުކަންވަނީ އިތުރުވެފައި. އެހެންކަމުން އަޅުގަނޑުމެންގެ މުޖުތަމައުތަކުގެ އިޖުތިމާއީ އަދި އިގްތިސާދީ ކުރިއެރުމަށް އިތުރު ފުރުސަތުތައް ހުޅުވާލަދިނުމަށްޓަކަައި މިފަދަ މަސައްކަތްތައް ރާއްޖޭގެ ހުރިހާ ކަންކޮޅުތަކެއްގައިވެސް ކުރިއަށްގެންދާނެކަމުގެ ޔަގީންކަންއަރުވަން.\nއުރީދޫގެ އެކްޓިންގް ޗީފް ކޮމާޝަލް އޮފިސާ ހުސައިން ނިޔާޒު\nއުރީދޫން ބުނީ ދާދި ފަހުން އުރީދޫ ސުޕާނެޓް ޕެކޭޖް ތަކައް ބޮޑެތި ބަދަލުތަކެއް ގެނެސް އަޕްގްރޭޑް ކޮށްފާވާ ކަމަށެވެ. އެ ބަދަލުގެ ދަށުން ސުޕަނެޓް ކަސްޓަމަރުންނަށް5ގުނަ އިތުރު ސްޕީޑާ އެކު 68 ޕަސަންޓާ ހަމައަށް އިތުރު ޑޭޓާ އަދި ކުރިއަށް ވުރެ ހަލުވި ތްރޮޓްލް އިންޓަނެޓް ސްޕީޑްވެސް ކަސްޓަމަރުންނަށް ލިބިގެންދާނެ ކަމަށް އުރީދޫން ބުނެއެވެ.\nއެގޮތުން ހިތާދޫގެ ރައްޔިތުންނަށް، އެންމެ ހެޔޮއަގުގައި އިންޓަނެޓްގެ ހިދުމަތް، ސުޕާނެޓް ފިކްސްޑް ބްރޯޑްބޭންޑް މެދުވެރިކޮށް މިހާރު ލިބިގެންދާނެ ކަމަށް އުރީދޫން ބުނެއެވެ.


Covid-19: ICU Gai 18 Meehaku, 11 Meehaku Ventilator Gai - Vaguthu\nކޮވިޑް-19: އައިސީޔޫގައި 18 މީހަކު، 11 މީހަކު ވެންޓިލޭޓަރުގައި\nކޮވިޑް-19 ޖެހިގެން ރާއްޖޭގެ އެކި ހޮސްޕިޓަލްތަކުގެ އައިސީޔޫތަކުގައި ފަރުވާ ދެމުން އަންނަ މީހުންގެ އަދަދު 18 އަށް އަރައިފިއެވެ.\nހެލްތް އިމަޖެންސީ އޮޕަރޭޝަން ސެންޓަރު (އެޗްއީއޯސީ) އިން ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން ރައީސް އޮފީހުގެ ތަރުޖަމާނު މަބްރޫކު އަޒީޒު ވިދާޅުވީ، މިވަގުތު ކޮވިޑް-19 ޖެހިގެން ފަރުވާ ދެމުން އަންނަ މީހުންގެ ތެރެއިން 18 މީހަކަށް ފަރުވާ ދެމުން އަންނަނީ އައިސީޔޫގައި ކަމަށާއި އޭގެ ތެރެއިން 11 މީހަކަށް ފަރުވާ ދެމުން އަންނަނީ ވެންޓިލޭޓަރުގައި ކަމަށެވެ.\nމަބްރޫކު ވިދާޅުވީ، ހުޅުމާލޭ މޭޑިކަލް ފެސިލިޓީގައި މިވަގުތު ކޮވިޑް-19 ޖެހިގެން 138 މީހަކަށް ފަރުވާ ދެމުން އަންނަ ކަމަށާއި އޭގެ ތެރެއިން 128 މީހަކު ތިބީ މިވަގުތު ވޯޑުގައި ކަމަށެވެ. އަދި ހަ މީހަކަށް އައިސީޔޫގައި ފަރުވާ ދެމުން އަންނައިރު، ހަތަރު މީހަކަށް އައިސީޔޫގައި ވެންޓިލޭޓަރުގެ އެހީގަ ފަރުވާ ދެމުން އަންނަ ކަމަށެވެ. މަބްރޫކު ވިދާޅުވީ، ހުޅުމާލެ ކޮވިޑް ފެސިލިޓިގެ އައިސީޔޫގައި 10 ބަލި މީހުންނަށް މިވަގުތު ފަރުވާ ދެމުން އަންނަ ކަމަށެވެ.\nމީގެ އިތުރުން ދަރުމަވަންތަ ހޮސްޕިޓަލްގެ އައިސީޔޫއެއްގެ ގޮތުގައި ބޭނުން ކުރަމުން އަންނަ 11 ވަނަ ފަންގިފިލާގައި އަށް މީހަކަށް ފަރުވާ ދެމުން އަންނަ ކަމަށާއި އޭގެ ތެރެއިން ހަތް މީހަކަށް ފަރުވާ ދެމުން އަންނަނީ ވެންޓިލޭޓަރުގެ އެހީގައި ކަމަށެވެ.\nމަބްރޫކު ވިދާޅުވީ، ކޮވިޑް-19 ޖެހިގެން ދަރުމަވަންތަ ހޮސްޕިޓަލުގެ 17 ވަނަ ފަންގިފިލާގައި ނުވަ މީހަކަށް ފަރުވާ ދެމުން އަންނައިރު، 16 ވަނަ ފަންގިފިލާގައި ފަސް މީހަކަށް ފަރުވާ ދެމުން އަންނަ ކަމަށާއި އައިޖީއެމްއެޗްގެ ހިޔަލަ ވިންގުގެ ވޯޑުގައި ދެ މީހަކަށް އަދި ޕްރައިވެޓް ވޯޑުގައި ފަސް މީހަކަށް ފަރުވާ ދެމުން އަންނަ ކަމަށެވެ. އަދި ހުޅުމާލޭ ހޮސްޕިޓަލްގައި 21 މީހަކަށް ފަރުވާ ދެމުން އަންނަ ކަމަށް މަބްރޫކު ވިދާޅުވިއެވެ.\nމީގެ އިތުރުން ރާއްޖޭގެ އެކި އެކި ރަށްރަށުގައި ކޮވިޑް-19 ޖެހިގެން ފަރުވާ ދެމުން އަންނަ ތަންތަނަށް ބަލާއިރު، ބ. އަތޮޅު އޭދަފުށީގައި ހަ މީހަކަށް ފަރުވާ ދެމުން އަންނަ ކަމަށާއި ށ. ފުނަދޫގައި 13 މީހަކަށް ފަރުވާ ދެމުން އަންނައިރު، ގއ. ވިލިނގިލީގައި ހަތަރު މީހަކަށް، ގދ. ތިނަދޫގައި ތިން މީހަކަށް، ލ. ގަމުގައި ތިން، އަދި ޏ. ފުވައްމުލަކުގައި އެކަކަށް އަންނަނީ ފަރުވާ ދެމުންނެވެ.\nކޮވިޑް-19ގެ ވޭދަނަތައް ރާއްޖޭގައި އިތުރުވަމުން އަންނައިރު، ހޮސްޕިޓަލުތަކުގައި ފަރުވާ ދެމުން އަންނަ މީހުންގެ އިންސައްތަ ވެސް އަންނަނީ އިތުރުވަމުން ކަން ފާހަގަ ކޮށްލެވެއެވެ.


Ras Online - އެއްލައްކަ ރުފިޔާއާއި ޖީއެން ސައިކަލާއި ރަށުޕިކަޕްލިބޭ ލެވިސްޓާ ކޮފީގެ ޕްރޮމޯޝަން ނިމެނީ\nއެއްލައްކަ ރުފިޔާއާއި ޖީއެން ސައިކަލާއި ރަށުޕިކަޕްލިބޭ ލެވިސްޓާ ކޮފީގެ ޕްރޮމޯޝަން ނިމެނީ\nމާޝާ މިދުހަތު 27 އޭޕްރީލު 2021 - 11:58\nއިނާމެއްގެ ގޮތުގައި އެއްލަކަށް ރުފިޔާ އަދި ޖީ އެން ސައިލެއް ލިބޭ ލެވިސްޓާ ކޮފީގެ ޕްރޮމޯޝަނަކީ މިމަހުގެ 30 ވަނަ ދުވަހާއި ހަމައަށް ކުރިއަށް ގެންދިއުމަށް ހަމަޖެހިފައިވާ ޕްރޮމޯޝަނެކެވެ.\nލޮޓަސް ފިހާރައިން ކުރިއަށްގެންދާ މިޕްރޮމޯޝަނުގެ ލަކީޑްރޯގައި ބައިވެރިވުން ވެސް އޮތީ ހަމަ އެހާމެ ފަސޭހައިންނެވެ. ހަދަންޖެހޭ ގޮތަކީ ލެވިސްޓާ ކޮފީ ދަޅުގެ މަތިގަނޑުތައް އެއްކޮށްގެން އެމީހެއްގެ ނަމާއި އައިޑީކާޑު ނަންބަރާއި، ފޯނު ނަންބަރާއިއެކު ލޮޓަސް ފިހާރައާ ހަވާލުކުރަންވީއެވެ.\nމިލަކީޑްރޯ ޚާއްޞަ ވަނީ ހަމައެކަނި އެއްލައްކަ ރުފިޔާ ލިބޭތީއަކީ ނޫނެވެ. މި ލަކީޑްރޯއަށް ޒުވާނުންގެ ތަރުހީބު އެހާ ބޮޑުވެގެން އުޅެނީ އިނާމަށް ހުށައަޅާފައިވާ ސުޒުކީ ޖީ އެން ސައިކަލުގެ ވެސް ސަބަބުންނެވެ. އެގޮތުން މިލަކީޑްރޯއިން އެއްވަނަ އަށް ހޮވޭ ފަރާތަކަށް އެއްލަކަށް ރުފިޔާގެ އިނާމެއް ހުށައަޅާފައިވާއިރު، ދެވަނައަށް ހޮވޭ ފަރާތަކަށް ލިބެނީ ސުޒުކީ ޖީއެން ސައިކަލެކެވެ.\nދެން އޮތީ އަތޮޅުތަކުގެ ރައްޔިތުން އަދި މާ ބޮޑަށް ބޭނުންވާ ކަހަލަ އިނާމެކެވެ. އެއީ ރަށު ޕިކަޕެކެވެ. ރަހަމީރު ދެގޮތެއް ނުވާ ލެވިސްޓާ ކޮފީގެ ލަކީޑްރޯއިން ތިންވަނައަށް ހޮވޭ ފަރާތަކަށް ލިބެނީ ރަށު ޕިކަޕެކެވެ. މިހާހިސާބަކުން އަދި ނުނިމެއެވެ. ލެވިސްޓާ ލަކީ ޑްރޯގައި އެކެއް، ދޭއް އަދި ތިންވަނައިގެ އިތުރުން، އިތުރު 10 ފަރާތަކަށް ވެސް އިނާމު ލިބެއެވެ. މި ދިހަ އިނާމަކީ 10 ބައިސްކަލެވެ.\nމިހާރު ރާއްޖޭގެ ބާޒާރުގައި ލިބެންހުރި އެންމެ މޮޅު އެންމެ ރަހަމީރު ލެވިސްޓާ ކޮފީގެ މިޕްރޮމޯޝަނަކީ މިއަހަރު ޖެނުއަރީ މަހުގެ އެއްވަނަ ދުވަހުން ފެށިގެން މިމަހުގެ ނިޔަލަށް ކުރިއަށް ގެންދާ ޕްރޮމޯޝަނެކެވެ.\nލެވިސްޓާއަކީ މިއަދު މުޅި ދުނިޔޭގެ ކޮފީގެ ބާޒާރުގައި ވާދަކުރާ ވަރަށް މޮޅު ކޮފީއެކެވެ. އެންމެ މޮޅު ކޮފީ ބީންސުން ވަރަށް ޚާއްޞަ ގޮތްތަކެއް ބޭނުންކޮށްގެން އުފައްދާ ލެވިސްޓާ ކޮފީއަކީ މިހާރު ރާއްޖޭގެ ބާޒާރުން ލިބެންހުރި ފެންވަރާއި ރަހައިގެ ގޮތުން އެންމެ ޔަގީން އަދި އަގުގެ ގޮތުންވެސް ވާދަނުކުރެވޭހާ އަގުހެޔޮ އެހާމެ ރަހަމީރު ކޮފީއެކެވެ. ކޮފީ ބެއްލެވުމަށް ލޯބިކުރާ ބޭފުޅަކު މި ކޮފީ އަޖުމަ ބައްލަވާލައްވަން ބެއްލެވުމަށްފަހު ދެން އެހެން ބާވަތެއްގެ ކޮފީއެއް ކަމުނުދާހާވެސް ލެވިސްޓާގެ ރަހަ ތަފާތުވާނެކަން ހަމަޔަގީނެވެ.


Bodufinolhu: Bidheyseen ge bandhah anekkaaves 15 dhuvas | Mihaaru\nބޮޑުފިނޮޅު: ބިދޭސީންގެ ބަންދަށް އަނެއްކާވެސް 15 ދުވަސް\n18 ޖުލައި 2020 - 20:14 1 comment\nމި މަހުގެ3ވަނަ ދުވަހު ހައްޔަރުކުރި އެ ބިދޭސީންގެ ބަންދަށް ފުރަތަމަ ވެސް ބ. އޭދަފުށީ މެޖިސްޓްރޭޓް ކޯޓުން ވަނީ 15 ދުވަސް ޖަހައިދީފަ އެވެ. އެ މުއްދަތު ހަމަވުމުން އިތުރަށް ބަންދުގައި ބަހައްޓައި ދިނުމަށް އެދި މިއަދު ކްރިމިނަލް ކޯޓަށް ހާޒިރުކުރުމުން އަނެއްކާވެސް އެ މީހުންގެ ބަންދަށް 15 ދުވަސް ވަނީ އިތުރުކޮށްފައި ކަމަށް ފުލުހުން ބުންޏެވެ.\nބޮޑުފިނޮޅުގައި ބިދޭސީން ފުލުހުންނަށް ހަމަލާ ދިނުން\nބޮޑުފިނޮޅުގައި މަސައްކަތް ކުރާ ރިޒް ކުންފުނީގެ 203 މުވައްޒަފަކު އެ ރަށުގެ ދިވެހި މުވައްޒަފުން ރަށުން ފޭބިޔަ ނުދީ ހުރަސް އެޅުމުން ފުލުހުންނަށް އެންމެ ފުރަތަމަ ރިޕޯޓުކުރީ މިމަހުގެ2ވަނަ ދުވަހުގެ ހެނދުނު 9:30 ކަމަށް ފުލުހުން ބުންޏެވެ.\nއަލީ ރިޒާގެ ކުންފުންޏަށް ފުލުހުން ސީރިއަސް ތުހުމަތުތަކެއް ކުރުން\nމި ރިޕޯޓާ ގުޅިގެން އެންމެ ފުރަތަމަ އެ ރަށަށް ދިޔައީ ބޮޑުފިނޮޅާ އެއް ފަޅެއްގައި އޮންނަ ބ .ތުޅާދޫ ޕޮލިސް ސްޓޭޝަންގެ ފުލުހުން ކަމަށާއި ފުލުހުން ދިއުމުން އެ މީހުންނާ ދިމާލަށް އޮށްގަލާއި ދަގަނޑު އުކައި ހަމަލާ ދީފައިވާ ކަމަށް ފުލުހުން ބުނެފައިވެ އެވެ.\nއިތުރު ފުލުހުންނާ އެކު އެރަށަށް އަރައި ރަހީނު ކުރި 13 ދިވެހީން ސަލާމަތްކޮށް، ފުލުހުން ވަނީ އެ ހަމަނުޖެހުންތައް ހިންގި ކަމަށް ތުހުމަތު ކުރެވޭ 19 ބިދޭސީން ހައްޔަރުކޮށް އެވެ.\nހަަމަނުޖެހުން ހިންގި ބިދޭސީން ވަނީ ރަށުގެ ބައެއް އިމާރާތްތަކާއި ވެހިކަލްތަކަށް ވެސް ބޮޑެތި ގެއްލުންތަކެއް ދީފަ އެވެ. ހަމަނުޖެހުން ހިންގީ އެ ބިދޭސީންނަށް އެތައް މަހެއްގެ މުސާރަ ދީފައިނުވާތީ އެކަމާ ދެކޮޅު ހެދުމުގެ ގޮތުންނެވެ.\nއެތައް މަހެއް ވަންދެން މުސާރަ ނުދީ ބޮޑުފިނޮޅުގައި މަސައްކަތް ކުރުވި 200 އަށް ވުރެ ގިނަ ބިދޭސީންގެ ތެރެއިން ގަވާއިދާ އެއްގޮތަށް އުޅެނީ 48 މީހަކު ކަމަށް އިމިގްރޭޝަނުން ބުންޏެވެ. އެ މައްސަލައާ ގުޅިގެން ބޮޑެތި ތުހުމަތުތަކެއް ކޮށް، މެމްބަރު އަލީ ރިޒާގެ މައްސަލަ ފުލުހުން އަންނަނީ ތަހުގީގު ކުރަމުންނެވެ. އަލީ ރިޒާގެ ރިޒް ކުންފުންޏަށް ހިއުމަން ޓްރެފިކިންގެ ސީރިއަސް ތުހުމަތުތަކެއް ފުލުހުން ކުރެ އެވެ.\nމުސާރަ ނުދޭތާ ގިނަ ދުވަސް ވާތީ އެކަމުގެ ކަންބޮޑުވުން ފާޅުކޮށް، ބިދޭސީން މުޒާހަރާ ކުރުން މިފަހުން ވަނީ އިތުރުވެފަ އެވެ. ސިފައިންނާއި ފުލުހުންނަށް ހާއްސަކޮށްގެން ހުޅުމާލޭގައި ހަދަމުން އަންނަ ފްލެޓްތަކުގައި މަސައްކަތް ކުރާ އައިލެންޑް އެކްސްޕާޓްގެ މުވައްޒަފުން ވެސް މިފަހުން މުޒާހަރާކޮށް ފުލުހުންނާ ވަނީ ކުރިމަތިލައިފަ އެވެ. އެ ހަމަނުޖެހުންތަކާ ގުޅިގެންގެން އެތައް ބިދޭސީންނެއް ހައްޔަރު ކޮށްފައިވެ އެވެ.\nއިތުރު ލިޔުންތައް ފުލުހުން ބިދޭސީން މަސައްކަތްތެރިންގެ ހައްގުތައް ބ. ބޮޑުފިނޮޅު


Marukazee usoolu badhalu kuran dhekolhu hadhanee kaaku?\nއެމްޑީޕީ ކައުންސިލަރުންގެ ކޮންފަރެންސްގެ ތެރެއިން--ފޮޓޯ: ރައީސް އޮފީސް\nމަރުކަޒީ އުޞޫލު ބަދަލުކުރަން ދެކޮޅުހަދަނީ ކާކު؟\nދިވެހިރާއްޖެ ހިންގަންވާނީ ލާމަރުކަޒީ އުޞުލޫން ކަމަށާއި، ރަށްރަށުގެ ބިމާއި ރަށްރަށުގެ ފަޅުން ލިބޭ މަންފާ ސީދާ ގޮތެއްގައި ލިބެންޖެހޭނީ އެ ރަށަކަށް ކަމަށާއި، ރަށުގެ ކަންކަން ނިންމުމުގައި ރަށުގެ ރައްޔިތުންނަށް ބާރު އޮންނަން ޖެހޭނެ ވާހަކަ އާއި މި ފަދަ ވާހަކަތަކަކީ ދިވެހިން އެވާހަކަތަކެއް އަޑުއަހައި ބާވެފައިވާ ވާހަކަތެކެކެވެ. މަރުކަޒީ ސަރުކާރުގައި އެއްކޮށްފައިވާ ބާރުތައް އަތޮޅުތަކާއި ރަށްތަކަށް ސީދާގޮތެއްގައި ލިބެންޖެހޭނެ ވާހަކަ އާއި ދައުލަތަށް ލިބޭ ފައިސާގެ ތެރެއިން ރަށްރަށުގެ ގޮނޑުދޮށްތަކާއި އަތޮޅުގައި ހުރި ފަޅުރަށްތައް ވިއްކައިގެން ލިބޭ ފައިސާއާއި އެ ރަށްރަށުން ލިބޭ ޓެކްސް ފައިސާއިން ރަށުގެ މާލިއްޔަތައް ފައިސާ ލިބެންޖެހޭނެ ވާހަކަ ދައްކާތާވެސް އެތައް ޒަމާނެއް ވެއްޖެއެވެ.\nއިސްވެ ބަޔާންކުރެވުނު ވާހަކަތަކަކީ ދިވެހިންނަށް އައު ވާހަކަތަކެއް ނޫނެވެ. އަނެއްކާވެސް މި ދުވަސްވަރަކީ އެ ވާހަކަތަކުގެ އަޑު ގަދަ ދުވަސްކޮޅެކެވެ. ރައްޔިތުންގެ މަޖިލީހުގައާއި ވެރިކަންކުރާ އެމްޑީޕީން އެ ޕާޓީއަށް ނިސްބަތްވާ ކައުންސިލަރުންނަށް ބޭއްވި މަހާސިންތާގައި އެ އަޑުތައް ގަދައެވެ. ލާމަރުކަޒީ ޤާނޫނު ފާސްކުރިތާ9އަހަރަށްވުރެ ގިނަ ދުވަސްވެފައިވާއިރު، އަދިވެސް އިވެނީ ލާމަރުކަޒު ކުރަންޖެހޭ ވާހަކަ އާއި އެކަމުން އަތޮޅުތެރޭގެ ރައްޔިތުންނަށް ލިބެން އޮތް މަންފާގެ ވާހަކައެކެވެ. އެކަންކުރާނެ ގޮތުގެ ވާހަކައެވެ. އެކަން ކުރުމަށްޓަކައި އިދާރީ ގޮތުން ފުރިހަމަ ކުރަންޖެހޭނެ ކަންތައްތަކުގެ ވާހަކައެވެ. ނަމަވެސް، ނަމެއްގައި ލާމަރުކަޒީ ވެފައި އޮތުން ނޫންކަމެއް އަދި ވެފައެއް ނުވެއެވެ.\nވެރިކަންކުރާ އެމްޑީޕީއަކީ ރާއްޖޭގައި މިވަގުތު އޮތް ސިޔާސީ ޕާޓީތަކުގެ ތެރެއިން ލާމަރުކަޒީ އުޞޫލަށް އެންމެ ބޮޑަށް މަސައްކަތްކޮށް އެމަގަށް ގައުމު ހިންގުމަށް ވަކާލާތުކުރާ ޕާޓީއެވެ. ދިވެހިންނަށް އެކަން ދަސްކޮށްދިން ޕާޓީއެވެ. މިހާރު އޮތް ސަރުކާރަކީ އެމްޑީޕީގެ ފުރިހަމަ އަޣުލަބިއްޔަތު އޮތް ސަރުކާރެކެވެ. މިހާރު އޮތް މަޖިލީހަކީ އެމްޑީޕީއަށް ފުރިހަމަ އަޣުލަބިއްޔަތު އޮތް މަޖިލީހެކެވެ. ލާމަރުކަޒުގެ އަޑުގަދަވެފައިވަނީވެސް އެ ސަބަބަށްޓަކައި ކަމަށްވެސް ވެދާނެއެވެ. ނަމަވެސް، މިހާރު ދިވެހިން ބޭނުންވަނީ ވާހަކަތެއް ދެއްކުމެއް ނޫނެވެ. މަޖިލީހުގައި ގަރާރުތަކަކަށް ބަހުސްކޮށް ޔައުމިއްޔާ ކުރުމެއްވެސް ނޫނެވެ. ދިވެހިން ބޭނުންވަނީ، އެމީހުންގެ ކަންކަން ނިންމުމުގެ ބާރު އެމީހުންނަށް ލިބިދިނުމެވެ.\nރަށްރަށުގައި ހުރި ވަރަށް އާދައިގެ ކަންކަމުން ފަށަމާ ހިނގާށެވެ. ފާއިތުވި ދުވަސްތަކުގައި ރަށްރަށުގެ ރަށު ކައުންސިލަކީ ހަމައެކަނި ވިހާ މަރުވާ ބަލަހައްޓަން ހަދާފަހުރި ތަންތަންހެން ހީވާވަރަށްވެސް ބާރުތައް ވަނީ އަތުލާފައެވެ. ހަމަކޮންމެ ކަމެއްގައި މައި ސަރުކާރުގެ ވުޒާރާއަށް ސިޓީ ފޮނުވައިގެން އެ ސިޓީގެ ޖަވާބެއްގެ އިންތިޒާރުގައި އެތައް ދުވަހެއް ހޭދަކުރަން ޖެހެއެވެ. ރަށުގެ ރައްޔިތުން ކެކި އުތުރި އަރާއިރުވެސް ކައުންސިލަށް ކުރެވެން އޮތްކަމަކީ ފުލުފުލުގައި ވުޒާރާތަކަށް ސިޓީ ފޮނުވެމެވެ. މިވެނި އެވެނި ކަމެއް ކުރުމުގެ ހުއްދައަކަށް އެދިއެވެ. ނުވަތަ ބަޖެޓުގައި ހިމަނާފައިވާ ކަމަކަށްވި ނަމަވެސް އެ ފައިސާ ހަރަދުކުރުމުގެ ހުއްދައަކަށް އެދިއެވެ. ކަންކޮށް ނިންމާލަނީ މައި ސަރުކާރުގެ ވުޒާރާގެ ތެރެއިންނެވެ. އެކަން ނިންމިކަން ބައެއް ފަހަރު ކައުންސިލްތަކަށް އެނގެނީ މީޑިއާއިންނެވެ. ފާއިތުވި ސަރުކާރުތަކުގައި ކަންވެފައިހުރީ މިފަދަ ގޮތަކަށެވެ.\nމިދިޔަ އެމްޑީޕީގެ ކޮންފަރެންސްގެ ތެރެއިން ރައީސުލް ޖުމްހޫރިއްޔާ ސޯލިހް އާއި ރައީސް ނަޝީދު--ފޮޓޯ: ރައީސް އޮފީސް\nއަނެއްކާވެސް މިއަދު މިއޮތީ ލާމަރުކަޒުކުރާ ވާހަކައެވެ. ބަޖެޓުން ވަކި ޕަސެންޓެއް ކައުންސިލުތަކަށް ހަމަޖައްސާނެ ވާހަކައެވެ. ވާހަކަތައް އަޑުއިވޭ ގޮތުން ބައެއް ފަހަރު ހީވަނީ ލާމަރުކަޒު ކުރަން ރަށްރަށުގެ ރައްޔިތުން ދެކޮޅު ހަދަނީކަމަށެވެ. އެހެނީ، ލާމަރުކަޒުކުރާ ވާހަކަ ދައްކާތާ 10 އަހަރު ވެގެންދާއިރުވެސް އެކަން ހަޤީޤީ ސިފައެއްގައި ކުރާނެ ބަޔަކު އަދި ނުފެނެއެވެ. މޮހޮނަށް ދޯނި ދޭ އުޞޫލުން ނަމެއްގައި ލާމަރުކަޒުކޮށްފައި އޮތް ނިޒާމެއްގައި ރައްޔިތުންނަށް އެކަމުގެ ހަގީގީ މަންފާއެއް ނުލިބޭގޮތަށް އޮތް އުޞޫލު ބަދަލު ނުކުރެވިގެން އުޅެނީ އެ ރަށްރަށުގެ ރައްޔިތުންގެ ސަބަބަކުން ނޫނެވެ.\nކޮންމެވެސް ސަބަބަކާހުރެ، އެއްވެސް ސަރުކާރަކުން އެ ބާރު ލޯކަލް ކައުންސިލްތަކަށް ދޭން ބޭނުންނުވަނީ އެވެ. ނުވަތަ އެ ފަދަ ބާރުތަކެއް ދިނުމުގައި ގެންގުޅޭނެ ހަރުދަނާ އުޞޫލެއް އަދި ނުހެދި އޮތީ އެވެ. އެކަން ކުރަންވެސް އޮތީ ސަރުކާރާއި މަޖިލީހެވެ. އެކަން ނުކޮށް އޮތީވެސް ފާއިތުވި ސަރުކާރުތަކުންނާއި މަޖިލީހުންނެވެ. ވީއިރު، މާގިނަ ވާހަކަތަކެއް ނުދައްކާ ހަގީގީ މަސައްކަތް ކުރާށެވެ. އަތޮޅުތަކުގައި ތިބި ރައްޔިތުން މިހާރު ބޭނުންވަނީ ލާމަރުކަޒުކުރުމުގައި އޮތް ފައިދާތަކުގެ ވާހަކަ އަޑުއަހާކަށް ނޫނެވެ. ބޭނުންވަނީ އެކަން އެމަގަށް ކޮށް އެ ފައިދާ ލިބޭނެ ދުވަހެކެވެ.


ޗެމްޕިއަންސް ލީގުގެ ގަދަ 16ގައި ވަރުގަދަ ޓީމުތައް ވާދަކުރަން ޖެހިއްޖެ – Mikal News\nޗެމްޕިއަންސް ލީގުގެ ގަދަ 16 ގެ މެޗުތައް\nޔޫރަޕުގެ އެންމެ ޝަރަފުވެރި ކްލަބް ފުޓްބޯޅަ މުބާރާތް ކަމުގައިވާ ޔޫއެފާ ޗެމްޕިއަންސް ލީގުގެ ގަދަ 16ގައި ވަރުގަދަ ޓީމުތައް ވާދަކުރަން ޖެހިއްޖެއެވެ. މިމުބާރާތުގެ ގްރޫޕް ސްޓޭޖުން ކުރި ހޯދި 16 ޓީމު ދެވަނަ ބުރުގައި ވާދަކުރާނެ ޓީމުތައް ވާދަކުރާނެ ގޮތުގެ ގުރުއަތުލުން އިއްޔެ ވަނީ ބާއްވާފައެވެ.\nޔޫއެފާ ޗެމްޕިއަންސް ލީގުގައި މެޗުތައް ކުޅެނީ ހޯމް އެންޑް އަވޭ އުސޫލުނެނެވެ. މިމުބާރާތުގެ ގްރޫޕް ސްޓޭޖްގައި ކުޅެވުނު 96 މެޗުގައި 308 ގޯލު ޖަހާފައި ވެއެވެ. މިހަތަނަށް އެންމެ ގިނަ ގޯލު ޖަހާފައިވަނީ ބެޔާމިޔުނިކްގެ ފޯވަރޑް ރޮބަރޓް ލެވެންޑޯސްކީއެވެ. އޭނާ ވަނީ 10 ގޯލު ޖަހާފައެވެ. ގްރޫޕް ސްޓޭޖުގައި އެންމެ ގިނަ ގޯލު ޖެހީ ވެސް ބެޔާން މިއޔުނިކުންނެވެ. އެޓީމުން 24 ގޯލު ޖެހިއިރު 151 ހަމަލާ އިދިކޮޅު ގޯލަށް ދީގެން 64 ގޯލަށް އަމާޒުވެފައި ވެއެވެ.\nމުބާރާތުގެ ގަދަ 16ގައި ވާދަކުރަން ޖެހޭ ޓީމުތައް:\nޕީއެސްޖީ (ފްރާންސް) އާއި ބްރޯޝިއާ ޑޯރމުންދް (ޖަރުމަން)\nމެންޗެސްޓަރ ސިޓީ (އިނގިރޭސި) އާއި ރިއަލް މެޑްރިޑް (ސްޕެއިން)\nވެލެން ސިއާ (ސްޕެއިން) އާއި އެޓްލާންޓާ (އިޓާލީ)\nލިވަރޕޫލް (އިނގިރޭސި) އާއި އެތުލެޓިކޯ މެޑްރިޑް (ސްޕެއިން)\nބެޔާން މިޔުނިކް (ޖަރުމަން) އާއި ޗެލްސީ (އިނގިރޭސި)\nޔުވެންޓަސް (އިޓާލީ) އާއި އޮލިމްޕިކް ލިއޯން (ފްރާންސް)\nލެޕޭޒް (ޖަރުމަން) އާއި ޓްޓްނަމް ހޮޓްސްޕާރސް (އިނގިރޭސި)\nބާސެލޯނާ (ސްޕެއިން) އާއި ނަޕޯލީ (އިޓާލީ)\nރީއަލް މެޑްރިޑް އާއި މެޗެސްޓަރ ސިޓީ ވާދަކުރަން ޖެހުމާއިބެޔާން މިޔުނިކާއި ޗެލްސީ، ލިވަރޕޫލާއި އެތުލެޓިކޯ މެޑްރިޑް އަދި ފްރާންސްގެ ޕީއެސްޖީއާއި ޖަރުމަނުގެ ބްރޯޝިއާ ޑޯރމުންޑް ކުޅެންޖެހޭ މެޗުތައް ފާހަގަ ކުރެވެއެވެ.\nޔޫރަޕުގެ ފަޚުރުވެރި ކްލަބު މުބާރާތުގެ ފާހަގަކުރެވޭ މޮޅު ކުޅުންތެރިން\nމިފަހަރުގ ގްރޫޕް ސްޓޭޖް ފަހަނަޅައި ގަދަ 16 އާއި ހަމަޔަށް އާދެވިފައި ވަނީ އިނގިރޭސި4ޓީމަށާއި ސްޕޭންގެ4ޓީމަށާއި ޖަރުމަން3ޓީމަށާއި އިޓާލީގެ3ޓީމާއި ފްރާންސްގެ2ޓީމަށެވެ.\nމިއަދަދުތަކަށް ބަލާލުމުން ޔޫރަޕުގެ ފުޓުބޯޅައިގައި ބާރުގަދަ ގައުމުތައް ފާހަގަވެއެވެ. ފާއިތުވި އަހަރުގެ މުބާރާތުގެ ސެމީފައިނަލުގަިއ އިނގިރޭސި4ކްލަބަކުން ކުޅެ ފައިނަލުގައި ވާދަކުރީ އިންގިރޭސި2ޓީމެވެ. އަދި ޗެމްޕިއަނަކަން ހޯދީ ލިވަރޕޫލެވެ.


Male' Rape case: Victim kiyaidheny ehen vahaaka thakeh!\nރޭޕްގެ ޝިކާރައަކަށް ވީކަމަށް ބުނާ އަންހެނާ\nމާލޭ ރޭޕް ކޭސް: ވިކްޓިމް ކިޔައިދެނީ އެހެން ވާހަަކަތަކެއް!\n23 އޭޕްރީލް 2021 - 21:31:44\nމިދިޔަ ހުކުރު ދުވަހުގެ ރޭ ގާތްގަނޑަަކަށް 20:20 ހާއިރު ލެމަންގްރާސް ރެސްޓޯރެންޓް ހުންނަ މަގުން އަންހެނަކު ދަމާ ކޫއްތާފައި ގޯޅިގަނޑަކަށް ވައްދާ ރޭޕްކުރި މައްސަލައެއް ފެންމަތިވެގެން ދިިޔައިރު މިފަދަ ކޮންމެ ހާދިސާއަކާއި ގުޅިގެން ކަން ހިނގާ އުސޫލުން، އެ ހާދިސާގައި ވެސް ވިކްޓިމްވި އަންހެން މީހާގެ ދިފާއުގައި ގިނަ ބަޔަކު ބޯހިއްލާލިތަން ފެނުނެވެ.\nމާތްވި ރަމަޟާން މަހުގެ މަތިވެރި އަޅުކަމެއް ކުރެވިގެންދިޔަ ވަގުތެއްގައި ކުރިމަތިން ކަހަލަ ގޮތަކަށް ދަމާކޫއްތާފައި އެ އަންހެނާ ދެ ފިރިހެނަކު ގެންދާ މަންޒަރު ފެންނަ ވީޑިއޯއެއް އާއްމުވެ، މި އަޑުތައް ވަކިން ގަދަވެގެންދިޔަ އެވެ. އެތައް ބަޔަކު އަންހެނާގެ ދިފާއުގައި އަޑުއުފުލިއެވެ. ރޭޕިސްޓުންނަށް ހައްގު އަދަބު ދިނުމަށް ގޮވާނުލާ ހަމަ އެކަކުވެސް ނެތޭވެސް ބުނެވިދާނެއެވެ. އާއްމުވި ވީޑިއޯއިން އެއްވެސް މީހަކު އެއަންހެން މީހާ ސަލާމަތްކުރަން މަސައްކަތް ނުކުރާ ކަމަށް ބުނެ ބޮޑެތި ސުރުހީތަކުގައި ރިޕޯޓްތައްވެސް މީޑިއާތަކުން ދިޔައީ ދައުރު ކުރަމުންނެވެ.\nއާއްމުވި ވީޑިއޯއަށް ބަލާލާނަމެވެ. ގަޑިން ރޭނގަޑު 20:00 ޖަހާކަށްހާއިރު އެ ސަރަހައްދުގައި ދިޔައީ ތަރާވީސް ކުރެވެމުންނެވެ. ތަރާވީސް ނަމާދަށް އަރާތިބި ގިނަބަޔަކު މިސްކިތުގައި ޖާގަނެތިގެން މަގުމަތީގައިވެސް އޮތީ ސަފު ހަދާލާފައެވެ. ގާތްގަނޑަކަށް 20:02 ހާއިރު ދެ ފިރިހެނުން އަންހެނަކު ދަމާކޫއްތާފައި ގެންގޮސް ގޯޅިގަނޑަކަށް ވައްދަން މަސައްކަތް ކުރާ މަންޒަރު ފެނެއެވެ. އަންހެންމީހާ ދިޔައީ ނުވަންނަން ގަދަހަދަމުން ނަމަވެސް ދެ ފިރިހެނުންގެ ކުރިމަތީގައި ދެއްކޭނެ ގަދައެއްވެސް ނޯންނާނެތާއެވެ. ދެން ފެންނަނީ އެ އަންހެނާގެ އަތުގާ ހިފާ އުފުލާލައިގެން ގޯޅިގަނޑަށް ވައްދާ މަންޒަރެވެ. އެފަހުން ހިނގި ކަންކަމެއް ވިޑިއޯއިން ފެންނަން ނެތުމުން ދެންވީ ކީއްކަމެއް ނޭނގެއެވެ.\nއެފަހުން އުމުރުން 19 އަހަރުގެ މި އަންހެން މީހާ ރޭޕްކުރި މައްސަލައެއްގައި ކުށުގެ ވެށިން އެވަގުތު ދެ މީހަކު ވަނީ ހައްޔަރުކޮށްފައެވެ. މިމައްސަލައާއި ގުޅިގެން ހައްޔަރު ކުރީ، އަންހެންމީހާގެ ލޯބިވެރިޔާ ކަމަށް ބުނާ 18 އަހަރުގެ ހދ. ނޭކުރަންދޫ، ވިނަރެސްގެ އާދަމް ވިޝާން އާއި، އޭނާގެ ރަށްޓެއްސެއްކަމަށް ބުނާ 23 އަހަރުގެ ހދ. ވައިކަރަދޫ، މިލާފަރު ގޭ، އަލީ ރަޝީދު އެވެ. މި ދެމީހުންގެ މައްޗަށް ކުރަނީ މާރާމާރީ އާއި ކިޑްނެޕް އަދި ގަދަކަމުން ޖިންސީ ގުޅުން ހިންގުމުގެ ތުހުމަތެވެ.\nއެފަހުން ދެން އަޑުތައް ފެތުރެން ފެށީ އޭނާއަށް ލިބިފައިވާ ޖިސްމާނީ އަދި ނަފްސާނީ އަނިޔާތަކުގެ ސަބަބުން މައްސަލައިގެ ތަހުގީގަށް އަދިވެސް ބަޔާނެއް ނުނެގޭ ކަމަށެވެ. އަދި އެކަމާއި ގުޅިގެންނާއި ހެއްކަށް ނުފޫޒު ފޯރުވުމުގެ ފުރުސަތު އޮތުމުން ކަމަށް ބުނެ އެމީހުންގެ ބަންދުގެ މުއްދަތު ވަނީ 10 ދުވަހަށް އިތުރުވެސް ކޮށްފައެވެ.\nއެހެންނަމަވެސް މިއަދު އަނެއްކާ މިވަނީ އާ ވީޑިއޯއެއް ސޯޝަލް މީޑިއާއަށް އަނެއްކާވެސް ފެންމަތިވެފައެވެ. މިފަހަރު ވިކްޓިމްގެ ދުލުން ހާދިސާގެ ހަތަރު ކާފަށް ޖަވާބު ނުލިބުނަސް މައިގަނޑު މައުލޫއުއަށް އޮތީ ޖަވާބެއް ލިބިދީފައެވެ. ރޭޕްކުރި ކަމުގެ ތުހުމަތުގައި ހައްޔަރު ކުރެވުނު ދެމީހުންގެ ތެރެއިން އާއިލާގެ ބަޔަކު އާއްމުކުރި މި ވީޑިއޯއިން ފެންނަނީ ރޭޕުގެ ޝިކާރައަކަށް ވި އަންހެން މީހާ ވަރަށް ހަމަ ޖެހިލައިގެން ސިގިރޭޓެއް ބޮމުން ވާހަކަދައްކާ މަންޒަރެވެ. ޖަވާބު ދެނީ އެންމެ އެނގެން ބޭނުންވީ ސުވާލަށެވެ.\nކޮންމެވެސް މީހަކަށް މެސެޖެއް ކުރިކަމަށާއި އެ މެސެޖުކުރީ އޭނާކަމަށް ބުނެއެވެ. އަދި "އަސްލު އޭތި އެއިނީ ވިޝަންޓޭ އަށްވެސް ނުބައިކޮށް ގެޓުވެފަ" ކަމަށް އޭނާ ބުނެއެވެ. ވީޑިއޯއިން ދެން އަޑުއިވެނީ "އެކަމަކު ގެންގޮސްގެން ރޭޕް ކުރާކަށް ނޫނެއް ނޫންހޭ އުޅުނީ؟" ބުނާ އަޑެވެ.\nދެން އިވެނީ "ރޭޕްކުރާކަށް ނޫން އުޅުނީ. އަހަރެން އަދިވެސް ނުދެމެންނު އެއްވެސް ބަޔާނެއް" މިހެން އެއަންހެން މީހާ ބުނެ ރޭޕް ކުރިކަމަށް ބުނެ ދެކެވޭ ވާހަކަތައް ދޮގުކުރާ އަޑެވެ.\nދެން ސުވާލު އުފެދެނީ މިއަދާއި ހަމައަށް އޭނާއަށް ޖިސްމާނީ އަދި ނަފްސާނީ އަނިޔާވެސް ލިބިފައިވާ ކަމަށް ބުނި ބުނުމާއި ނަފްސާނީ ގޮތުން ލިބިފައިވާ އަނިޔާތަކުގެ ސަބަބުން ބަޔާންވެސް ނުދެވޭ ކަަމަށް ބުނަމުން އައިސް ކުއްލިއަކަށް މުޅި ހާދިސާގެ މަންޒަރު ބަދަލުކޮށްލުމަށް މަސައްކަތް މިކުރަނީ ކީއްވެތޯ ކުރެވޭ ސުވާލެވެ.\nއޭގެ އޮންނާނެ ކަމަށް ލަފާކުރެވެނީ ދެ ސަބަބެކެވެ. އެއްކަމަކީ ރޭޕްކުރި ކަމަށް ތުހުމަތުކޮށް ފުލުހުން ހައްޔަރުކޮށްފައިވާ އޭނާގެ ލޯބިވެރިޔާ އާދަމް ވިޝާން އާއި، ދެން މިކަމުގައި ބައިވެރިވި ކަމަށް ތުހުމަތުކުރާ އަލީ ރަޝީދު ސަލާމަތް ކުރުމަށްޓަކައި އަންނަ ޕްރެޝަރެއްގެ ސަބަބުން އެއަންހެން މީހާއަށް މިހެން ބުނަން މަޖުބޫރުވުމެވެ. ވީޑިއޯއިން ފެންނަގޮތުން މުޅި ވީޑިއޯވެސް ފޯކަސް ކޮށްފައިވަނީ ރޭޕް ކުރި ނުވަތަ ނުކުރާކަމަށް އޭނާގެ އަނގައިން ބުނާ ބަޔަށް އެކަނި ކަމަށް ފާހަގަކުރެވެއެވެ. އަންހެން މީހާ ބަޔާން އަދި ނުދެމެއް ނޫންހޭ ބުނާ ހިސާބުން ހަމަ އެއާއި ވިދިގެން "އެހެންވިއްޔާ ބަޔާނުގައި އެހެން ލިޔާތި" މިހެން ބުނާ އަޑު އިވެއެވެ. ދެން ވަނީ ވީޑިއޯ ކަނޑާލާފައެވެ.\nދެވަނަ ސަބަބަކަށް އޮންނާނީ ފައިސާގެ ބޭނުމުގައި އެއަންހެން މީހާ އެކަން ކުރުމެވެ. ބައެއް ނޫސްތަކުން ރިޕޯޓު ކޮށްފައިވާ ގޮތުގައި ރޭޕްގެ ތުހުމަތުގައި ބަންދުކޮށްފައިވާ މީހެއްގެ އާއިލާގެ މެންބަރުންގެ ކިބައިން އަންހެންމީހާ ދަނީ 15،000 ރުފިޔާއަށް ޑިމާންޑް ކުރަމުންނެވެ. މިއީ ހަގީގަތެއް ނަމަ ޖިސްމާނީ އަދި ނަފްސާނީ އަނިޔާދީ އަނގަޔަށް ފޮތި ކޮއްފާ، ޖިންސީ ގޯނާކުރިކަމަށް އޭނާ މީގެ ކުރިން ބުނެފައިވަނީ ފައިސާގެ ބޭނުމުގައި ކަަމަށް ވެސް ވެދާނެއެެވެ.\nނަމަވެސް އެ އަންހެންމީހާ ވެއްދިތަނަކަށް ވެއްދުމަށްފަހު އަންހެން މީހާއަށް ޖިންސީ އަދި ޖިސްމާނީ އަނިޔާ ދީފައިވާ ކަމަށް އޭނާ ފުލުހުންނަށް މީގެ ކުރިން ކިޔައިދީފައިވާ ކަަމަށް އަޑުތައް ފެތުރުނެެވެ. އެގޮތުން އަންހެން މީހާ މައްޗަށް ނަގައި ތިން ފަހަރު ވައްޓާލި ކަމަށާއި އަންހެން މީހާގެ އަނގަޔަށް ފޮތި ކޮއްޕާ، ޖިންސީ އަނިޔާ ދިންކަމުގެ މައުލޫމާތު ހުށަހަޅާފައިވާ ކަމަށް ވެސް މައުލޫމާތު ލިބެއެވެ. މި އަނިޔާތައް ކުރަމުން ދަނިކޮށް އެ އަންހެނާ ސަލާމަތްކޮށްފައިވަނީ އެ ސަރަހައްދުގައި އެވަގުތު ތަރާވީސް ކުރަމުން ދިޔަ މީހުންނެވެ.\nސީއެންއެމްއަށް މައުލޫމާތު ދެމުން ތަރާވީހުގައި އެވަގުތު ހުރި މީހަކު ބުނެފައިވަނީ އެ އަންހެން މީހާ ހަޅޭލަވަން ފެށީ ތަރީވީހުގެ އެންމެ ފަހު ރަކުއަތް ކުރަނިކޮށް ކަމަށާއި ތަރާވީސް ނިމުމާއިއެކު ވަގުތުން އެންމެން އެ ސަރަހައްދަށް ގޮސް އެކަން ހުއްޓުވި ކަމަށެވެ. އަދި އެއްވެސް މީހަކު ކުޅިބަލަން ނުތިބޭ ކަމަށް އޭނާ ކިޔާދީފައި ވެއެވެ. އެ ސަރަހައްދަށް އެކަން ހުއްޓުވަން ޖަމާވި މީހުން ފޮނުވާލުމަށް އެ ދެ ފިރިހެނުން މަސައްކަތް ކުރިނަމަވެސް އެއްވެސް މީހަކު އެތަނުން ނުދާކަމަށާއި ފުލުހުންނަށް ރިޕޯޓްކޮށް އެދެމީހުން ކުށުގެ ވެށިން ހައްޔަރުކުރުވީ ވެސް އެސަރަހައްދަށް އެގަޑީ ޖަމާވި މީހުންކަމަށް އޭނާ ކިޔައިދިނެވެ.\n"އެތަނަށް މީހުން ޖަމާވާން ފެށުމުން އެމީހުން އުޅުނު ފޮނުވާލަން މިއީ އާއިލާގެ ކަމެކޭވެސް ކީ އެހެންވީމަ ދާށޭ އެކަމަކު އެތަނުގަ ހުރި މީހަކު ބުނާއަޑު ހަމަ އެހިން ދަރިޔަކަށް ވިޔަސް އާއިލާ މީހަކަސް، އަންބަކަސް ރަށްޓެހިވެގެން އުުޅުނަސް، ނޫނެކޭ ނޫންހޭ އެބުނަނީ އެހެންވީމަ ގަދަކަމުން ނުހިފެހެއްޓޭނެ. ފުލުހުންނަށް މި ގުޅަނީ އޭ ކިޔާފަ ފުލުހުންނަށް ގުޅީވެސް އެމީހުން" އެތަނުގައި އެވަގުތު ހުރި މީހަކު ސީއެންއެމްއަށް ކިޔައިދިނެވެ.\nއެހެންކަމުން އެކަމުގައި އާއްމުންގެ އިހުމާލު ނެތްކަމަށް ބުނެވިދާނެއެވެ. އަދި ކުޅި ބަލަންވެސް ބަޔަކު އެތަނުގައި ތިބީއެއް ނޫނެވެ. ސަލާމަތްވި މީހަކު ސަލާމަތްވީ ކުޅިބަލަން ތިބި ކަމަށް ބުނާ އާއްމުންގެ ސަބަބުންނެވެ. އެމީހުންގެ ޒިންމާ އެމީހުން ވަނީ އަދާކޮށްފައެވެ. ދެން އޮތީ ގާނޫނު ތަންފީޒުކުރާ ތަންތަނުގެ ޒިންމާއެވެ.\nރޭޕެއް ނުކުރާކަމަށް އަންހެނާ ބުނާކަމުގައި ވާނަމަ އެ އަދަބު ހައްޔަރު ކުރި މީހަކަށް ނުދެވުނަސް ފެންނަން ހުރި ވީޑިއޯތަކުން އޭނާ ގޯޅިގަނޑަށް ވައްދަނީ ރުހުމުގައި ނޫންކަން އިނގެއެވެ. އެެހެންކަމުން ތަހުގީގުގެ ކޮންމެ ހިސާބަކުން ވިކްޓިމްސްގެ ބަޔާން ތަފާތު ވިޔަސް "ސީދާ ނޫނެކޭ" ބުނެ ގަދަ ހަދަނިކޮށް ގައިގާ އަތްލެވިގެން ނުވާނެއެވެ.\nގާނޫނީ ގޮތުން ބަލާނަމަ އެއީ ކަނޑައެޅިގެން ގާނޫނީ ކުށެކެެވެ. އެހެންކަމުން މިއީ އެކަން ކުރި ބަޔަކު ބެދެންޖެހޭ ހިސާބަކަށް ވާނެ ކަން ކަށަވަރެވެ. އުފެދޭ ސުވާލަކީ މިމައްސަލަ ނިމިގެންދާއިރު އެކަންކަމަށް ބެލި ގާނޫނުގައި ބަޔާންވެގެންވާ އަދަބު ދެވޭނެތޯ ކުރެވޭ ސުވާލެވެ.\nސީއެންއެމްއަށް މައުލޫމާތު ލިބޭގޮތުގައި 19 އަހަރުގެ މިއަންހެން މީހާގެ ކައިވެނިން ބޭރުން ދެކުދިންވެސް ތިބެއެވެ. އަދި އެދުވަހު ޖެހުނު މައްސަލައަކީ އާއިލީ ކަމެއްގެ ތެރެއިން އެ މައްސަލަ ހައްލުކުރުމަށް އޭނާގެ ލޯބިވެރިޔާ ވާހަކަދައްކަން މަސައްކަތް ކުރުމުންވެސް މަޑު ނުކުރުމުން ހިނގި ކަންތައްތަކެއް ކަމަށްވެސް މައުލޫމާތު ލިބެއެވެ.\nޖިންސީ ގޯނާޖިންސީ ފުރަސާރަ\nބޮސްގެ ފަރާތުން ޖިންސީ ގޯނާ ލިބުނު ޒުވާން އަންހެން ކުއްޖެއް\nފިރިހެން ކުއްޖާއަށް ޖިންސީ ގޯނާކުރި މީހާ ހައްޔަރުކޮށްފި\n11 އަހަރުގެ ކުއްޖާ ރޭޕް ކުރި މީހާގެ މައްޗަށް ތިން ދައުވާއެއް\nޖިންސީ ގޯނާގެ މައްސަލަތައް ފުލުހުން ޒިންމާއަދާނުކުރާ ކަމަށް ބުނާތީ ކަންބޮޑުވެއްޖެ\nޖަލުން ފިލި ގައިދީއަކު ހޯދައި އަލުން ޖަލަށް ވައްދައިފި\n56 މިނެޓް ކުރިން\nމެސީ ބެކަމްގެ އެމެރެިކާ ޓީމަށް\nޕްރެޝަރެއް ނެތް، ބޭނުންވަނީ ހުރިހާ މެޗަކުން މޮޅުވާން\nޔާމީން ބަރުލަމާނީއަށް ތާއީދު ނުކުރައްވަނީ ކީއްވެ؟\nކުންފުނި އުވާލުމުގެ ނޯޓިސް\nCNM , Channel News Maldives


Mashvara ah MDP ah dhauvath libijje, adhi gotheh nuninma!\nމަޝްވަރާއަށް އެމްޑީޕީއަށް ދައުވަތު ލިބިއްޖެ، އަދި ގޮތެއް ނުނިންމާ!\nމީގެކުރިން އެމްޑީޕީ އާއި ސަރުކާރާއެކު ބޭއްވި މަޝްވަރާތަކުގެ ތެރެއިން - އަވަސް ފައިލް ފޮޓޯ\nރައިސުލްޖުމްހޫރިއްޔާ އަބްދުﷲ ޔާމީން އަބްދުލް ގައްޔޫމް އިސްނަގަވައިގެން ބާއްވާ ސިޔާސީ ޕާޓީތަކުގެ މަޝްވަރާއަށް އެމްޑީޕީއަށް ދައުވަތު ލިބިފައިވާ ކަމަށް އެ ޕާޓީން ބުނެފި އެވެ. ރައީސް އޮފީހުން ޕާޓީތަކަށް ދައުވަތު ފޮނުވާފައިވަނީ އިއްޔެ އެވެ. މަޝްވަރާތައް ފަށަން ސަރުކާރުން ނިންމީ މިދިޔަ ބުރާސްފަތި ދުވަހު އެވެ.\nއެމްޑީޕީގެ ސެކްޓްރީ ޖެނަރަލް އަނަސް އަބްދުލް ސައްތާރު ވިދާޅުވީ، މަޝްވަރާއަށް އެމްޑީޕީއަށް ދައުވަތު ލިބިފައިވާ ކަމަށާއި ކުރިއަށް ދެތިން ދުވަހެއްގެ ތެރޭގައި އެ ޕާޓީން ނިންމާ ގޮތެއް އިއުލާންކުރާނެ ކަމަށެވެ.\nމަޝްވަރާ ކުރުމަށް ދައުވަތު ދިނީ، ޕީޕީއެމް އަށާއި އެމްޑީއޭ އަށާއި އެމްޑީޕީ އަށާއި އަދާލަތު ޕާޓީ އަދި ޖުމްހޫރީ ޕާޓީއަށެވެ. ރައީސް ފޮނުއްވި އެ ދައުވަތުގައި ޕާޓީތަކުގެ ކިބައިން އެދިފައި ވަނީ މަޝްވަރާތަކަށް ހުށަހަޅާ މައްސަލަތަކާއި ޕާޓީތަކުގެ ފަރާތުން މަޝްވަރާތަކުގައި ބައިވެރިވާނެ މަންދޫބުންގެ ނަންތަކެއް ރައީސް އޮފީހަށް ފޮނުއްވުމަށެވެ.\nރައީސް އޮފީހުން ބުނީ ރައީސްގެ ފަރާތުން ޕާޓީތަކުގެ މަޝްވަރާތަކުގައި ބައިވެރިވާނީ، ޑިފެންސް މިނިސްޓަރު އާދަމް ޝަރީފް އުމަރާއި ފިޝަރީޒް މިނިސްޓަރު މުހައްމަދު ޝައިނީ އަދި ޔޫތް މިނިސްޓަރު އަހުމަދު ޒުހޫރެވެ.\nރައީސް އިއްޔެ މަޝްވަރާތަކާ ގުޅޭ ގޮތުން ވިދާޅުވީ މަޝްވަރާ ކުރަން ވާނީ ހައްޔަރުގައި ތިބި ބަޔަކު ދޫކޮށްލުމަށް ނޫން ކަމަށެވެ. ނަމަވެސް އޭގެ ބަދަލުގައި ހަމަޖެހޭ ރާއްޖެ އެއް ބިނާކޮށް ގުޅިގެން ތަރައްގީ ގެނައުމަށް ކަމަށް ވެސް ރައީސް ވިދާޅުވި އެވެ.


Rape ge thuhumathun Ronaldo salaamaiyvejje | Mihaaru\nރޭޕްގެ ތުހުމަތުން ރޮނާލްޑޯ ސަލާމަތްވެއްޖެ\n23 ޖުލައި 2019 - 12:122comments\nލޮސް އެންޖެލިސް، ޔުނައިޓެޑް ސްޓޭޓްސް (ޖުލައި 23) - އެމެރިކާގެ އަންހެނެން ރޭޕު ކުރިކަމުގެ ތުހުމަތުތަކެއް ކުރެވިފައިވާ ފުޓްބޯޅަ ތަރި ކްރިސްޓިއާނޯ ރޮނާލްޑޯގެ މައްޗަށް އެކަން ސާބިތުނުވާނެ ކަމަށް މީޑިއާ ރިޕޯޓްތައް ބުނެފި އެވެ.\nއެމެރިކާގެ ފުލުހުން ވަނީ، ރޮނާލްޑޯގެ މައްޗަށް އެމެރިކާގެ ކުރީގެ މޮޑެލް ކެތަރިން މަޔޯގާ ކުރި ރޭޕުގެ ތުހުމަތުގެ ތަހުގީގު މިިދިޔަ އަހަރު އަލުން ފަށައިފަ އެވެ. ލަސް ވެގަސްގެ ހޮޓަލެއްގައި 2009 ވަނަ އަހަރުގެ ޖޫން މަހު އޭނާ ރޭޕްކުރި ކަމަށް މަޔޯގާ ކުރާ ތުހުމަތުތައް ރޮނާލްޑޯ ވަނީ ތަކުރާރުކޮށް ދޮގުކޮށްފަ އެވެ.\nމަޔޯގާ ބުނީ ރޭޕުގެ ވާހަކަތައް ސިއްރުކުރަން އޭނާ ލައްވައި 2010 ވަނަ އަހަރު މަޖުބޫރުން ސޮއިކުރުވާފައިވާ ކަމަށެވެ. އެ ފަހަރު ކެތަރިން މަޔޯގާ އެ ވާހަކަތައް ނުދައްކާ ގޮތަށް އެއްބަސްވެ، 228،000 ޑޮލަރު ނަގާފައިވާ ކަމަށް ޖަރުމަނުގެ މީޑިއާތަކުން ވަނީ ރިޕޯޓްކޮށްފަ އެވެ. އެކަމަކު އޭނާގެ ވަކީލް ބުނީ މި ވާހަކަތައް ހާމަކުރަން މަޔޯގާ އަށް ހިތްވަރުލިބުނީ ނުފޫޒުގަދަ ފިރިހެނުންގެ ފަރާތުން ކުރިމަތިވާ ޖިންސީ ފުރައްސާރަ އާއި ރޭޕާ ދެކޮޅަށް ހިންގާ "މީޓޫ" ކެމްޕެއިނުގެ ސަބަބުން ކަމަށެވެ.\nއެމެރިކާގެ ދި ކްލާކް ކައުންޓީ ޑިސްޓްރިކްޓް އެޓާނީ އޮފީހުން އިއްޔެ ނެރުނު ބަޔާނެއްގައި ބުނީ ތަހުގީގަށް ސާބިތުވާ ވަރަށް މަޔޯގާގެ ފަރާތުން ހެކި ފޯރުކޮށްދީފައިނުވާ ކަމަށާއި އެހެންވެ އެންމެ ރަނގަޅަށް މައްސަލަ ކުރިއަށްގެންދެވެން ނެތް ކަމަށެވެ. އަދި މި މައްސަލަ މިހާރު އޮތްގޮތުން ރޮނާލްޑޯ އަށް މި ތުހުމަތުތަކުގެ ސަބަބުން އެއްވެސް އަދަބެއް ނުލިބޭނެ ކަމަށް އެ ބަޔާނުގައިވެ އެވެ.\nޕްރީ ސީޒަނުގައި ޔުވެންޓަސް އާއި ޓޮޓެންހަމް ކުޅުނު މެޗުގެ ތެރެއިން ރޮނާލްޑޯ.-- ފޮޓޯ: އޭއެފްޕީ\nމީޑިއާ ރިޕޯޓްތައް ބުނާގޮތުން ކެތަރިން ވަނީ އެ މައްސަލަ ފަހުން ކުރިއަށް ނުގެންދަން ނިންމައިފަ އެވެ. އެކަމަކު އެ ސަބަބާ ބެހޭގޮތުން މީޑިއާގައި ވާހަކަ ދައްކަން ދެކޮޅު ހެދި އެވެ.\nރެއާލް މެޑްރިޑުގައި ހުއްޓާ މިދިޔަ އަހަރު 115 މިލިއަން ޑޮލަރަށް ރޮނާލްޑޯ ގަތް ޔުވެންޓަސް އިން ވަނީ އޭނާ ދިފާއުކޮށްފަ އެވެ. މި މައްސަލަ ފެންމަތިވުމުން ރޮނާލްޑޯގެ ދެ ސްޕޮންސަރުން ކަމަށްވާ ނައިކީ އަދި އީއޭ ސްޕޯޓްސް އިން ވެސް ވަނީ ކަންބޮޑުވުން ފާޅުކޮށްފަ އެވެ.\nރޭޕުގެ ތުހުމަތުތަކެއް ކުރެވިފައިވާތީ ރޮނާލްޑޯ އަށް އެމެރިކާ އަށް އެތެރެވުމުގައި ދަތިތަކެއް ކުރިމަތިވުމުގެ ފުރުސަތު އޮތުމުން މިހާރު ކުރިއަށްދާ ޕްރީ ސީޒަން މުބާރާތް ކަމަށްވާ އިންޓަނޭޝަނަލް ޗެމްޕިއަންސް ކަޕްގައި ޔުވެންޓަސް ވާދަކުރަނީ އޭޝިއާ ފަޅީގަ އެވެ. މުބާރާތް އިންތިޒާމްކުރާ ފަރާތުން އެންމެ ފުރަތަމަ ޔުވެންޓަސް ހިމެނީ އެމެރިކާގައި ކުޅޭ ގޮތަށެވެ. އެކަމަކު ޔުވެންޓަސް އިން އެދުމުން ބަދަލުގެނައީ އެވެ.\nއުމުރުން 34 އަހަރުގެ ރޮނާލްޑޯ ވަނީ ދާދި ފަހުން ޔުވެންޓަސްގެ ޕްރީ ސީޒަނާ ގުޅިފަ އެވެ. އަދި ޔުވެންޓަސް އިން އެންމެ ފަހުން ޓޮޓެންހަމް އަތުން 3-2 އިން ބަލިވި މެޗުގައި ރޮނާލްޑޯ ވަނީ ލަނޑު ޖަހައިފަ އެވެ.\nއިތުރު ލިޔުންތައް ކްރިސްޓިއާނޯ ރޮނާލްޑޯ ޔުވެންޓަސް


Doctor Akah Vegen Adeeb Ge Kankan Kuranee Imran - Nashwa - Vaguthu\nޑޮކްޓަރަކަށް ވެގެން އަދީބަށް ކަންކަން ކުރަނީ އިމްރާން - ނަޝްވާ\nޑޮކްޓަރަކަށް ވެގެން، ޑޮކްޓަރު ކުރަން ޖެހޭ މަސައްކަތްތަކެއް ކުރައްވަމުން ގެންދަވަނީ މިނިސްޓަރ އޮފް ހޯމް އެފެއާޒް، އައްޝައިޚް އިމްރާން އަބްދުﷲ ކަމަށް އަދީބުގެ އަނބިކަނބަލުން މަރިޔަމް ނަޝްވާ ވިދާޅުވެއްޖެއެވެ.\nމިރޭ ބޭއްވި ނޫސްވެރިންގެ ބައްދަލުވުމެއްގައި ނަޝްވާ ވިދާޅުވީ އަދީބު ޑިސްޗާޖު ކުރުމާއި، ގެއަށް ބަދަލު ކުރުމުގެ ކަންކަންވެސް ކުރަނީ އިމްރާނު ކަމަށެވެ.\n"ވަޑައިގެން އަނެއްކާ ހޮނިހިރު ދުވަހު ކުއްލިއަކަށް އަނބުރާ ޖަލަށް ގެންދިއުމުން މީގެން ވަރަށް ސާފު ދެއްތޯ މީގައި އަދީބު ޑިސްޗާޖް ކުރުމާ، އަދީބު ޖަލަށް ގެންދިއުމާ މިހުރިހާ ކަމެއް ޑޮކްޓަރަކަށް ވެގެން ކުރައްވަނީ ކޮން ބޭފުޅެއްކަން. މިކަންކަން ކުރައްވަނީ ހަމަ ސީދާ ޝައިޚް އިމްރާން." ނަޝްވާ ވިދާޅުވިއެވެ.\nނަޝްވާ ވިދާޅުވީ އިމްރާން އައިޖީއެމްއެޗްގައި އެޑްމިޓް ކުރައްވާފައި އޮތް ކޮޓަރިއާ ޖެހިގެން ހުރި ކޮޓަރީގައި އިމްރާނުގެ އާއިލީ ބޭފުޅަކު އެޑްމިޓް ކުރެއްވިކަމަށެވެ. އެތަނަށް އިމްރާން ވަޑައިގަންނަވާކަމަށާއި އަދި އިންސާނިއްޔަތުކަމުގެ މިންވަރެއް ހުރިކަމުގައިވާނަމަ، އަދީބަށް ޒިޔާރަތް ކުރައްވާ ބަލިތޯ ނޫންތޯ ބައްލަވާލުން ރަނގަޅުކަމަށެވެ.\nނަޝްވާ އިތުރަށް ވިދާޅުވީ ފަހުން އިމްރާނުގެ އާއިލާގެ ބޭފުޅާ، އެގްޒެކެޓިވް ވިންގުގެ އެހެން ބަޔަކަށް ބަދަލުކުރިކަމަށާއި އެއީ އަދީބުގެ އާއިލާގެ މެމްބަރުންނަށް ކުރިމަތިލާން ބޭނުން ނުވާތީކަމަށެވެ.\nނަޝްވާ ވިދާޅުވީ އަދީބު ބަހައްޓާފައި ހުރީ ޖަލުގެ އެސްޕީޔޫ ޔުނިޓުތަކުގެ ތެރެއިން އެންމެ ކުޑަ ޔުނިޓުގައިކަމަށާއި، އެތަނުގައި އަދީބުގެ ކައިރީގައި ހުރީ ކުޑަކުދިންނާ ބެހުމުގެ މައްސަލައެއްގައި ޖަލަށް ލައިފައި ހުރި އުމުރުން 60 އަހަރުގެ މީހެއްކަމަށެވެ.\n"އަޅުގަނޑަކަށް ނޭނގޭ ކުޑަކުދިންނާ ބެހިފައި ހުރި މީހަކު އަދީބު ކައިރީގައި ބެހެއްޓިފައި ހުރި ސަބަބެއް. އަނެއްކާ 60 އަހަރުގެ މީހަކު ފެމިލީ ކެއަރ ބޭނުންވެފައި ހުރި މީހެއް ކައިރީގައި ބަހައްޓާފައި ހުރި ސަބަބެއް. އޭނާއަށް އަނެއްކާ އަދީބަށް ކޮން ހެލްޕެއް ތޯއޭ އަދީބަށް ފިޒިކަލީ ވެވޭނީ" ނަޝްވާ ވިދާޅުވިއެވެ.\nގޮޅީގެ ކުރިމަތީ ފާރުގައި އިންޑަސްޓްރިއަލް ފޯން ޖޭމަރ އެއް ހުންނަކަމަށާއި އޭގެ ރޭޑިއޭޝަންގެ ސަބަބުން އަދީބަށް ގެއްލުންވާނޭކަމަށްވެސް ނަޝްވާ ވިދާޅުވިއެވެ.\nޖެނުއަރީ 22, 2019 23:05\nކުޑަކުދިންނާ ބެހުނު މީހަކު ކާރީ ބެހެއްޓުން ކޮބާ މައްސަލައަކީ އަދީބު ކުރި ކުށަކީ ކުޑަ ކުށެއްތަ\nބަލި އެނދުގަ އޮވެގެން ކުރާނެ ކަމެއް ނެތިގެން ޕާޓީއެއް ހަދާ ގޭންގު ފޮނުވައިގެން މީހުނަށް ބިރު ދެއްކޭ ދޯ؟ ތިކަލޭގެ އަމަލުތަށް ދިވެހި ރައްޔިތުން ކުރިންވެސް ދެކުނު. ދެދުވަހު ހަމަޔަށް ނޭވާ ލާން ލިބުނީމަ އުޅުނު ގޮތްވެސް ފެނުނު. ދެން ގުލަކޮމާ އޭ، ސިސްޓޭ ކެންސަރޭ ހިލައޭ ކިޔާނެ ކަމެއް ނެތް. އަނބި ކަނބުލޭގެވެސް ހީވަނީ ގޭންގް ސްޓާރެއް ހެން.\nޖެނުއަރީ 22, 2019 23:06\nރައްޔިތުންގެ ހުރިހާ ލާރި ކެއީވެސް އިމްރާނުތަ؟ ބޮންގޮތްވީވެސް އިމުރާނުތަ؟ އަޅެފަހެ ލަދެއް ހަޔާތެއްވެސް ނެތީތަހަމަ ރައްޔިތުން ކުރިމަތީ ޑްރާމާ ކުޅެން. ތިކުޅޭ ޑްރާމާ ނޭނގޭ ކުަޑަކުއްޖަކުވެސް ނޭނގޭ ހުންނާނެކަމެއް މިގައުމަކު މިހާރު.\nޖެނުއަރީ 22, 2019 23:07\nރުހުމުގެ ލޮލަކަށް އައިބެއް ނުފެންނާނޭ ބުނޭނު.\nޖެނުއަރީ 22, 2019 23:09\nމި ކޮން ނަޝްވާ އެއް؟\nޖެނުއަރީ 22, 2019 23:15\nނަސްފާއަ އެގިލައްވާނެ ނަޝްފައަ ކިޔަދިން ލަވަ. މީބަލިމިހުން ކުރަކަންތައްތަ.\nޖެނުއަރީ 23, 2019 00:00\nއަދީބަކީ ކުށްވެރިއެއް! ހޯމް މިނިސްޓަރ ގެ ފެމިލީ މީހަކަށް ޒިޔާރަތްކުރެއްވިޔަސް ކުށްވެރިއަކަށް ޒިޔާރަތްކުރައްވާކަށް ހޯމް މިނިސްޓަރަށް ޖެހިވަޑައި ނުގަންނަވާނެ! އަދީބުގެ ހުކުމްވެސް ބާތިލުކުރަންޏާ ކުރީމަ އާންމު މީހެއްގެ ގޮތުގައި އެންމެންވެސް ދެކޭނީ! ދެން އަދީބުގެ އަންހެނުން ކޮންމޮޔައެއްތަ މިގޮވަނީ؟ ކިހާ ބޮޑުވެއްޖެ ކަމެއް މީ؟ ފައިސާ ގިނަމީހުންނަށް ހުރިހާ މޮޅުގޮތެއް އޮންނަން ރައްޔިތުން މިހާރު ބޭނުމެއް ނޫން އިނގޭތޯ؟\nޖެނުއަރީ 23, 2019 00:02\nއަދީބުގެ ވަގުލާރިގަނޑު ފޮރުވައިގެން ގެންގުޅުނުހެން އޭނާ ގިނަ އަދަދެއްގެ އަންހެންކުދީންވެސް އެކި ޒާތްޒާތައް ގެންގުޅޭވާހަކަ އަހަރެމެން އަޑުއަހަމު.. މިރާއްޖޭގައި ފައިސާގެ ދަހިވެތިކަމުގައި އުޅޭ އަންހެނުން މަދެއްނޫން.. އަދި ފައިސާއައްޓަކައި ނުކުރާކައް ހަމަ އެއްކަމެއްވެސަ ނޯންނާނެ..\nޖެނުއަރީ 23, 2019 00:04\nރައްޔިތުންގެ ލާރިގަނޑު ކާލާފަ އަދި މިއަންހެން ފިރިހެން ވަކިނުވާ މީހަވެސް ހާދަވަރެއްއެބަވޭ، ލަދެއްހަޔާތެއްވެސް ނުތިބޭ ބަޔެކޭމީ!\nޖެނުއަރީ 23, 2019 01:16\n.ދެން އަދީބުކައިރީ ޖަލުގަމިއަންހެނާ ބަހައްޓަންވީ\nޖެނުއަރީ 23, 2019 01:49\nއެމީހާ ވެސް ބިރުގަންނާނެ އަދީބު ކައިރި އޮންނަން\nޖެނުއަރީ 23, 2019 03:52\nރައީސްކަމައް ވާދަކުރަމުން ދިޔައިރު އިބޫ ބުނެފަވޭ ހުރިހާ ސިޔާސީ ކުއްވެރިން ދޫކޮއްލާނަމޭ\nޖެނުއަރީ 23, 2019 06:20\nއަނބި! ކަމަނާގެ ފިރިކަލުންގެ މާޒީއަށް ނަޒަރުފޮނުވާ. މިހާރުމާވާހަކަ ގިނަނުކުރޭ. ފިރިކަލުންގެ ގާތުގައި ނަސޭހަތްތެރިވާންވީ ތައުބާވުމަށް. ހާދަހާ ވިޔާނުދާކޮށންނޭ އުޅުނީ ބާރު ލިބުނު އިރު..\nޖެނުއަރީ 23, 2019 06:53\nތީ އަދި މާމޮޅު ދަކުޓަރެއްނު\nޖެނުއަރީ 23, 2019 07:02\nބޭސް ފަރުނާ ލިބެންޖެހޭނެ.\nރައްޔިތުންގެ ފައިސާއިން ތިހިންގާ ޖަރީމާ ތަކުގެ ވާހަކަ ދައްކަން ކެރަެނެބާ.\nޖެނުއަރީ 23, 2019 07:49\nއަދީބު ވަގަށްނެގި ރައްޔިތުންގެ ފައިސާ ހޯދުނުގޮތަކަށް ހޯދަންޖެހޭނެ. އިމުރާން ބެސްޓް. ރައްޔިތުންގެ ފައިސާ ބަނޑަށްއަޅައިގެން އެހެން ސަލާމަތެއްނުވެވޭނެ.\nޖެނުއަރީ 23, 2019 08:24\nއަދީބަކީ ކުޑަ ކުއްޖެއް ނޫނެއްނު. އޭނަ އަދީބަކާ ނުބެހޭނެ. 60 އަހަރުގެ މީހާ ދެކެ ނަފްރަތު ކުރަންޏާ އަދީބާ އެއް އުމުރު މީހަކު ޖަލުން ހޯދާފަ އަންގާ. އޭރުން އެމީހަކު ބަހައްޓާ ދެވިދާނެ. ސިމްޕަލް.\nޖެނުއަރީ 23, 2019 08:27\n"ގޮޅީގެ ކުރިމަތީ ފާރުގައި އިންޑަސްޓްރިއަލް ފޯން ޖޭމަރ އެއް ހުންނަކަމަށާއި އޭގެ ރޭޑިއޭޝަންގެ ސަބަބުން އަދީބަށް ގެއްލުން ވާނޭ ކަމަށްވެސް ނަޝްވާ ވިދާޅުވިއެވެ." ޑޮކްޓަރަކީ ކަލޭކަން އެބަ އެނގޭނު. ކަލޭ ވިއްޔަ ޑޮކްޓަރީ ލަފާ ތި ދެނީ.\nޖެނުއަރީ 23, 2019 15:00\nވަގައްނެގި ރައްޔިތުންގެ ލާރިން ކައިބޮއިގެން އުނު އަނދެގެން ބޮލުގަ ކުލަޖައްސައިގެން ތަންތަން ކުއްޔަށްނަގައިގެން ތިޔަ ނޫސް ކޮންފަރެންސް ބާއްވަނީ. ލަދު ހަޔާތް ކޮބާ...


Ronaldo Juventus salaamaiy kohdheefi | Mihaaru\nރޮނާލްޑޯ ޔުވެންޓަސް ސަލާމަތްކޮށްދީފި\n27 ޑިސެމްބަރ 2018 - 09:36\nމިލާން (ޑިސެމްބަރު 27) - އިޓާލިއަން ލީގުގައި ރޭ އެޓަލަންޓާ އިން ލީޑުގައި އޮއްވައި ބަދަލު ކުޅުންތެރިއެއްގެ ގޮތުގައި ކުޅެން އަރައި ކްރިސްޓިއާނޯ ރޮނާލްޑޯ ޖެހި ގޯލުން 2-2 އިން އެއްވަރުކޮށް ޔުވެންޓަސް ބަލިނުވެ ސަލާމަތްވެއްޖެ އެވެ.\nއަދި މި ނަތީޖާއާ އެކު އެ ޓީމުގެ ލީޑު ފުޅާވީ ދެ ވަނައިގައި އޮތް ނަޕޯލީ ރޭ އިންޓަ މިލާން އަތުން 1-0 އިން ބަލިވުމުންނެވެ. ލީގުގެ 18 މެޗަށް ފަހު މެޗަކުން ބަލިނުވެ ޔުވެންޓަސް އެއް ވަނައިގައި އޮތީ 50 ޕޮއިންޓް ހަމަކޮށްގެންނެވެ. ދެ ވަނައިގައި އޮތް ނަޕޯލީ އަށް ވަނީ 41 ޕޮއިންޓް ލިބިފަ އެވެ. އިންޓަ މިލާން ތިން ވަނައިގައި އޮތީ 36 ޕޮއިންޓާ އެކު އެވެ. ބޮލޯނިއާ އަތުން 2-0 އިން މޮޅުވި ލާޒިއޯ ހަތަރެއްގައި އޮތީ 31 ޕޮއިންޓާ އެކު އެވެ.\nއެޓަލަންޓާ ދަނޑުގައި ރޭ ކުޅުނު މެޗުގެ ދެ ވަަނަ މިނިޓްގައި ޔުވެންޓަސް އިން ލީޑުނެގީ އެޓަލަންޓާގެ ބެރަތު ޔިމްސިޓީ އަތުން ބައިކޮޅަށް ވަން ގޯލަކުންނެވެ. ޔުވެންޓަސްގެ އަލެކްސް ސަންޑްރޯ ނަގައިދިން ހުރަހެއް ދިފާއުކުރަން އުޅުމުގެ ތެރޭގައި ޔިމްސިޓީ ފައިގައި ޖެހިފައި ބޯޅަ ވަނީ ގޯލަށެވެ.\nނަތީޖާ ހަމަހަމަ ކުރަން އެޓަލަންޓާ އިން ކުރި މަސައްކަތް ކާމިޔާބުވީ މެޗުގެ 24 ވަނަ މިނިޓްގަ އެވެ. ޔުވެންޓަސްގެ ލިއޮނާޑޯ ބޮނޫޗީ ކައިރިން ނައްޓާލުމަށް ފަހު އެޓަލަންޓާގެ ކޮލަމްބިއާ ފޯވާޑް ޑުވާން ޒަޕާޓާ ވަނީ އެ ޓީމަށް އެއްވަރުކޮށްދީފަ އެވެ. ދެ ވަނަ ހާފް ފަށައިގެން އަށް މިނިޓް ތެރޭ ޔުވެންޓަސްގެ އުރުގުއޭ މިޑްފީލްޑަރު ރޮޑްރީގޯ ބެންޓަަންކޫރަށް ވަނީ ދެ ވަނަ ރީނދޫ ކާޑާ އެކު ރަތް ކާޑެއް ދައްކައިފަ އެވެ.\nޔުވެންޓަސްގެ ކުޅުންތެރިއަކު މަދުވިތާ ތިން މިނިޓް ފަހުން ޒަޕާޓާ ވަނީ ލަނޑެއް ޖަހައި އެޓަލަންޓާ އަށް ލީޑުނަގައިދީފަ އެވެ. އެޓަލަންޓާ އިން ލީޑުނެގުމާ އެކު ޔުވެންޓަސް އިން ވަނީ ރޮނާލްޑޯ އާއި މިރަލެމް ޕިޔަނިޗް ކުޅެން އަރުވައިފަ އެވެ. ރޮނާލްޑޯ ޔުވެންޓަސް އަށް ނަތީޖާ ހަމަހަމަކޮށްދިނީ މެޗު ނިމެން 12 މިނިޓަށް ވެފައި ވަނިކޮށެވެ. އޭރިއާ ތެެރެއިން ލިބުނު ބޯޅައެއް ރޮނާލްޑޯ ވަނީ ބޮލުން ގޯލުގެ ތެރެއަށް ފޮނުވާލައިފަ އެވެ. މިއީ ރޮނާލްޑޯ ލީގުގައި ޖަހައިދިން 12 ވަނަ ގޯލެވެ.\nޔުވެންޓަސްގެ ކޯޗު މެސިމޯ އަލެގްރީ ރޭގެ މެޗަށް ފަހު ބުނީ މިއީ މޮޅުވެވޭނެ މެޗެއް ކަމަށާއި ކުޅުންތެރިންނަށް މާ ބޮޑަށް މެޗު ފަސޭހަކޮށްލެވުނީ ކަމަށެވެ. އަދި ރޮނާލްޑޯ ފުރަތަމަ އެގާރައިގައި ބޭނުންނުކުރީ ގާތްގާތުގައި މެޗުތަކެއް އޮތުމުން ކަމަށެވެ.\nއަމިއްލަ ދަނޑުގައި ކުޅުނު މެޗުން ނަޕޯލީ އަތުން އިންޓަ މޮޅުވީ 90 ވަނަ މިނެޓުގައި ލޮޓާރޯ މާޓިނޭޒް ޖެހި ގޯލުންނެވެ. މި މެޗުގެ 80 ވަނަ މިނެޓުގައި ނަޕޯލީގެ ކަލިދޫ ކޫލިބަލީ އާއި 90 ވަނަ މިނެޓުގައި ލޮރެންޒޯ އިންސީނޭ އަށް ވަނީ ރަތްކާޑު ދައްކައިފަ އެވެ. ކޫލިބަލީއާ ނަސްލީ ގޮތުން ދިމާކޮށްފައިވާތީ މެޗު ހުއްޓާލަފާނެ ކަމުގެ އިންޒާރު ތިން ފަހަރު ރޭ ދަނޑުގެ އެނައުންސަރު ދިނެވެ. ނަޕޯލީގެ ކޯޗު ކާލޯ އަންޗެލޮޓީ ބުނީ ދެން އެފަދަ ކަމެއް ވެއްޖެ ނަމަ ނަޕޯލީން މެޗު ހުއްޓާލާފައި ދާނެ ކަމަށެވެ.\nރޭ އޭސީ މިލާން ކުޅުނު މެޗުން ރަށުންބޭރުގައި ރެލިގޭޝަނުގައި އޮތް ފްރޮސިނޯނޭއާ 0-0 އިން އެއްވަރުވިއިރު، އެ ޓީމަށް ވަނީ ފަސް ވަނަ ވެސް ގެއްލިފަ އެވެ. ފަހަކަށް އައިސް މިލާނުގެ ނަތީޖާ ދަށްވުމުން އެ ޓީމުގެ ކޯޗު ޖެނާރޯ ގަޓޫސޯގެ މުސްތަގުބަލާ މެދު ވަނީ ސުވާލުއުފެދިފަ އެވެ.\nއިތުރު ލިޔުންތައް ކްރިސްޓިއާނޯ ރޮނާލްޑޯ އިޓާލިއަން ލީގު ޔުވެންޓަސް


Lanka ge Musilimunnaa dhekolhah hamalaa dhey ismeehun athulaigenfi | Mihaaru\nލަންކާ ސިފައިން ހަތިޔާރާ އެކު ކެންޑީގެ މަގުތަކުގައި ހަރަކާތްތެރި ވަނީ. --ފޮޓޯ:އޭއެފްޕީ\nލަންކާގެ މުސްލިމުންނާ ދެކޮޅަށް ހަމަލާ ދޭ އިސް މީހުން އަތުލައިގެންފި\n09 މާޗް 2018 - 12:22 1 comment\nކޮލަމްބޯ (މާޗް 9) - ސްރީ ލަންކާގައި މުސްލިމުންނާ ދެކޮޅަށް ހަމަލާ ދިނުމުގައި އިސްކޮށް އުޅުނު މީހުން އަތުލައިގެންފައިވާ ކަމަށް ފުލުހުންގެ ތަރުޖަމާން ސުޕްރިންޓެންޑެންޓް ރުވާން ގުނަސެކަރާ ވިދާޅުވެއްޖެ އެވެ.\nއޭނާ ވިދާޅުވީ ކެންޑީ ސަރަހައްދުގައި ހަމަނުޖެހުން އުފެއްދުމުގައި އިސްކޮށް އުޅުނު އިތުރު 10 މީހުން ވެސް ވަނީ ޓެރަރިޒަމް އިންވެސްޓިގޭޝަން ޑިވިޝަން (ޓީއައިޑީ) އިން އަތުލައިގެންފައި ކަމަށެވެ. މުސްލިމުންނާ ދެކޮޅަށް ހަމަނުޖެހުން ހިންގުމުގައި އެންމެ އިސްކޮށް ހުރީ ވިދަނާ ޕަތަރަނަގަ އަމިތު ޖީވަން ވީރަސިންހަ ކިޔާ މީހެއް ކަމަށް ވެސް ފުލުހުން ބުންޏެވެ. އަދި އޭނާގެ ދަށުން ހަމަނުޖެހުންތަކަށް ދެން އެންމެ ބޮޑަށް ހިތްވަރު ދިން ނަސްނަރަމް ޕައްތިޔާގެ ސުރެދާ ސުވަރަވީރާ ވެސް ހައްޔަރުކޮށްފައިވާ ކަމަށް ފުލުހުންގެ ތަރުޖަމާން ވިދާޅުވި އެވެ.\nކެންޑީ ހިމެނޭ ސަރަހައްދުތަކުގައި ހަމަނުޖެހުންތައް އުފެދުނީ ބުޑިސްޓުންގެ ފައްދުހަނަޅާފާއިވާ ގްރޫޕްތަކުން މުސްލިމުންގެ ގެދޮރަށާއި ފިހާރަތަކާއި މިސްކިތްތަކަށް ހަމަލާ ދޭން ފެށުމުންނެވެ. ރައްދުގައި މުސްލިމުން ދިން ހަމަލާތަކެއްގައި ބުޑިސްޓަކު މަރުވެފައިވާ ކަމަށް ވެސް ޚަބަރުތައް ބުނެ އެވެ.\nފުލުހުން ބުނީ ބުޑިސްޓުންނާއި މުސްލިމުންގެ ހަމަނުޖެހުންތަކުގައި 45 ހަމަލާ ދީފައިވާ ކަމަށް ރިޕޯޓްކޮށްފައިވާ ކަމަށެވެ. އަދި އެ ހުރިހާ ހާދިސާއެއް ވެސް ފުލުހުން ތަހުގީގު ކުރަމުންދާ ކަމަށް ވަނީ ބުނެފަ އެވެ.\nލަންކާގައި ހަމަނުޖެހުންތައް ބޮޑުވުމުން އެ ގައުމުގައި މިހާރު ވަނީ ކުއްލި ނުރައްކަލުގެ ހާލަތު 10 ދުވަހަށް އިއުލާންކޮށްފަ އެވެ.


Vaki kulhuntherin thakakah favour nukuran : Nisthar | Mihaaru\nވަކި ކުޅުންތެރިންތަކަކަށް ފޭވާ ނުކުރަން: ނިސްތާރު\nގްރީން ސްޓްރީޓްގެ ކޯޗް އަލީ ނިސްތާރު، އޭނާ ބުނަނީ ވަކި ކުޅުންތެރިޔަކަށް ފޭވާ ނުކުރާ ކަމަށް --- ފޮޓޯ: ނިޝާން އަލީ | މިހާރު\n21 އެޕްރީލް 2021 - 14:51\nވަކި ކުޅުންތެރިޔަކަށް އޭނާ ފޭވާކޮށް، މެޗުން ފުރުސަތު ދޭން ޖެހޭ ކުޅުންތެރިޔަކު ނުހުންނާނެ ކަމަށް ކުލަބު ގްރީން ސްޓްރީޓްސްގެ ކޯޗު އަލީ ނިސްތާރު މުހައްމަދު ބުނެފި އެވެ.\nމިދިޔަ ސީޒަންގެ ދިވެހި ޕްރިމިއާ ލީގަށް ފަހު ގުރީންގެ ޓީމާ ހަވާލުވުމުގެ ކުރިން، ނިސްތާރު މަސައްކަތް ކުރީ ލީގުގައި ކުރިން ކުޅުނު ށ. ފޯކައިދު އާއި އއ. މާޅޮސް ޓީމުގަ އެވެ. އެ ދެ ކުލަބުގައި އޭނާ މަސައްކަތް ކުރިއިރު ވެސް އޭނާ އާ އެކުގައި މަސައްކަތް ކުރާ ވަކި ކުޅުންތެރިންގެ ޓީމެއް އޮވެ އެވެ. ކޮންމެ ޓީމަކަށް ނިސްތާރު ބަދަލުވިއަސް އެ ކުޅުންތެރިން އޭނާއާ އެކު އެ ޓީމަށް ގެންދެ އެވެ.\nއެހެންނަމަވެސް ނިސްތާރު ބުނަނީ، ވަކި ކުޅުންތެރިޔަކަށް ވީތީ މެޗުން ފުރުސަތު ނުދޭނެ ކަމަށެވެ. މިދިޔަ މެޗުތަކުގައި ނިސްތާރު ވަނީ އަންސަރު އިބްރާހިމަށް ގިނަ ފުރުސަތުތަކެއް ދީފަ އެވެ. އެހެން ނަމަވެސް ލަނޑު ޖެހުމުގައި އޭނާ އަށް ވަނީ މައްސަލަ ކުރިމަތިވެފަ އެވެ. އެ މައްސަލަ ދިމާވެފައިވާއިރު ވެސް އޭނާއަށް ފުރުސަތު ދެނީ އޭނާއަށް ފޭވާ ކުރުމުގެ ގޮތުންތޯ ސުވާލުކުރުމުން، ނިސްތާރު ބުނީ އެއްވެސް ކުޅުންތެރިޔަކަށް އޭނާ ފޭވާ ނުކުރާނެ ކަމަށެވެ.\n"އަޅުގަނޑު ގަބޫލެއް ނުކުރަން އެއްވެސް ކުޅުންތެރިޔަކަށް (އަޅުގަނޑު) ފޭވާ ކުރާ ކަމަކަށް،" ނިސްތާރު ބުންޏެވެ.\nއެޓޭކިން ޑިޕާޓްމެންޓްގައި އަންސަރު މިހާރު ކުޅޭ މަގާމަށް ކުރިން ކުޅުނީ ސްޕެއިންގެ ފޯވަޑް އޭންޖަލް ކަރެސްކޯސާ މުނޯޒް އެވެ. މި ވަގަތު އޭނާ ހުރީ އަނިޔާގަ އެވެ. ނިސްތާރު ބުނީ އޭންޖަލް ކުޅޭ މަގަމަށް ކުޅެން ތިބީ އަންސަރުގެ އިތުރުން މުހައްމަދު މުސްލިހް (މުއްޓި) ކަމަށެވެ. އެ ދެ ކުޅުންތެރިންގެ ތެރެއިން ބޮޑަށް ފޯމުގައި ހުރި ކުޅުންތެރިޔަކީ އަންސަރު ކަމަށް ނިސްތާރު ބުންޏެވެ.\nމާޒިޔާ އާއި ގުރީން ކުޅޭ މެޗު އޮންނާނީ މިރޭ 10 ޖާހާއިރު އެވެ. ފުރަތަމަ ބުރުގައި މާޒިޔާ އިން ވަނީ 7-1 ގެ ތަފާތު ބޮޑު ނަތީޖާއަކުން ގުރީން ބަލިކޮށްފަ އެވެ. ނިސްތާރު ބުނީ އެ މެޗުގައި ވީގޮތް އަދިވެސް ހަނދާން އެބަހުރި ކަމަށެވެ. އެ ދުވހަކީ ޓީމުގެ ޓެކްޓިކަލް ޑިސިޕްލިން ގެއްލުނު ދުވަހެއްގެ ގޮތުގައި ނިސްތާރު ފާހަގަ ކުރި އެވެ.


ވާހަކަ | Sandhaanu Online ފުރަތަމަ ސަފުހާ\n22 ދުވަސް ކުރި.\nރޭގަނޑުގެ ހަމަހިމޭންކަންވަނީ މުޅިތަނަށް ވެރިވެފައެވެ. ފަތްތަކުގެ ހެލިލުމާއި މަޑުމަޑު ފިނިވައިރޯޅީގެ އަޑުނޫން އެހެން އަޑެއް ނީވެއެވެ. އެވަގުތު އަހަރެންނަށް އަހަރެންގެ އެކަނިވެރިކަން އިޙްސާސްވިއެވެ. އަހަރެންގެ މޭތެރޭގައި ރޮއެލަ ރޮއެލާއޮތް ހިތް އިތުރަށް ބާރަށް ރޯންފެށިއެވެ. މިއަދު އަހަރެންގެ ލޯބިމިވަނީ ބީވެގެން ގޮސްފައެވެ. މީހަކު ދެކެ ހަޤީޤީ…\n3 ޑިސެމްބަރު 2012\n5 މަސް 17 ދުވަސް ކުރިން.\nއިބްނު ބަތޫތާ މިނިކާވަގާއި މީދަލުގެ ވާހައަކީ އަހަރެމެން އުޅެބޮޑުވި މެދުރާއްޖެތެރޭގައި ކުޑަކުދިންނަށް މައިންބަފައިން ކިޔާދޭ ވަރަށް ބުއްދިވެރި ވާހަކައެވެ. މި ވާހަކައަކީ މުޅިރާއްޖޭގައިވެސް އެ ގޮތަށް ކުޑަކުދިންނަށް ކިޔާދޭ ވަހަކައެއްކަމުގައި ބުނެއުޅެއެވެ. މި ފަހަކަށް އައިސް މާބޮޑަށް މިވާހަކަ އެބަ ހަދާނަށް އާދެއެވެ. ކިއުންތެރިންނަށް…\n5 މަސް 27 ދުވަސް ކުރިން.\n“ނަމަ ” މި ކުރުކުރު ލަފްޒަކީ އިންސާނުންގެ ވިސްނުމާ ފިކުރާ ބަސްމޮށުމާއި މުޢާމަލާތު ތަކުގައި ވަރަށް ގިނައިން ބޭނުން ކުރެވޭ ލަފްޒެކެވެ. އަދި ހަމަ އެފަދައިން އެ ލަފްޒަކީ އިންސާނާގެ އިޙްސާސްތަކާވެސް ވަރަށް ބޮޑަށް ގުޅި ލާމެހިފައިވާ ލަފްޒެކެވެ. ” ނަމަ ” އަކީ އިންސާނާގެ…\n6 މަސް0ދުވަސް ކުރިން.\nނާސިޒްގެ ޢަމަލުތައް ހުންނަގޮތުގެ ސަބަބުން ލައިލާ އާއި އެޢާއިލާއިން ވެސް ބޭނުންވަނީ ލައިލާ އާއި ނާސިޒް ވަކިވާންކަން ނާސިޒަށް ވެސް އެނގެއެވެ. އެހެނަސް އެހެންނުހެދުމަށް ނާސިޒްގެ އެކުވެރިން މަސްވަރާޔާއި ލަފާދެމުންދިޔަ ނަމަވެސް އެއިން އެއްވެސްކަމަކަށް ނާސިޒް އަޅައެއް ނުލައެެވެ. ވަގުތުތައް ފާއިތުވަމުން އައިސް އިރުއެރުމާއެކުހެން ރަށުތެރެއަށް…\n6 މަސް 8 ދުވަސް ކުރިން.\nނާސިޒަށް ލައިލާ ފެނުނީ މީގެ ހައެއްކައަހަރު ކުރިންނެވެ. އެހެނަސް އޭރުއްސުރެ ފެށިގެން ވެސް ލައިލާ އާއި ގުޅުންބަދަހިކޮށް އަބަދުގެ އަބަދަށް އޭނާގެ ހަޔާތަށް ލައިލާ ގެނައުމަށް ކުރަމުންދިޔަ މަސައްކަތް ކާމިޔާބު ވާގޮތެއް ނުވެއެވެ. ހަމައެހެންމެ އެކަމަށް އަލިމަގެއް ވެސް ނުފެނެއެވެ. ލައިލާގެ ލޯތްބައްއެދި ފެންބޮވައިގެންފައިވާ ނާސިޒް،…\n6 މަސް 20 ދުވަސް ކުރިން.\nއޭނާ ވާހަކަ ހަވަނަބައި\nޖެހިގެންއައި ދުވަހުގެ ރެއެވެ. ދިހައެއްޖަހާކަން ހާއިރެވެ. ސިޔާ ގެންގޮސް ސަންދާން އޮންލައިންގެއޮފީހަށް ލާފައި، ބައްދަލުވުން ނިމުމުން އޭނާއަށް ފޯނުކުރާން ބުނެފައި ފަރުސާން ދިޔައީ ސައިކަލް ދުއްވާލާށެވެ. އުސްފަސްގަނޑުކައިރިން ލާފައި ހެދިގޮނޑުދޮށާއި ދިމާއަށް ސައިކަލް ދުއްވަމުންދިޔަ ފަރުސާން ސިއްސައިގެންދިޔައީ ކުއްލިއަކަށް ކަހަލަގޮތަކަށް ސައިކަލްގެ ކުރިމަތިން މިލްނާ ފެނުމުންނެވެ….\nނަފްރަތާ ރުޅިވެރިކަމުގެ ނިމުން\nމިވާހަކައަކީ 1980 އިން 1988 އަށް ކުރެވުނު އިރާން އިރާގް ހަނގުރާމައިގާ ހައްޔަރު ކުރެވުނު ދެ ދުޝްމިނެއްގެ ޙަގީގީ ވާހަކައެކެވެ. އެ ދެމީހުން ދުޝްމިނުންނަށްވީ ދެ ގައުމަކަށް ނިސްބަތް ވެވުނީތީއެވެ. އެދެމީހުންގެވެސް އަމާޒަކީ އަނެއްމީހާގެ ފުރާނަ ދުއްވާލުމެވެ. އެހެންނަމަވެސް އެ ދެމީހުންގެ ނަފްރަތާ ރުޅިވެރިކަން ރަޙްމާއި…\n8 މަސް 10 ދުވަސް ކުރިން.\nއޭނާ ވާހަކަ ފަސްވަނަ ބައި\nނިލްމާ ގެންގޮސް ގެއަށްލާފައި، ސިޔާ ގާތަށް ފަރުސާން ދާން ވެއްޖެކަމަށް ފަރުސާން ބުނުމުން ނިލްމާ ހިތްހަމަ ނުޖެހުނުކަން އޭނާގެ މޫނުމަތިން ފާޅުވެގެންދިޔަ ކުލަވަރުން އެނގުނެވެ. އެހެނަސް އެކަމަށް ސަމާލުކަން ދޭކަން ފަރުސާން ބޭނުމެއް ނުވިއެވެ. ނިލްމާ ގެންގޮސްދޭންވީ ކޮންތާކަށްތޯ ފަރުސާން ސުވާލުކުރުމުން ނިލްމާ އެއްވެސް ޖަވާބެއް…\n30 އޮގަސްޓް 2012\n8 މަސް 22 ދުވަސް ކުރިން.\nގދ އަތޮޅަށް އުފަން އުމުރުން ނަވާރަވަރަކަށް އަހަރުގެ އައިޝަތު ސިޔާޒާ ނުވަތަ ސިޔާ ވެގެންދިޔައީ ވާހަކަލިޔުމުގެ ދާއިރާއިން ނުހަނު ކުޑަދުވަސްކޮޅެއްގެ ތެރޭގައި ގިނަބަޔެއްގެ މަޤްބޫލްކަން ހޯދި ޒުވާން ވާހަކަލިޔުންތެރިއަކަށެވެ. ހަމައެހެންމެ ދުވަހުނޫސްތަކާއި ހަފްތާމަޖައްލާތަކާއި ރޭޑިޔޯސްޓޭޝަންތަކުގެ އިތުރުން ވެބްސައިޓްތަކުން އެފަރާތެއްގެ ވާހަކަ އެންމެ ގިނައިން ފެންނަ އެއް…


SunOnline: Colorbank ge website ifthithaahu koh viyafaari kuran faseyha kohffi\nކަލަބޭންކުގެ ވެބްސައިޓު އިފްތިތާހުކޮށް، ވިޔަފާރިކުރަން ފަސޭހަކޮށްފި\nކަލަބޭންކުގެ ވެބްސައިޓް ---\nކޮވިޑް19 އާއެކު އެންމެ ބޮޑު ބަދަލެއް ގެނުވި އެއްކަމަކީ ވިޔަފާރި ކުރުމުގެ ސަގާފަތަށް ގެނައި ބަދަލެވެ. ފިހާރައަށް ގޮސް ވިޔަފާރި ކުރުމުގެ ބަދަލުގައި ގޭގައި ތިބެގެން އޮންލައިންކޮށް ވިޔަަފާރި ކުރުމުގެ ނިޒާމަށް ބަދަލުވެއްޖެ އެވެ.\nމި ބަދަލަށް ވިޔަފާރިވެރިންވެސް ދަނީ ހޭނެމުންނެވެ. އެގޮތުން ކަލަބޭންކްގެ ވެބްސައިޓް ވެސް ކަސްޓަމަރުންނަށް ފަސޭހަވާނެހެން ބޮޑެތި ބަދަލު ތަކެއްގެނެސް މިހާރު ވަނީ ތައާރަފުކޮށްފައެވެ.\nމިއާއެކު ރާއްޖޭގައި އަލަށް އޮންލައިންކޮށް ކުލަގަތުމުގެ ފުރުސަތު އާންމުންނަށް އޮންނާނެއެވެ.\nކަލަބޭންކްގެ ވެބްސައިޓުން ގޭގައި ލާނެ ކުލައިގެ އިތުރަށް ކާރު، ސައިކަލު އަދި އެހެނިހެން އޮޓޮމޯޓިވް ގައި ލާނެ ކުލަ އާއި އޮޑި ދޯނި ފަހަރުގައި ލާނެ ކުލަ އަދި ޕޮރެޓެކްޓިވް ކޯޓިންގްސް ވެސް ގޭގައި ތިބެގެން ގަނެލެވޭނެ އެވެ. މީގެ އިތުރުން ކުލަލާން ބޭނުން ކުރާ ފިހި، ރޯލަރު ފަދަ ތަކެއްޗާއި ފްލޯރ ޕެއިންޓް، އެކި ކަހަލަ ސްޕްރޭ ޕެއިންޓް، އަދި ކޮޓަރީގެ ފާރު ޒީނަތްތެރި ކުރުމަށް ބޭނުންކުރާ ވޯލްޕޭޕާ ވެސް ވެބްސައިޓް މެދުވެރިކޮށް ގެނެވޭނެ އެވެ.\nކަލަބޭންކުން މާލެ އަދި ހުޅުމާލެއަށް ޑެލިވަރީ ފަށާފައިވާއިރު އަތޮޅު ތެރޭންވެސް ވެބްސައިޓް މެދުވެރި ކޮށް އޯޑަރު ކުރުމުން ދޯންޔާއި ހަމައަށް ޑެލިވަރީ ކޮށްދެ އެވެ.\nކޯ-ލޯޑް މޯލްޑިވްސް ޕްރައިވެޓް ލިމިޓެޑުން ކަލަރ ބޭންކް އިފްތިތާޙްކޮށްފައިވަނީ 1994 ވަނަ އަހަރެވެ.\nކަލަބޭންކް އިން ވިއްކާ ޕްރޮޑަކްޓުތަކުގެެ ތެރޭގައި އެއްގަމު އުޅަނދުތަކުގައި ލުމަށް ހާއްސަ އެކްޒޮނޯބެލްގެ ސިކެންސް، މަތިންދާ ބޯޓްތަކަށް އެކްޒޮނޯބެލްގެ އެއިރޯސްޕޭސް ކޯޓިން، ކަނޑު އުޅަނދު ތަކަށް ޖޯޓުން މެރީން، އަދި ގޭތެރެއަށައި އިމާރާތް ތަކުގައި ލުމަށް ޙާއްސަ ޖޯޓުން ޑެކެރޭޓިވް ޕެއިންޓްސް އަދި ކްރައުން ޕެއިންޓްސް ފާހަގަކޮށްލެވެ އެވެ.\nކަލަބޭންކުގެ ވެބްސައިޓު އިފްތިތާހުކޮށްފި


"Baathil Dheen Thah Thaaraf Kuran Ulhey Bayakaa Eku Anara Massakkai Kuraathee Hithaama Kuran" - Vaguthu\n"ބާތިލް ދީންތައް ތައާރަފްކުރަން އުޅޭ ބަޔަކާއެކު އަނާރާ މަސައްކަތް ކުރާތީ ހިތާމަކުރަން"\nބާތިލް ދީންތައް ރާއްޖެ އަށް ތައާރަފްކުރަން އުޅޭ ބަޔަކާއެކު މަކުނުދޫ ދާއިރާގެ މެންބަރު އަނާރާ ނައީމް މަސައްކަތް ކުރާތީ ހިތާމަކުރައްވާ ކަމަށް ފޮނަދޫ ދާއިރާގެ މެމްބަރު އަބްދުއްރަހީމް އަބްދުﷲ (އަދުރޭ) ވިދާޅުވެއްޖެއެވެ.\nއަދުރޭ މިހެން ވިދާޅުވެފައިމިވަނީ، އަދުރޭ ދީނީ ފަތުވާ ދެއްވަމުން ގެންދަވާތީ އެކަމާ ކަންބޮޑުވާކަން މިއަދު ކުރެއްވި ޓްވީޓެއްގައި އަނާރާ ހާމަކުރައްވާފައިވަނިކޮށެވެ.\nއަނާރާގެ އެ ވާހަކަތަކާ ގުޅިގެން އަދުރޭ ވިދާޅުވީ އިސްލާމްދީނަށް ފުރައްސާރަކޮށް ކީރިތި ރަސޫލާ އަށް ހަޖޫޖަހާ އަދި ރާއްޖެ އަށް ބާތިލު ދީންތައް ތައާރަފްކުރުމަށް މަސައްކަތްކުރާ ބަޔަކަށް ވާގިވެރިވެ އެފަދަ މީހުންނާއެކު މަސައްކަތް ކުރާތީ ހިތާމަކުރައްވާ ކަމަށެވެ.\nމީގެއިތުރުން އަދުރޭ ވަނީ އަނާރާ ރައްޔިތުންގެ މަޖިލީހަށް ރައްޔިތުން އިންތިހާބު ކުރީ ރައްޔިތުންގެ ހައްގުގައި ވަކާލާތުނުކޮށް މުސާރަ ނެގުމަށްތޯ ވެސް ސުވާލު ކުރައްވާފައެވެ. އަދި ތިމާގެ މަގާމުގެ ގާނޫނީ ޒިންމާ އަދާނުކޮށް މަގާމުގެ މުސާރަ ނެގުމަކީ ދީނީ ގޮތުން ކޮންހަލަ ކަމެއްތޯ ވެސް އަދުރޭ ވަނީ އަނާރާ ކައިރިން ސުވާލު އައްސަވާފައެވެ.\nއަދުރޭ ދީނީ ފަތުވާ ދެއްވާތީ އަނާރާ ކަންބޮޑުވުން ފާޅުކުރައްވާފައިވާއިރު ދާދިފަހުން މުލަކުގައި ބޭއްވި ރަސްމިއްޔާތުގައި ވާހަކަދައްކަމުން އަދުރޭ ވަނީ މާތްވެގެންވާ އިސްލާމް ދީނުގެ ހިޔާވަހިކަމުގެ ދަށުގައި ރާއްޖެ ބާއްވަން ބޭނުންވާނަމަ ކުރިއަށް އޮތް ރިޔާސީ އިންތިޚާބުގައި ރައީސް ޔާމީނަށް ވޯޓު ދެއްވުމަށް ގޮވާލާފައެވެ.\n"ރައީސް ޔާމީނާ ދެކޮޅަށް ވޯޓު ދެއްވާ ކޮންމެ ރައްޔިތަކީ މާތް ވެގެންވާ އިސްލާމް ދީނާ ދެކޮޅަށް ވޯޓު ދެއްވާ ރައްޔިތެއް. އެއީ ދީނުގެ އަދުއްވެއް. މި ރާއްޖޭގެ މިނިވަންކަމުގެ އަދުއްވެއް،" އަބުދުއްރަހީމް ވިދާޅުވިއެވެ.\nރިޔާސީ އިންތިހާބާއި ކައިރިވަމުން އަންނަ އިރު އެއް ބޭފުޅަކު އަނެއް ބޭފުޅަކަށް ދެމުންއަންނަ ބަހުގެ ހަމަލާތަށް ގިނަވެފައިވާކަން ފާހަގަ ކޮށްލެވެއެވެ.\nޖުލައި 11, 2018 - 18:23\nކުރިސްޓިއަން ދީން. ރާއްޖޭގައި ފެތުރުމަށް ގިނަ ބަޔަކު ދަނީ މަސައްކަތް ކުރަމުން.. ރޭޑިޔޯ ޗެނަލްތަށް ހުޅުވާގެން އެދީން ފަތުރަމުން ގެންދާތާ ކިތައްމެ އަހަރެއް ވެއްޖެ. ހާއްސަކޮއް މޫނު ބުރުގާ އަޅާގެން އުޅޭ ބައެކު މިކަމުގައި އިސްނަގާގެން އުޅެނީ.. މިއީ ހިތާމަ ކުރާންޖެހޭ ކަމެއް. ދިވެހިން...\nޖުލައި 12, 2018 - 01:22\nކަލޭ މޫނު ބުރުގާޔާ ބެހޭ ހިއްވީ ދޯ... ދީނުގެ ކަންތަކާ ބެހޭއިރު މިނޫން ދުވަހެއް އަތވެދާނެ ކަމެއް ނޭނގޭތަ ހީވަނީ އަންނި އަދި އަނާރާއަށް. ތާއީދު ކުރާ ދީނުގެ އަދުއްވެއްތީ މިދުނިޔޭގެ ބޭނުން ގޮތަކަށް އުޅެވިދާނެ ފަހުން ހިތާމަ ކުރާނެ އަވަހަށް ތައުބާވޭ\nޖުލައި 11, 2018 - 18:47\nއަނާރާމެން އަނގަ ހާކުރާއިރު ރަށްޔިތުންނަށް ފައިދާހުރި ކޮން ބިލެއްތޯ މަޖްލީހަށް ހުށަހެޅީ އަދި ވޯޓްދިނީ. ސަރުކާރު ވައްޓާލަން މަސައްކަތް ކުރުމާއި ސަރުކާރަށް ދަތިކުރުމާއި ތަރަށްގީއަށް ގަސްތުގައި ހުރަސް އެޅުމާއި ބޭރުން ސަރުކާރަށް ޖެއްސުން ކުރުމާއި ފުރައްސާރަ ކުރުމުގައި އަވަދިނެތި އުޅުނެއްކަމަކު ރީއްޗަށް ބުނަންޏާ ރައީސް ޔާމީން މިފަސްއަހަރު ގައުމު ތަރަށްގީކުރީ އަނާރާމެން ކިހިލި ޖަހައިގެންނޭ ބުނާހިތްވޭ.\nޖުލައި 11, 2018 - 19:15\nކޮންމެ މީހަކުވެސް ގޮތް ހުސްވީ އެއްމެ ފަހުއެއްޗަކަށް ދީން ނަގާ ލޯޑުކުރާތީ، ވަރަށް ހިތާމަކުރަން، ދީނަކީ ސިޔާސީމީހުން ބޭނުން ކުރަންއޮތް ހަތިޔާރެއްތޯ. ތިޔަ ދީނޭކިޔާވަރު އެކަކުވެސް ސިޔާސީދާއިރާކު ނޫޅޭ، އެއްމެންވެސް ވެސް ވައްކަންކުރަނީ، ރައްތިތުންނަށް ޚިޔާނާތްތެރިވަނީ....\nޖުލައި 11, 2018 - 19:29\nއަނާރާގެ ފިރިމީހާގެ ކުންފުނި "ޑަބްލިޔު ކޮންސްޓްރަކްޝަން" އިން ތަންތަނުގައި އިމާރާތްކުރުމުގެ މަސައްކަތް ކުރާއިރު، ޕާކިންގ ޒޯންތައް ބަންދުކޮށްގެން އަމިއްލަ ތަންތަން ކަމަށް އެތަންތަން ހަދައިގެން (އެތަންތަނުގައި އެއްޗެހި ނުބަހައްޓާ ވަގުތުތަކުގައިވެސް) އުޅޭއިރު، އެކަން ކުރަނީ ހައުސިންގ މިނިސްޓްރީން ނަގަންޖެހޭ ހުއްދަ ބޯޑުުވެސް ނުނަގައި. އެކަން އެގޮތަށް ކުރަނީ އެ ބޯޑަކީ ފައިސާ ދައްކަންޖެހޭ އެއްޗަކަށްވާތީ ފައިސާ ނުދައްކަންވެގެން. މިގޮތަށް ހޯދާ ލާރި ކައިގެން އުޅޭއިރު ލަދެއް ނުގަނޭ އެހެން މީހުންގެ ވާހަކަ ދައްކާކަށް. މިހާރު އެއުޅެނީ ރަސޫލާގެ މައްޗަށް ޞަލަވާތް ކިޔަވާކަށް ތިމަންނާއަކަށް ނުޖެހޭނެޔޭ ބުނި މީހެއްގެ ފަހަތުގައި. ދީނީ ޢިލްމް އުނގެނިގެން ތިބި މި ބައިގަނޑުގެ ލަދުހަޔާތް ކޮބައިބާ؟\nޖުލައި 11, 2018 - 20:43\nއިސްލާމްދީނަކީ އެއްވެސް ހާލަތެއްގާ ސިޔާސީގޮތުން ބަޔަކު ނާކާމިޔާބުވާހިނދު ބޭނުންކުރުމަށް އޮންނަދީނެއްނޫނެވެ. ކޮންމެވެރިޔަކުވެރިކަމަށ އަޔަސް އަހަރެމެންގެ ދީނަކީ އިސްލާމްދީނެވެ\nޖުލައި 11, 2018 - 22:22\nއަދުރެ އާއި ނިހާނަށް ދަންނަވަމެވެ.\nތި ދެބޭފުޅުންނަކީ މިވަގުތު ގައުމުގެ އެއްމެއިސްކޮށް ނަގާކިޔާ ދެބޭފުޅުންނެވެ. އަޅުގަނޑުމެންނަށް ފުތުސަތެއް ލިބިއްޖެ ނަމަ ދަންނަވަނަމެވެ. ނަމަވެސް ތިދެބޭފުލުންނަކީ ބޭނުންފުޅުކޮންމެވަގތަކު ބައްދަލުވާ ދެބޭފުޅުން ކަމަށްވާތީވެ ބުނެލަމެވެ. ރައިސްޔާމީނުގެ ވިސްނުންފުޅުގައި ،ކުރިއަށްއޮތް ރިސީ ދައުރު ކަމިޔަބު ކުރެވިއްޖެނަމަ 5000.00 އަށް ބޮޑު ކުރާނެކަމަށް ދަންނަވާފައިވަތީ ދަންނަވަމެވެ. އަޅުގަނޑު މެންނަކީ ރަޢިއްޔަތުންނަށް ޚިދުމަތްކުރުމުގައި އަވަދިނެތި އުޅެމުންގެންދާ ބަޔަކީމެވެ. ސަރުކާރުގެ އަޅުންގެ ގޮތުގައި ރަޢިއްޔަތުންނަށް ގުލާނު ތަޅައިގެން ވެސް މިލިބެނީ 4ނުވަތަ5ހާހެއްހާ ރުފާއެވެ. ދެންވެސް ހަމަ އަޅުގަނޑުމެން އެގޮތުގައި ތިބެންވީތޯއެވެ. ނޫންނަމަ މިނޫން ވެރިކަމެއްގެނަސް އެހެން ގޮތެއްވޭތޯ މަސައްކަތްކުރަންވޯތޯއެވެ. މިސުވަލުގެ ޖަވާބު ރައިސް ޔާމީނުގެ ފަރާތުން ހޯއްދަވާ އަޅުގަނޑުމެނަށް ހިއްސާކޮށްލަދެއްވުން އެދެމެވެ.\nއިޙުތިރާމާއި ޝުކުރިއްޔާ އިންތިޒަރުގައި\nޖުލައި 11, 2018 - 23:35\nއަނާރާއަށް އަށް ކުރިން ވަރަށް އިޚްތިރާމްކުރިން. ނަމަވެސް އަންނި އަށް ސަޕޯރޓްކުރަން ފެށި ހިސާބުން އަނާރާއަށް ކުރި އިޚްތިރާމާއި އިތުބާރު ގެއްލިއްޖެ.\nޖުލައި 12, 2018 - 00:01\nއަދުރޭ ވައްތަރުތަ ޝޭޚަކާ؟\nޖުލައި 12, 2018 - 00:13\nޢަދުރޭ ދީނޭކިޔައިގެން ނޭގޭ ވާހަކަ ނުދައްކާ.\nޖުލައި 12, 2018 - 00:19\nއަހަރެން ނަކީ އަނާރާ ދާއިރާ މީހެއް.ބޭނުން އަދިވެސް އަނާރާ ޔައް ވޯޓް ދޭން\nޖުލައި 12, 2018 - 11:57\nޢަނާރާ ކަމަނާ ތިކުރައްވާ މަސައްކަތަށް ހަމަ އައްސަރިބަހާ ސާބަސް.\nޖުލައި 12, 2018 - 12:47\nބާރު އޮއިވަރަށް ހާއްސަ ސަމާލުކަމެއް ދިނުމަށް އިލްތިމާސްކޮށްފި\nޖަލުގައި ނިޔާވި މީހާގެ އޮޓޮޕްސީ ނުހަދާ ވަޅުލައިފި\nހުއްދަދީފައިވާ ކުންފުނިތައް ފިޔަވައި އިތުުރު ތަންތަނުން ފްލެޓް ނުގަތުމަށް އެދިއްޖެ\n8 ގަޑިއިރު ކުރިން 1


Bay Of Bengal Gai Ithuru Thoofaaneh Ufedhidhaane Kamuge Nurahkaa - Vaguthu\nދާދިފަހުން ބޭ އޮފް ބެންގާލްގައި އުފެދުނު ވަރުގަދަ ތޫފާން، "ތޫފާން އެމްފަން" އަށްފަހު އެ ސަރަޙައްދުގައި އަނެއްކާވެސް ލޯ ޕްރެޝަރ ސިސްޓަމެއް އުފެދެމުން އަންނަ ކަމުގެ ނިޝާންތައް ފެނިފައިވާ ކަމަށް އިންޑިއާގެ މޫސުމާއި ބެހޭ އިދާރާއިން ބުނެފިއެވެ.\nއެ އިދާރާއިން ބުނެފައިވަނީ، ތޫފާން އެމްފަން ވެސް އުފެދުނީ މިފަދަ ލޯ ޕްރެޝަރ ސިސްޓަމެއްގެ ބާރު ގަދަވަމުންގޮސް ކަމަށް ވާއިރު، ބޭ އޮފް ބެންގާލްގައި މިހާރު އުފެދެމުން އަންނަ ސިސްޓަމްވެސް އެފަދަ ހާލަތަކަށް ބަދަލުވެދާނެ ކަމަށެވެ. ނަމަވެސް ކޮންމެ ލޯ ޕްރެޝަރ ސިސްޓަމެއް ތޫފާނަކަށް ބަދަލު ނުވެވެސް ހިނގައިދާނެ ކަމަށް އެ އިދާރާއިން ބުނެއެވެ.\nއިންޑިއާގެ މޫސުމާއި ބެހޭ އިދާރާގެ އޮފިޝަލަކު ނޫސްތަކުގައި ބުނެފައި ވަނީ، ބޭ އޮފް ބެންގާލްގައި ލޯ ޕްރެޝަރ ސިސްޓަމް އުފެދި ފުރިހަމަވާނީ މި ހިނގާ ޖޫން މަހުގެ ދިހަ ވަނަ ދުވަހު ކަމަށް ލަފާކުރެވޭ ކަމަށެވެ. އަދި މި ސިސްޓަމްގެ މިސްރާބު ހުންނާނީ އިންޑިއާގެ އުތުރުގައި އޮންނަ މަދިޔަ ޕްރަދޭޝް އާއި ދިމާލަށް ކަމަށް އޭނާ ލަފާކޮށްފައި ވެއެވެ.\nއޮފިޝަލް ބުނެފައިވާ ގޮތުގައި މި ލޯ ޕްރެޝަރ ސިސްޓަމްގެ އަސަރު މި މަހުގެ 11 އާއި 12 އާއި ދެމެދު އިންޑިއާއަށް ކުރަން ފަށާނެ ކަމަށް ލަފާކުރެވެއެވެ. އެއާއެކު އެޤައުމުގެ ބައެއް ސަރަޙައްދުތަކަށް ވައިބާރުވެ ބޯކޮށް ވާރޭ ވެހުމަކީ އެކަށީގެންވާ ކަމެއް ކަމަށް އޭނާ ވަނީ ބުނެފައެވެ. މި ސިސްޓަމުގެ އަސަރު ކުރާނެ ކަމަށް ލަފާކުރެވޭ ސަރަޙައްދުތަކުގެ ތެރޭގައި މަދިޔަ ޕްރަދޭޝްގެ އިތުރުން އުއްތަރ ޕްރަދޭޝް އާއި އުއްތަރޚާންދާއި ރާޖަސްތާނުގެ އިރުމަތީ ސަރަޙައްދުތައް ހިމެނެއެވެ.\nއިދާރަތަކުން ބުނާގޮތުން ކުރިޔަށް އޮތް ހަފްތާއެއްހައި ދުވަސްތެރޭގައި މި ލޯ ޕްރެޝަރ ސިސްޓަމް ޑިޕްރެޝަނަކަށް ބަދަލުވެދާނެ ކަމަށާއި، ޑިޕްރެޝަނަކަށް ބަދަލުވުމުގެ 25 އިންސައްތަ ފުރުސަތު އޮތް ކަމަށެވެ.\nމިއަހަރު މިހާތަނަށް އިންޑިއާއަށް ދެ ތޫފާނެއް އަރާފައި ވެއެވެ. އެއީ މިދިޔަ މޭއި މަހުގެ 20 ވަނަ ދުވަހު ބޭ އޮފް ބެންގާލްގައި އުފެދުނު ބާރުގަދަ "ތޫފާން އެމްފަން" އާއި ޖޫން ކުރީކޮޅު މަހާރަޝްތްރާގެ އައްސޭރީގެ ސަރަޙައްދަށް، އަރަބި ކަނޑުން އެރި ތޫފާން "ނިސާގާ" އެވެ.\nމިހާރު ބޭ އޮފް ބެންގާލްގައި އުފެދެމުން އަންނަ ލޯ ޕްރެޝަރ ސިސްޓަމް ތޫފާނަކަށް ބަދަލުވެއްޖެ ނަމަ، އެ ތޫފާނަށް ދޭން ނިންމާފައި ވާ ނަމަކީ "ތޫފާން ގަޓީ" އެވެ.


އެޗްއީއޯސީ މުވައްޒަފުންގެ އަގު ވަޒަންކޮށް ސްޓެލްކޯއިން ތަކެތި ހަދިޔާ ކޮށްފި | Atoll News\nއެޗްއީއޯސީ މުވައްޒަފުންގެ އަގު ވަޒަންކޮށް ސްޓެލްކޯއިން ތަކެތި ހަދިޔާ ކޮށްފި\nޝާއިޢުކުރީ: އިބްރާހީމް ރަމީޒް ޖޫން 23, 2021, 09:04\nހެލްތު އިމަޖެންސީ އޮޕަރޭޝަން ސެންޓަރ (އެޗްއީއޯސީ) ގެ މުވައްޒަފުންގެ އަގު ވަޒަންކޮށް ސްޓެލްކޯއިން ތަކެތި ހަދިޔާ ކޮށްފި އެވެ.\nމިއީ ސްޓެލްކޯގެ 24 ވަނަ އަހަރީ ދުވަހާވެސް ގުޅުވައިގެން ހިންގި ހަރަކާތެކެވެ.\nއެޗްއީއޯސީގައި ބޭއްވި ކުޑަ ރަސްމިއްޔާތެއްގައި ސްޓެލްކޯގެ މުވައްޒަފުންނާއި މެނޭޖްމަންޓުގެ ފަރާތުން އެތަކެތި ހަދިޔާ ކޮށްދެއްވީ އެ ކުންފުނީގެ މެނޭޖިންގ ޑިރެކްޓަރު ހަސަން މުޣުނީ އެވެ. އެޗްއީއޯސީގެ ފަރާތުން ތަކެއްޗާ ހަވާލުވެލެއްވީ ހެލްތު މިނިސްޓްރީގެ ސްޓޭޓް މިނިސްޓަރު އަހުމަދު އާދިލް އެވެ.\nސްޓެލްކޯ އިން ކޮށްފައިވާ ޓްވީޓެއްގައި ބުނީ “މިކުންފުނީގެ 24 ވަނަ އަހަރީ ދުވަހުގެ މުނާސަބަތުގައި މުވައްޒަފުންގެ ހެޔޮ އެދުންތަކާއެކު އެޗްއީއޯސީގައި މަސައްކަތް ކުރައްވާ ފަރާތްތަކަށް ބައެއް ތަކެތި ހަދިޔާކޮށްފައި. އެފަރާތްތަކުން ވަމުންގެންދާ ގުރުބާނީތައް އަޅުގަނޑުމެން ބަލައިގަންނަނީ ޝުކުރުވެރި ހިތަކާއެކު. ޝުކުރިއްޔާ” ކަމަށެވެ.\nމިކުންފުނީގެ 24 ވަނަ އަހަރީ ދުވަހުގެ މުނާސަބަތުގައި މުވައްޒަފުންގެ ހެޔޮ އެދުންތަކާއެކު މިއަދު ވަނީ އެޗްއީއޯސީގައި މަސައްކަތް ކުރައްވާ ފަރާތްތަކަށް ބައެއް ތަކެތި ހަދިޔާކޮށްފައި. އެފަރާތްތަކުން ވަމުންގެންދާ ގުރުބާނީތައް އަޅުގަނޑުމެން ބަލައިގަންނަނީ ޝުކުރުވެރި ހިތަކާއެކު. ޝުކުރިއްޔާ pic.twitter.com/LArNG1xePC\n— STELCO (@STELCOMALDIVES) June 22, 2021\nއެ ކުންފުނީގެ އަހަރީ ދުވަހާ ގުޅުވައިގެން އިތުރު ހަރަކާތްތަކެއްވެސް ކުރިއަށް ރޭވިފައިވާ ކަމަށާއި އެގޮތުން ލޭ ހަދިޔާ ކުރުމުގެ ޕްރޮގްރާމެއްވެސް ހިންގަން ނިންމާފައިވާ ކަމަށް ސްޓެލްކޯ އިން ބުނެ އެވެ.\nމާލެއަށް ކަރަންޓު ދިނުމަށް ސަރުކާރު ކުންފުންޏެއް އުފައްދާފައި ވަނީ 1949 ވަނަ އަހަރު އެވެ. ނަމަވެސް ސްޓޭޓް އިލެކްޓްރިކް ކޮމްޕެނީ (ސްޓެލްކޯ)ގެ ނަމުގައި ސަރުކާރުގެ ކުންފުންޏެއް އުފެއްދީ 19 ޖޫން 1997 ގަ އެވެ.


އިޒްރޭލްގެ އަލިފާންގަނޑުގެ ފަހަތުގައި ވަނީ ޓެރެރިސްޓުންކަމަށްބުނެ މީހުންތަކެއް ހައްޔަރުކޮށްފި. | Landhooinfo\nއިޒްރާއީލުގައި މިހާރު ފެތުރެމުންދާ އަލިފާނުގެ ފަހަތުގައި ވަނީ ޓެރެރިސްޓުން ކަމަށްބުނެ އަލިފާންގަނޑުތައް ރޯކުރި ކަމުގެ ތުހުމަތުގައި 12 މީހަކު ހައްޔަރުކޮށްފިއެވެ. ހައްޔަރު ކުރި މީހުންގެ ތެރެއިން ގިނަމީހުން ނިސްބަތްވަނީ ފަލަސްތީނަށްކަމަށް ބައެއް ނޫސްތަކުގައިވީނަމަވެސް އެއީ ކޮންބައެއްކަން ވަނީ ކަށަވަރުވާގޮތް ނުވެފައެވެ.\nމިއަލިފާން ރޯކުރިމީހުން ހޯދާނެކަމަށާއި އެމީހުން އިންސާފުގެ ކުރިމައްޗަށް ޙާޒިރުކޮށް ހަރުކަށި އަދަބު ދޭނެކަމަށް އިސްރާއިލްގެ ބޮޑުވަޒީރުވަނީ ބުނެފައެވެ.\nއިޒުރޭލްގެ އެތައް ހިސާބުތަކެއްގައި އަލިފާން ނުނިވި އަނދަމުންދާތާ މިއަދަށްމީ4ވަނަދުވަހެއެވެ. އިޒުރޭލްގް އަވަށްޓެރި ޤައުމުތަކުންނާއި، ބޮޑެތިބާރުތަކުން މިއަލިފާންކޮންޓްރޯލް ކުރުމަށް މަސައްކަތް ކުރަމުންދެއެވެ. ނަމަވެސް އަލިފާންގަނޑު އަދިވެސް ދަނީ ފެތުރެމުން ކަމަށް އަލް އަރަބި ނިއުސް އެޖެންސީންވެސް ކަށަވަރު ކޮށްދެއެވެ.\nއަލިފާން އެންމެ ފުރަތަމަ ރޯވެފައިވަނީ ޖެރުސަލަމް ކައިރީގައި އޮންނަ ނިވް ޝެލޯމްގައެވެ. އެއަށްފަހު އިޒްރާއީލުގެ އުތުރުގެ ބައެއް ސަރަހައްދުތަކުގައި ވެސްވަނީ ރޯވެ ފެތުރެން ފަށާފައެވެ.\nމި އަލިފާން ރޯކުރީ ސިޔާސީ ބައެއް ކަމަށްވެސް އިޒްރޭލްގެ ބައެއް މީހުން ދަނީ ބުނަމުންނެވެ. ނަމަވެސް އަދިވެސް އަލިފާން ރޯވާންދިމާވީ ސީދާކޮން ކިހިނެއް ވެގެން ކަމެއް ހޯދިފައެއް ނުވެއެވެ.\nއިޒްރޭލްގެ އަލިފާންގަނޑު ކޮންޓްރޯލްނުވެ ޖެރޫސެލަމުގެ ބޮޑުބައެއް އަނދާ އަޅިއަށްވެ އަލިފާންގަނޑު ރާމަﷲ އާއި ހިސާބަށް ފެތުރި އެހިސާބުގެ ގެއެއް އެއްކޮށްއަނދާ …